Covid-19: Maruvi meehunge adhadhu million akah araifi - AO News\nމުޅި ދުނިޔެ ހުއްޓުމަކަށް ގެނެސްފައިވާ ކޮރޯނާވައިރަހުން ޖައްސާ ކޮވިޑް-19 ގައި މަރުވި މީހުންގެ އަދަދު މިރޭ މިލިއަނަކަށް އަރައިފިއެވެ.\nއެގޮތުން، މުޅި ދުނިޔޭން މިހާތަނަށް ގާތްގަނޑަކަށް 1,000,202 މީހުން މަރުވެފައިވާއިރު، ކޮވިޑް-19 އަށް ޕޮޒިޓިވްވެފައިވާ މީހުންގެ އަދަދަކީ 33,177,413 އެވެ. އަދި މި ބަލިން 1,697,576 މީހުން ވަނީ މުޅީން ރަނގަޅުވެފައެވެ.\nމިހާރު މި ބަލި އެންމެ ހަލުވިކަމާއެކު ފެތުރެމުންދާ ގައުމުތަކުގެ ތެރޭގައި ހިމެނެނީ އެމެރިކާގެ އިތުރުން އިންޑިއާ އާއި ބްރެޒިލެވެ.\nއެމެރިކާ އިން މިހާތަނަށް 7.29 މިލިއަން މީހުން މި ބައްޔަށް ޕޮޒިޓިވްވެފައިވާއިރު، މަރުވި މީހުންގެ އަދަދުވެސް ވަނީ ދެ ލައްކައަށް ވުރެ އިތުރުވެފައެވެ. އަދި އެ ގައުމުން މިހާތަނަށް ރަނގަޅުވި މީހުންގެ އަދަދަކީ 4,524,730 އެވެ.\nދެން އެންމެ ހާލަތު ގޯސްކޮށް އުޅޭ ދުނިޔޭގެ ދެވަނައަށް އެންމެ ބޮޑު އާބާދީއެއް އޮތް އިންޑިއާގައި އެވްރެޖްކޮށް ވޭތުވެދިޔަ ދެ ދުވަހުގެ ތެރޭގައި އަލަށް ބަލިޖެހޭ މީހުންގެ އަދަދު އުޅުނީ 85 ހާހަށް ވުރެ މަތީގައެވެ. މީގެއިތުރުން، އެ ގައުމުގައި ވޭތުވެދިޔަ ދެ ދުވަހުގެ ތެރޭގައި އެވްރެޖްކޮށް ކޮންމެ ދުވަހަކު މަރުވާ މީހުންގެ އަދަދު ވެސް އުޅުނީ ހާހަކަށް ވުރެ މަތީގައެވެ. މިއާއެކު، އެ ގައުމުން މި ބަލީގައި މިހާތަނަށް މަރުވި މީހުންގެ އަދަދު ވެސް 90 ހާހަށް ވުރެ އިތުރުވެފައިވާއިރު، 6.04 އެއްހާ މިލިއަން މީހުން ވަނީ އެ ބައްޔަށް ޕޮޒިޓިވްވެފައެވެ.\nއެމެރިކާ އަށް ފަހު މިހާރު މުޅި ދުނިޔޭން އެންމެ ގިނަ އަދަދަކަށް މީހުން މަރުވެފައިވަނީ ދެކުނު އެމެރިކާ ސަރަހައްދަށް ނިސްބަތްވާ ބްރެޒިލުންނެވެ. އެ ގައުމުން 140,000 އަށްވުރެ ގިނަ މީހުން މަރުވެފައިވާއިރު، ޕޮޒިޓިވްވި މީހުންގެ އަދަދު އުޅެނީ 4.7 މިލިއަނަށްވުރެ މަތީގައެވެ.\nދުނިޔޭގައި އެންމެ ހަލުވިކަމާ އެކު ބަލި ފެތުރޭ ގައުމުތައް:\nއެމެރިކާ: ބަލިޖެހުނު: 7,294,643 މަރުވި: 209,238\nއިންޑިއާ: ބަލިޖެހުނު: 6,041,638 މަރުވި: 94,971\nބްރެޒިލް: ބަލިޖެހުނު: 4,719,099 މަރުވި: 141,503\nރަޝިޔާ: ބަލިޖެހުނު: 1,151,438 މަރުވި: 20,324\nކޮލަމްބިއާ: ބަލިޖެހުނު: 806,038 މަރުވި: 25,296\nޕެރޫ: ބަލިޖެހުނު: 800,142 މަރުވި: 32,142\nސްޕެއިން: ބަލިޖެހުނު: 735,198 މަރުވި: 31,232\nމެކްސިކޯ: ބަލިޖެހުނު: 726,431 މަރުވި: 76,243\nއާޖެންޓީނާ: ބަލިޖެހުނު: 702,484 މަރުވި: 15,543\nދެކުނު އެފްރިކާ: ބަލިޖެހުނު: 669,498 މަރުވި: 16,376


ތިލަދުންމަތީ އުތުރުބުރީ ފިއްލަދޫ ކައުންސިލްގެ ރައީސްކަމުގެ މަޤާމަށް ރައްޔިތުން އިންތިޚާބު ކުރެއްވި ހއ. ފިއްލަދޫ އާރު އަލްފާޟިލް ފަތުޙުﷲ ޙަސަން ފިއްލަދޫ ކައުންސިލްގެ ރައީސްކަމުގެ ހުވާއާއި ހއ. އަތޮޅު ކައުންސިލްގެ މެންބަރުކަމުގެ ހުވާ ކުރައްވައިފިއެވެ.\n26 މެއި 2021 ވަނަ ދުވަހުގެ ހަވީރު 4:30 ގައި ފިއްލަދޫ ޒުވާނުންގެ މަރުކަޒުގެ ހޯލްގައި ބޭއްވުނު ހުވާ ކުރުމުގެ މި ދަރުބާރުގައި އަތޮޅު ކައުންސިލް މެންބަރުކަމުގެ ހުވާ ލައިދެއްވީ ހއ. ޖުޑީސަލް ދާއިރާއާ ޙަވާލުވެ ވަޑައިގެން ހުންނެވި ހއ. އުތީމު މެޖިސްޓްރޭޓް ކޯޓްގެ އިސް މެޖިސްޓްރޭޓް އަލްއުސްތާޛު އަޙުމަދު އާދަމެވެ.\nހަތަރުވަނަ ދައުރަކަށް އިންތިޚާބު ކުރެވުނު ކައުންސިލަރުން ހުވާ ކުރެއްވުމަށް މިމަހުގެ 17 ވަނަ ދުވަހު ބޭއްވުނު ދަރުބާރުގައި އަލްފާޟިލް ފަތުހުﷲ ޙަސަނަށް ހުވާ ކުރެއްވޭގޮތް ނުވީ އިންތިޚާބާ ގުޅުންހުރި މައްސަލައެއް ހައިކޯޓްގައި ހިނގަމުންދާތީއެވެ. ނަމަވެސް އެމައްސަލަ ހައިކޯޓުން ނިމި ފަތުހުﷲ ޙަސަން ހޮވުނުކަމަށް ވަނީ މިހާރު ކަނޑައަޅާފައެވެ.\n← ހަތަރުވަނަ ދައުރުގެ 02 ވަނަ އާންމު ބައްދަލުވުން\nއުތުރުހިޔާ ޢިމާރާތް ދޫކުރުމުގެ އެއްބަސްވުމުގައި ސޮއިކުރުން →


Messi ah Ratheh, Argentina ah Thineh. - vNews.mv\nމެސީއަށް ރަތެއް، އާޖެންޓީނާއަށް ތިނެއް\n07 July 2019, 02:08\nކެޕްޓަން ލިއޮނަލް މެސީއަށް ފުރަތަމަ ހާފުގައި ރަތްކާޑު ދައްކައި ދަނޑުން ބޭލިނަމަވެސް ދޭއް އެކަކުން ޗިލީ ބަލިކޮށް ކޮޕާ އެމެރިކާގެ ތިންވަނަ އާޖެންޓީނާ ހޯދައިފިއެވެ.\nމެސީއަށް ރަތްކާޑު ދެއްކީ މެޗުގެ 37 ވަނަ މިނިޓުގައި ޗިލީގެ ޑިފެންޑަރު ގެރީ މެޑެލްއާއި މެސީއާ ދެމެދު ހިނގި ހަމަނުޖެހުމަކާ ގުޅިގެންނެވެ. ރެފްރީ ވަނީ މި ދެ ކުޅުންތެރިންނަށްވެސް ރަތްކާޑު ދައްކައިފައެވެ. މިއީ މެސީގެ މުޅި ކެރިއަރުގައިވެސް ރަތްކާޑެއް ދެއްކުނު ދެވަނަ ފަހަރެވެ.\nޕެރަގުއޭގެ މާރިއޯ ޑަޔަޒް މިރޭ ރެފްރީކަން ކުރި މިމެޗަކީ ކޮޕާ އެމެރިކާ ފުޓްބޯޅަ މުބާރާތުގައި މިފަހަރު ފެނިގެންދިޔަ އެންމެ ފޯރިގަދަ އެއްމެޗެވެ. މިހާބޮޑަށް މެޗު ފޯރިގަދަވުމުގެ ސިއްރަކީ ކޮޕާ އެމެރިކާގެ އެންމެފަހު ދެ މުބާރާތުގެ ފައިނަލުގައިވެސް އާޖެންޓީނާއާ ވާދަކޮށް ޗިލީ މޮޅުވެފައިވުމެވެ.\nއާޖެންޓީނާގެ ފުރަތަމަ ގޯލް ޖަހައިދިނީ ލިއޮނަލް މެސީގެ އެސިސްޓަކުން މެންޗެސްޓަރ ސިޓީގެ ކުން އަގުއޭރޯއެވެ. ދެވަނަ ގޯލް ޖަހައިދިނީ ޖިއޮވާއްނި ލޮ ސެލްސޯގެ އެސިސްޓަކުން ޔުވެންޓަސްގެ ޕައުލޯ ޑިބާލާއެވެ. ޗިލީއަށް ފަރަގު ކުޑަކޮށްދިނީ ދެވަނަ ހާފުގައި ބާސެލޯނާގެ އަރުތޫރޯ ވިޑާލްއެވެ.\nކޮޕާ އެމެރިކާގެ ފައިނަލް މެޗު ކުޅުމަށް ހަމަޖެހިފައިވަނީ މާދަމާރޭގައެވެ. މާލޭގަޑިން ދަންވަރު އެކެއްޖަހާއިރު ރިއޯގެ މަރަކާނާ ސްޓޭޑިއަމްގައި ފަށާ މިމެޗުގައި ވާދަކުރާނީ ބްރެޒިލް އާއި ޕެރޫއެވެ.


އިދާރީ ބަދަލަކުން ފުލުހުންގެ މުއައްސަސާ ރަގަޅުވެދާނެތަ؟\nއަބަދުވެސް ދިވެހިން އެދެނީ ހަމަހަމަކަމަށް\nއިދާރީ ގޮތުން ބަދަލު އައުމާއެކު މީހުންނަށްވެސް ބަދަލު އަންނަންޖެހޭ\nގާނޫނަކީ ކޮންމެ ކަމެއްގެ ހައްލެއް ނޫން\n16 އޭޕްރިލް 2021 | ހުކުރު 22:13\nމައްސަލައެއްގައި ހައްޔަރުކުރެވުނު މީހަކު ފާސްކުރަނީ\nދިވެހިންގެ މެދުގައި އަބަދުވެސް ދައްކަމުން އަންނަ ވާހަކައަކީ ފުލުހުންގެ މުއައްސަސާއިން ހާލަތާއި ނުބައްދަލު ބާރުގެ ބޭނުންކުރާކަމުގެ ވާހަކައާއި، އިންސާފުން ބޭރުން ކަންކަން ކުރަމުން އަންނަ ވާހަކައާއި، ހަމަހަމަކަމެއް ނެތްކަމާއި، ފުލުހުން ޕްރޮފެޝަނަލް ނޫންކޮށް ކަންކަން ނިންމާކަމާއި، މުއައްސަސާ ސިޔާސީވެފައިވާ ވާހަކަ އެވެ.\nވަރަށް ފަހުން ފުލުހުންގެ ގާނޫނަށް ބޮޑެތި ބަދަލުތަކެއް ގެނެވި ފުލުހުންގެ މުއައްސަސާގެ މައްޗަށް ބޯޑެއް ގެނެވި ފުލުހުންގެ ރޭންކުތަކާއި މުސާރައާއި ވަޒީފާތަކުގެ އޮނިގަނޑާއި، ޑިޕާރޓްމަންޓުތަކާއި އެތަންތަނުގެ އިދާރީ އޮނިގަނޑަށް މުހިންމު ބޮޑެތި ބަދަލުތަކެއް ގާނޫނަކުން ގެނެވިފައިވާކަން ފެންނަން އެބައޮތެވެ.\nއެހެންނަމަވެސް ސުވާލަކީ އިދާރީ ގާނޫނެއްގައި ބަދަލުތަކެއް ލިޔުނަސް މުއައްސަސާއަށް ބަދަލު އަތުވެދާނެ ކަމަށް ގަބޫލުކުރެވޭތޯއެވެ؟ މިއުޅެނީ ގާނޫނުގެ މައްސަލައެއްތޯއެވެ؟ ރޭންކުތައް ހުރި ގޮތުން ކަންކަން ނުވެގެންތޯއެވެ؟ ޑިޕާރޓްމަންޓުތަކުގެ ނަންތަކުގެ މައްސަލައެއްތޯއެވެ؟ ފުލުހުންނަށް ދެމުން އަންނަ މުސާރައާއި އިނާޔަތްތަކުގެ މައްސަލައެއްތޯއެވެ؟ އަރާ ބޫޓާއި ފައިވާނުގެ މައްސަލައެއްތޯއެވެ؟\n2008 ވަނަ އަހަރުން ފެށިގެން ފުލުހުންގެ މުއައްސަސާ ހިންގަމުން އައީ ވަކި ގާނޫނަކުން ކަން އެނގެން އޮވެއެވެ. އެއިރު އަމަލުކުރަމުން އައި ގާނޫނުގައިވެސް ފުލުހުންގެ މަސައްކަތުގެ ގޮތުން ނުކުރެވޭނެކަމެއް އޮތްތަނެއް ފެނިގެން ގޮސްފައި ނުވެއެވެ. އަދި ވަކި މާއްދާއެއް އޮތުމުން، ނުވަތަ ވަކި މާއްދާއެއް ނެތުމުން އިންސާފު ގާއިމްކުރުމަށް ހުރަހެއް އެޅުނުތަނެއް ނުފެނުނެވެ.\n2008 ވަނަ އަހަރުގެ5ވަނަ ގާނޫނުގެ ބާރު 2021 ވަނަ އަހަރުގައި ނިމި ފުލުހުންގެ އާ ގާނޫނެއްގެ ގޮތުން 2020 ވަނަ އަހަރުގެ 34 ވަނަ ގާނޫނަށް އަމަލުކުރަން ވަނީ ފަށާފައެވެ. އެހެންނަމަވެސް އިދާރީ ބަދަލުތައް ފިޔަވައި އިތުރު ބަދަލެއް އައިތަނެއް އަޅުގަނޑުމެންނަށް ނުފެނުނެވެ. ޕޮރޮފެޝަނަލް ކަމަށް ކުރިއެރުމެއް ލިބުނުތަނެއް ނުފެނުނެވެ. އިންސާފުގެ ދުވެލި ބާރުވިތަނެއް ނުފެނެއެވެ.\nކަންކަން މިގޮތަށް ވެގެން ދިޔުމުން، ކަންކަން ހައްލު ނުވެގެން މިއުޅެނީ ގާނޫނުގެ މައްސަލައަކުން ނޫންކަން ވަރަށް ސާފުކޮށް އެނގެއެވެ. އަދި މިއީ ރޭންކުތަކާއި މުސާރައިގެ މައްސަލައެއް ނޫންކަމާއި، ޑިޕާރޓްމަންޓާއި ޔުނިޓުތަކުގެ ނަމުގެ މައްސަލައެއްވެސް ނޫންކަން އެނގެއެވެ. އަދި ޔުނިފޯމްގެ މައްސަލައެއް ނޫންކަމާއި، އަރާ ބޫޓުތަކާއި، ގެންގުޅޭ ވެހިކަލުތަކުގެ މައްސަލައެއްވެސް ނޫނެވެ.\nމިކަންކަން ވެގެން އުޅޭ ގޮތަށް ވިސްނާލާއިރު، ފުލުހުންގެ ތެރޭގައި ހަރުލާފައިވާ ބައެއް ސިފަތަކަށް ބަދަލުނައިސްގެން މިއުޅެނީ އަދި ޕްރޮފެޝަނަލް ވުމަށް ހުރަސް މިއެޅެނީ، އިންސާފުން ކަންކަން ކުރުމަށް ހުރަސްއެޅޭ ސަބަބަކީ އެތަނުގައި ތިބި ބައެއް މީހުންގެ ސަބަބުން ކަމަށް ގަބޫލުކުރުމުގެ ފުރުސަތު އެބައޮތެވެ. ފުލުހުންގެ ތެރޭގައި ނަނގާ ކިޔަން އަބަދުވެސް ތިބީ ހަމަ އެއްބައެކެވެ. އެމީހުން ބަދަލުވާތަނެއް އެއް އިރެއްގައިވެސް ނުފެނެއެވެ.\nރައީސް ޔާމީނުގެ ވެރިކަމުގައި ފުލުހުންގެ މުއައްސަސާ ރަގަޅަށް ހިނގުމުގައި އުނދަގޫތަކެއް މެދުވެރިވާކަމަށް ގަބޫލުކުރެވުމުން ބަޔާންކުރެވުނު މީހުންގެ ތެރެއިން ބައެއް މީހުން ސަސްޕެންޑްކުރުމާއި ވަޒީފާތަކުން ވަކިކުރިތަން ފެނިގެން ދިޔައެވެ. އެހެންނަމަވެސް މިއަދު ފެނިގެން މިދަނީ އެމީހުން އަލުން ވަޒީފާތަކަށް ނެރެ، ވަޒީފާތަކުން ވަކިކުރި ދުވަހުން ފެށިގެން ވަޒީފާ ދިން ދުވަހާއި ހަމައަށް މުސާރައާއި އިނާޔަތް އެކީ އެއްފަހަރާއި ދައުލަތުގެ މާލިއްޔަތުން ދިންތަނެވެ.\nކަންކަން ރަގަޅުކުރުމަށް ގާނޫނަކީ ހައްލެއް ނޫންކަން ފުލުހުންގެ ތެރެ ބަލާލުމުން ވަރަށް ސާފުކޮށް އެނގެން އެބައޮތެވެ. ކަންކަން ހައްލުވާނީ އެކަމަށް އަރަފޯދިގެންވާ އިލްމާއި ހިލްމުގެ ގާބިލު މީހުން ތަންތަނުގައި ނަނގާ ކިޔަންވެސް ތިބެގެންނެވެ. ޖަޒުބާތީ ފަނާކުރަނިވި ގަނޑުބަޑުކުރަނިވި ތައައްުސުބުން ފުރިގެންވާ މީހުން ތަންތަނުގައި ތިބިކަމުގައިވިޔަސް އަސަރެއް ނުކުރާނެއެވެ.\nމާމުޔަކީ ފޮނިއެއްޗެކެވެ. އެއް އިރެއްގައިވެސް ހުތް އެއްޗެއް ނޫނެވެ. ފެންނަން ހުއްޓަސް އަރުގައި ނުޖެހެންޏާ ފޮނިކަމެއް ހުތް ކަމެއް ނޭނގޭތަން އައުމަކީ ވެދާނެކަމެކެވެ. ކިތަންމެ ރަގަޅު ގާނޫނެއް ހަދާފައި އޮތްކަމުގައި ވިޔަސް އެގާނޫނުގެ ބޭނުން ރަގަޅަށް ހިފަން ނޭނގޭ ބަޔަކު ތަނެއްގައި ތިބެއްޖެނަމަ ފޮނިކަން ހުތަށް ބަދަލުވާފަދައިން ގާނޫނަކީ ކޮށި ކަނު އެއްޗަކަށް ބަދަލުވާތަން އަންނާނެއެވެ.\nމޯލްޑިވްސް ޕޮލިސް ސާރވިސް ރައީސް އޮފީސް ރައްޔިތުންގެ މަޖިލިސް ރައީސް އޮފީސް\n17 އޭޕްރިލް 2021 | ހޮނިހިރު 02:38\nވަރަށް ކުރުކޮށް ބުނެފާނަން. ފުލުހުން ކަޑަވަނީ ރައީސުލް ޖުމްހޫރިއްޔާ ކަޑަވީމަ. ރައީސް ކަޑަވަނީ ރައްޔިތުން ކަޑަވީމަ. ފުލުހުން ތެރޭ ތިބި ބަޔަކު ގޯސްނަމަ އެބަޔަކަށް ވަޒީފާގަ ނުތިބެވުނީސް.\n16 އޭޕްރިލް 2021 | ހުކުރު 22:58


SunOnline: Tokyo Olympics:5vana olympics gai goal jahai Marta record hadhaifi\nޓޯކްޔޯ އޮލިމްޕިކްސް: ފަސްވަނަ އޮލިމްޕިކުގައި ގޯލު ޖަހައި މާތާ ރެކޯޑް ހަދައިފި\nޢަބްދުﷲ އައިމަން 22 Jul 2021, 10:56\nބްރެޒިލްގެ ފޯވާޑް މާތާ --- ލައިވްސްކޯ\nޖަޕާނުގައި މިހާރު ކުރިއަށްދާ ޓޯކިއޯ އޮލިމްޕިކް ގޭމްސް 2020 ގެ އަންހެނުންގެ ފުޓްބޯޅަ އިވެންޓުގައި ޗައިނާ ކޮޅަށް ގޯލު ޖަހައި ބްރެޒިލުގެ ތަރި މާތާ ރެކޯޑް ހަދައިފި އެވެ.\nމިފަހަރުގެ އޮލިމްޕިކްސްގައި ބްރެޒިލްގެ އަންހެން ޓީމުން ކުޅުނު ފުރަތަމަ މެޗުގައި ޗައިނާ އަތުން އެ ޓީމު މޮޅުވީ 0-5 ގެ ނަތީޖާއަކުންނެވެ. އެ މެޗުގެ ފުރަތަމަ ނުވަ މިނަޓުގެ ތެރޭގައި މާތާ ބްރެޒިލަށް ގޯލު ޖަހައިދީ ލީޑު ނެގި އިރު، ދެވަނަ ހާފުގައި އޭނާ ވަނީ އިތުރު ގޯލެއް ޖަހައިފަ އެވެ.\nއިއްޔޭގެ މެޗުގައި ޖެހި ގޯލުތަކާ އެކު މާތާ ވަނީ ވިދިވިދިގެން ފަސްވަނަ އޮލިމްޕިކްސްގައި ގޯލު ޖެހި ހަމައެކަނި ކުޅުންތެރިޔާގެ ޝަރަފު ލިބިފަ އެވެ. އުމުރުން 35 އަހަރުގެ މި ކުޅުންތެރިޔާ ފުރަތަމަ ބައިވެރިވި އޮލިމްޕިކަކީ 2004 ވަނަ އަހަރު ގްރީސްގެ އެތެންސްގައި އޮތް އޮލިމްޕިކްސް އެވެ. އެފަހަރުގެ އޮލިމްޕިކުގައި ގޯލު ޖެހުމަށްފަހު ދެން އައި ހަތަރު އޮލިމްޕިކުގައިވެސް އޭނާ މިވަނީ ގޯލު ޖަހައިފައެވެ.\nޖައްސަ ޖައްސައިގެން ފަސް އޮލިމްޕިކްސްގައި ގޯލު ޖެހި ނަމަވެސް މާތާއަށް މިހާތަނަށް ބްރެޒިލްއާއެކު އޮލިމްޕިކްސް ކާމިޔާބުކުރެވިފައެއް ނުވެ އެވެ. އޭނާއަށް އޮލިމްޕިކް ރަން މެޑައްޔަކާ އެންމެ ގާތަށް ދެވުނީ 2004 އަދި 2008 ވަނަ އަހަރުގެ އޮލިމްޕިކްސްގަ އެވެ. އެ ދެ ގޭމްސްގައި ބްރެޒިލް ކެޓީ ފައިނަލުން ބަލިވެގެންނެވެ.\nމީގެ އިތުރުން އިއްޔެގެ މެޗުގައި މާތާގެ ޓީމްމޭޓް ފޯމިގާ ވެސް ވަނީ ރެކޯޑެއް ހަދައިފަ އެވެ. އުމުރުން 43 އަހަރުގެ ފޯމިގާގެ 25 އަހަރުގެ ފުޓުބޯޅަ ކެރިއަރުގައި މިހާތަނަށް ހަތް އޮލިމްޕިކްސް ކުޅެފައިވާ އިރު، މިފަހަރުގެ އޮލިމްޕިކުގައި ކުޅުމުން އޭނާ ވަނީ އެންމެ ދުވަސްވީ އޮލިމްޕިކްސްގެ ފުޓުބޯޅަ ކުޅުންތެރިޔާއަށް ވެފަ އެވެ.\nބްރެޒިލް މުބާރާތުގައި ކުރިއަށް އޮތް މެޗުގައި ވާދަކުރާނީ މިފަހަރުގެ ގޭމްސްގެ ފެވަރިޓެއް ކަމަށްވާ ނެދަލޭންޑްސްއާ ދެކޮޅަށެވެ.


Athif dhifaau gai heki hushaelhumah5dhuvahuge muhdhatheh – adduLIVE\nއާތިފް ދިފާއުގައި ހެކި ހުށަހެޅުމަށް ފަސް ދުވަހުގެ މުއްދަތެއް\nFeb 23, 2021, 12:47 އަބްދުﷲ ޔާމީން\nއާތިފް ޝަކޫރު - ފޮޓޯ: ވީނިއުސް\nމޯލްޑިވްސް މަނިޓަރީ އޮތޯރިޓީ (އެމްއެމްއޭ) ގެ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) ގެ ކުރީގެ އިސްވެރިޔާ އިބްރާހިމް އާތިފް ޝަކޫރާ ދެކޮޅަށް އުފުލާފައިވާ ދައުވާގައި އޭނާގެ ދިފާއުގައި ހެކިން ހުށަހެޅުމަށް ފަސް ދުވަހުގެ މުއްދަތެއް ކޯޓުން ދީފިއެވެ.\nއާތިފް ޝަކޫރުގެ މައްޗަށް އުފުލާފައިވާ ދައުވާއާއި ގުޅިގެން މިއަދު ކުރިއަށްގެންދިޔަ އަޑުއެހުމުގައި ދައުލަތުން ވަނީ އާތިފާއި ދެކޮޅަށް ހުށަހަޅާ ހެކި ހާމަކޮށްފައެވެ. އެހެންނަމަވެސް ވަކިވަކި ހެކި ހާމަކުރުމުގެ ބަދަލުގައި ދައުލަތުން ބުނެފައިވަނީ ދައުވާ ފޯމާއި އެކު ހެކިތައް ހުށަހަޅާފައިވާކަމަށެވެ.\nމިކަމާއި ގުޅިގެން އާތިފްގެ ވަކީލް ވިދާޅުވީ ދައުލަތުގެ ބައެއް ހެކި ރައްކާތެރިކުރުމުގެ ވަގުތީ އަމުރެއް ކޯޓުން އޭނާއާ ހަވާލު ކޮށްފައިވަނީ މިއަދު ކޯޓަށް އައުމުންކަމަށެވެ. އަދި އެ އަމުރުގެ ދަށުން ރައްކާތެރިކުރުމަށް ދައުލަތުން އެދެނީ ކޮން ހެއްކެއްކަން ނޭނގޭކަމަށާއި، އަދި ހެކީގެ ތެރެއިން ސިއްރު ކުރަނީ ކިހާ ވަރެއްކަންވެސް ނޭނގޭކަމަށެވެ. އަދި އެކަންކަން ނޭނގި ދިފާއުގައި ހެކި ހުށަހެޅުމަށް ދަތިވާނެ ކަމަށެވެ.\nމިއަދުގެ އަޑުއެހުމުގައި މައްސަލަ ބައްލަވާ ގާޒީ ވަނީ އާތިފްގެ ދިފާއުގައި ހެކި ހުށަހެޅުމަށް ފަސް ދުވަހުގެ މުއްދަތެއް ދެއްވާފައެވެ.\nދައުވާ ކުރާ މައްސަލައިގެ ތަފްސީލު:\nމަޒުކަޒީ ބޭންކުގެ އެފްއައިޔޫގެ ވެރިޔާގެ މަގާމުގައި އާތިފް ހުންނެވީ4ނޮވެމްބަރު 2014 އިން 21 ޖޫން 2015 އަށެވެ.\nއެގޮތުން 25 ނޮވެމްބަރު 2014 ގައި ބޭންކް އޮފް މޯލްޑިވްސް (ބީއެމްއެލް) ގައި މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) ގެ ނަމުގައި ހުޅުވާފައިވާ އެކައުންޓުގެ ޗެކަކުން އެސްއޯއެފްގެ ބީއެމްއެލް އެކައުންޓަށް ފައިސާތަކެއް ޖަމާކުރި އެވެ.\nއެމްއެމްޕީއާރްސީގެ ޗެކުން އެސްއޯއެފް އެކައުންޓަށް ޖަމާކޮށްފައި ވަނީ ޖުމްލަ 59،748،000.00 ރުފިޔާ (ފަންސާސް ނުވަ މިލިއަން ހަތްލައްކަ ސާޅީސް އަށްހާސް ދިވެހި ރުފިޔާ) އެވެ.\nއެ މުއާމަލާތާ މެދު ޝައްކު ކުރެވިގެން ބީއެމްއެލުން ވަނީ 27 ނޮވެމްބަރު 2014 ގައި އެފްއައިޔޫއަށް ސަސްޕިޝަސް ޓްރާންސެކްޝަން ރިޕޯޓް (އެސްޓީއާރް) ފޮނުވާފަ އެވެ.\nއެސްޓީއާރް ލިބުމާއެކު، އެފްއައިޔޫއިން ކުރި ތަހުގީގުން ވަނީ އެސްއޯއެފުން ހިންގަމުން ދިޔަ މުއާމަލާތްތަކުގައި މަނީ ލޯންޑަރިންގެ ހަރަކާތްތަކަށް ނުވަތަ ކުށެއް ކޮށްގެން ހޯދާފައިވާ އެއްޗަކާ ގުޅުން ހުރި ކަމަށް ޝައްކު ކުރެވޭ ކަމަށް ކަނޑައަޅާފަ އެވެ.\nއަދި އެކަން ކަނޑައަޅާފައިވާ އެސްޓީއާރް އެނެލިސިސް ރިޕޯޓު ނިންމާފައި ވަނީ6އޭޕްރިލް 2015 ގައެވެ. ނަމަވެސް އޭރު އެފްއައިޔޫގެ ވެރިޔަކަށް ހުންނެވި އާތިފް ވަނީ އެ ރިޕޯޓުގައިވާ މައުލޫމާތު ގާނޫނު ތަންފީޒު ކުރާ އިދާރާއަށް ނުދީ ހިފަހައްޓާފަ އެވެ.\nއެހެންކަމުން ޕްރޮސެކިއުޓަ ޖެނެރަލް (ޕީޖީ) އޮފީހުން އާތިފާ ދެކޮޅަށް ދައުވާ އުފުލާފައި ވަނީ މަނީ ލޯންޑްރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނުގެ 29 ވަނަ މާއްދާގެ (ހ) އާ ހަވާލާދީ އެ ގާނޫނުގެ 57 ވަނަ މާއްދާގެ (ހ) ގެ ދަށުންނެވެ.\nއެ ގާނޫނުގެ 29 ވަނަ މާއްދާގެ (ހ) ގައި ބުނެފައި ވަނީ އެފްއައިޔޫއަށް ލިބިފައިވާ މައުލޫމާތެއް މަނީ ލޯންޑަރިން ނުވަތަ ޓެރަރިޒަމަށް ފައިނޭންސް ކުރުމާ ގުޅުން ހުރި ކަމަށް ބެލެވޭ ނަމަ، ގާނޫނު ތަންފީޒު ކުރާ އިދާރާއަކަށް އެކަން އަންގަން ވާނެ ކަމަށެވެ.\nއޭގެ އިތުރުން އެ ގާނޫނުގެ 57 ވަނަ މާއްދާގެ (ހ) ގައި ވަނީ "މި ގާނޫނާ ހިލާފުވާ ފަރާތެއްގެ އަދަބަކީ 10،000 ރުފިޔާ އާއި 500،000 ރުފިޔާއާ ދެމެދުގެ އަދަދަކުން ޖޫރިމަނާ ކުރުން ނުވަތަ އެއް އަހަރާއި 10 އަހަރާ ދެމެދުގެ މުއްދަތަކަށް ޖަލަށްލުން ނުވަތަ ޖޫރިމަނާ އާއެކު ޖަލަށްލުން" ކަމަށެވެ.


Islamabad-Kabul Dhaturu thakah Pakistan huhdha dheefi\nއަފްޣާނުން ޕާކިސްތާނަށް އުދުހެން ފްލައިޓްތަކަށް ޕާކިސްތާނުން ހުއްދަދީފި ކަމަށް ބުނޭ\nޕާކިސްތާން ސިވިލް އޭވިއޭޝަން އޮތޯރިޓީން އަފްޣާން އެއާލައިނަށް ހުއްދަދީފި އެވެ.\nމި ހުއްދައިގެ ދަށުން އިސްލާމްއާބާދާއި ކާބުލްއާ ދެމެދު ވައިގެ ދަތުރުތައް އިހު އޮތް ގޮތަށް ކުރިއަށް ދާނެ ކަމަށް އޮފިޝަލުން ބުނެ އެވެ. އޮފިޝަލް ވިދާޅުވި ގޮތުގައި ފްލައިޓް އޮޕަރޭޓްކުރަން އެދޭ ޕްރައިވެޓް އެއާލައިންތަކަށް ވެސް ހުއްދަދޭނެ އެވެ.\nޕާކިސްތާން ސިވިލް އޭވިއޭޝަން އޮތޯރިޓީ އެއާ ޓްރާންސްޕޯޓްގެ ޑައިރެކްޓަރު އިފްރާން ސާބިރު ވިދާޅުވި ގޮތުން ކާމް އެއާގެ ފްލައިޓްތައް ކާބުލްއިން ޕާކިސްތާނަށް ހަފްތާއަކު ތިންބުރު އަޅާނެ އެވެ. މިއީ އަފްޣާންގައި އޮޕަރޭޓްކުރާ އެންމެ ބޮޑު ޕްރައިވެޓް އެއާލައިންނެވެ.\nތާލިބާނުން އަފްޣާން އަތުލައިގަތް ފަހުން ސިވިލް އޭވިއޭޝަނުން އިދާރާއެއްގެ ހުއްދަ ލިބިގެން އެގައުމުން ބޭރަށް އެންމެ ފުރަތަމަ އުދުހޭ އެއާލައިނަކީ ވެސް ކާމް އެއާ އެވެ. އިރްފާން ސާބިރު ވިދާޅުވި ގޮތުން ދެގައުމުގެ ދެމެދުގައި އުދުހެން ބޭނުންވާ ހުރިހާ ކަމެއް އެ އެއާލައިނަށް ފަހިކޮށްދީފައި ވާނެ އެވެ.\nއިރުފާން ކުރިން ވިދާޅުވި ގޮތުން ކާމް އެއާލައިނުން ފުރަތަމަ އޮޕަރޭޓް ކުރަން ހަމަޖައްސާފައި އޮތީ ޗާޓާޑް ފްލައިޓް ތަކެވެ. އެހެން ނަމަވެސް އެ ޚިޔާލު ބަދަލުކޮށް މިހާރު ކޮމާޝަލް ފްލައިޓްތައް ބާއްވާ ގޮތަށް ހަމަޖައްސާފައިވާ ކަމަށް އޭނާ ވިދާޅުވި އެވެ.\nއަފްޣާނުން ދުނިޔޭގެ ގައުމުތަކަށް ކުރަމުން ގެންދިއަ ފްލައިޓްތައް ހުއްޓާލަން ޖެހުނީ އޮގަސްޓް 15 ގައި ތާލިބާނުން ކާބުލް ހިފުމާ ގުޅިގެންނެވެ. އެއަށް ފަހު މައިގަނޑު ގޮތެއްގައި ކާބުލްއަށް އޮޕަރޭޓްކުރީ އަފްޣާންގައި ތިބި އެހެން ގައުމުތަކުގެ މީހުން އުފުލަން ދަތުރުކުރި ފްލައިޓް ތަކެވެ.\nއަފްޣާންގެ އެއާޕޯޓް އަލުން ބޭނުންކުރަން ތަައްޔާރު ކުރުމުގެ ގޮތުން އިންޖިނޭރުންނާއި ތަކެތި ހިފައިގެން ވެސް ބައެއް ފްލައިޓްތައް ދަތުރުކުރި އެވެ.\nރަޝިޔާ އަފްޣާނިސްތާން ޕާކިސްތާން + މެދު އިރުމަތި ތާލިބާން


Om Puri ge maraa medhu shakku ufedhey kahala kanthah thakeh | Mihaaru\nއޯމް ޕޫރީ: ހިންދީ ސިނަމާ އިން ނުފެންނަ ވަރުގެ ކުޅަދާނަ އެކްޓަރެއް\nއޯމް ޕޫރީގެ މަރާ މެދު ޝައްކު އުފެދި ތަހުގީގު ފަށައިފި\n09 ޖެނުއަރީ 2017 - 06:232comments\nބޮލީވުޑްގެ ތަޖުރިބާކާރު މޮޅު އެކްޓަރު އޯމް ޕޫރީގެ މަރުގައި ޝައްކު ކުރެވޭ ކަހަލަ ކަންތައްތަކެއް ހުރުމުން މުމްބައި ފުލުހުން އެކަން ތަހުގީގުކުރަން ފަށައިފި އެވެ. ބުރާސްފަތި ދުވަހުގެރޭ ނިދި ގޮތަށް އޯމް ޕޫރީ ނުހޭލައިގެން ނޯކަރު މީހާ ބެލިއިރު އޯމް ޕޫރީ އޮތީ މަރުވެފަ އެވެ.\nއޯމް ޕޫރީގެ ހަށިގަނޑު ހޮސްޕިޓަލަށް ގެންދިއުމުން ޑޮކްޓަރުން ބެލުމަށްފަހު ބުނެފައިވަނީ އޭނާ މަރުވެފައި ވަނީ ވަރަށް ވަރުގަދަ ހާޓް އެޓޭކެއް ޖެހިގެން ކަމަށެވެ.\nނަމަވެސް އޯމް ޕޫރީގެ މަރުގައި ޝައްކު އުފެދޭތީ ވަޅުލާފައި ވަނީ ޕޯސްޓް މޯޓަމް ހެދުމަށްފަހު އެވެ. އޭނާގެ މަރާ ގުޅޭ ގޮތުން ތަފާތު ވާހަކަތައް ފެތުރެން ފެށީ ޕޯސްޓް މޯޓަމް ރިޕޯޓަށް ފަހުގަ އެވެ. އޭގައި ބުނެފައި ވަނީ މަރުވި ސަބަބު އޮޅުން ނުފިލާ ކަމަށް ކަމަށެވެ. އަދި މޫނުގައި އަނިޔާގެ ނިޝާންތަކެއް ހުރި ކަމަށާއި އެއީ ހާޓް އެޓޭކް ޖެހިގެން ތެޅިގަނެވުނު ވަގުތު އެނދުން ވެއްޓުން ފަދަ ކަމެއް ދިމާވެގެން ވެފައި ހުރި ޒަޚަމް ތަކަކަށް ވެދާނެކަމަށް ވެސް އެ ރިޕޯޓުގައި ބުނެފައިވެ އެވެ.\nމިހާރު ފުލުހުން ދަނީ އޯމް ޕޫރީގެ ގޭގައި މަސައްކަތްކުރާ މީހާ އާއި އޭނާގެ ޑްރައިވަރާ ސުވާލު ކުރަމުންނެވެ. އޯމް ޕޫރީ އާއި އޭނާގެ އަނބިމިހާ ވަރަށް ފަހުން ވަނީ ވަކިވެފަ އެވެ. އަދި އެއަށްފަހު އޭނާގެ އަންހެނުން އެމީހުންގެ ހުރި ހަމައެކަނި ދަރިފުޅާއެކު ދިރިއުޅެނީ އެހެން ގެއެއްގަ އެވެ. އޯމް ޕޫރީ ދިރިއުޅެނީ އެކަނިމާއެކަންޏެވެ.\nއިންޑިޔާގެ ހަރްޔާނާ ސްޓޭޓްގެ އަމްބާލާ އަވަށުގައި 1950 ވަނަ އަހަރު އުފަންވި އޯމް ޕޫރީ 100 އަށް ވުރެ ގިނަ ފިލްމު ކުޅެފައިވެ އެވެ. އޭނާ 1973 ގައި ވަނީ ނެޝަނަލް ސްކޫލް އޮފް ޑްރާމާގައި ފިލްމީ ރޮނގުން ކިޔަވާފަ އެވެ. މަޝްހޫރު އެކްޓަރު ނަސީރުއްދީން ޝާހް އަކީ ވެސް އޯމް ޕޫރީއާ އެކު އެއް ކްލާހެއްގައި އުޅުނު މީހެކެވެ.\nދެ ފަހަރު ނެޝަނަލް އެވޯޑު އަދި ޕަދްމާ ޝްރީ ލިބިފައިވާ އޯމް ޕޫރީ ގައުމީ ފެންވަރުގައި އެކްޓިން ދަސްކޮށްދޭ ތަފާތު އިންސްޓިޓިއުޓްތަކުގެ އެންމެ އިސް ވެރިއެއްގެ ގޮތުން އޭނާގެ ދަރިވަރުންގެ ގޮތުގައި އެތައް ހާސް އެކްޓަރުންނެއް ތައްޔާރުކޮށްފައިވެ އެވެ.


SunOnline: India in malaria beys export kurun manaakoffi\nއިންޑިއާއިން މެލޭރިއާ ބޭސް އެކްސްޕޯޓް ކުރުން މަނާކޮށްފި\nރުގިއްޔާ މުހައްމަދު މޫސާ 26 Mar 2020, 17:19\nއިންޑިއާގައި މީހެއްގެ ޓެމްޕަރޭޗާ ބަލަނީ --\nދިއްލީ (މާޗް 26): މެލޭރިއާއަށް ފަރުވާ ދިނުމަށް ބޭނުން ކުރާ ބޭހެއް ކަމަށްވާ ހައިޑްރޮކްސިކްލޮރޮކުއިން އިންޑިއާއިން އެކްސްޕޯޓް ކުރުން މަނާކޮށްފި އެވެ.\nއިންޑިއާގެ ޑިރެކްޓޮރޭޓް ޖެނެރަލް އޮފް ފޮރިން ޓްރޭޑްއިން ނެރުނު ބަޔާނެއްގައިވާ ގޮތުން އެގައުމުން ދެން ހައިޑްރޮކްސިކްލޮރޮކީން އެކްސްޕޯޓް ކުރާނީ މިހާރު ހަދާފައިވާ ކޮންޓްރެކްޓުތަކުގެ ދަށުންނާއި ހާއްސަ ހާލަތްތަކުގަ އެވެ.\nއިންޑިއާއިން އެ ބޭސް އެކްސްޕޯޓް ކުރުން ހުއްޓާލާފައި ވަނީ އެއީ ކޮރޯނާވައިރަހަށް ފަރުވާ ދިނުމުގައި އާދަޔާ ހިލާފަށް ރަނގަޅު ބޭހެއް ކަމަށް އެމެރިކާގެ ރައީސް ޑޮނަލްޑް ޓްރަމްްޕް ވިދާޅުވި ފަހުންނެވެ. އަދި ކޮރޯނާވައިރަސް ހުންނަ މީހުންނަށް ދޭ ފަރުވާގެ ތެރެއިން ހައިޑްރޮކްސިކްލޮރޮކުއިން ބޭނުން ކުރުމަށް ޗައިނާ، ޔޫރަޕް އަދި ދެކުނު ކޮރެއާއިން ލަފާ ދީފައިވާ އިރު، އިންޑިއާއިން ވަނީ ބަލި މީހުންނަށް ފަރުވާ ދޭ ސިއްހީ މަސައްކަތްތެރިން ރައްކާތެރި ފިޔަވަޅެއްގެ ގޮތުން އެ ބޭސް ބޭނުން ކުރުމަށް އިލްތިމާސްކޮށްފަ އެވެ.\nނަމަވެސް، މިދިޔަ ޑިސެމްބަރު މަހު ފެނުނު އާ ބާވަތުގެ ކޮރޯނާވައިރަސް ހުންނަ މީހުންނަށް ހައިޑްރޮކްސިކްލޮރޮކުއިން ދިނުމުން އެމީހުންގެ ބަލި ރަނގަޅުވާ ކަމުގެ އެއްވެސް ސައިންޓިފިކް ހެއްކެއް އަދި ހޯދިފައި ނުވެ އެވެ. އަދި ޗައިނާގެ ޔުނިވާސިޓީއަކުން ހެދި ކުޑަ ދިރާސާއަކުން ދެއްކި ގޮތުގައި ވައިރަސް ޖެހިފައިވާ މީހުންގެ ތެރެއިން އެ ބޭސް ބޭނުން ނުކުރާ މީހުންނަށް ވުރެ ގިނައިން ބޭސް ބޭނުން ކުރި މީހުންގެ ބަލި ރަނގަޅުވެފައެއް ނުވެ އެވެ.\nމީގެ އިތުރުން ގިނަ ސައިންސުވެރިން ވަނީ ހައިޑްރޮކްސިކްލޮރޮކުއިން އަކީ ކޮރޯނާވައިރަހަށް ފަރުވާއެއްގެ ގޮތުގައި ބޭނުން ކުރުމަށް ހިތްވަރުދިނުމުގެ ކުރިން، އެކަމާ ބެހޭ އިތުރު ދިރާސާތައް ހަދަން ޖެހޭ ކަމަށް ބުނެފަ އެވެ.\nމިހާރު ދުނިޔޭގައި ފެތުރެމުންދާ ކޮރޯނާވައިރަހާއި އޭގެ ސަބަބުން ޖެހޭ ކޮވިޑް-19 ބައްޔަށް އަދި ވަކިން ފަރުވާއެއް ހޯދިފައި ނުވެ އެވެ. މިވަގުތު އެ ބަލި ޖެހޭ މީހުންނަށް ފަރުވާ ދެނީ ބަލީގެ އަލާމާތްތައް ރަނގަޅުކޮށްގެންނެވެ. ނަމަވެސް އެ ބައްޔަށް ފަރުވާ ދިނުމަށް ބޭނުން ކުރެވިދާނެ ބޭސްތަކާއި ބަލިން ރައްކާތެރިވުމަށް ބޭނުން ކުރެވިދާނެ ވެކްސިނެއް އުފެއްދުމުގެ މަސައްކަތް އެކި ގައުމުތަކުގައި ދަނީ ކުރަމުންނެވެ.\nކޮރޯނާވައިރަސް މިހާރު ދުނިޔޭގެ 170އަށް ވުރެ ގިނަ ގައުމަށް ފެތުރި، 480،000އަށް ވުރެ ގިނަ މީހުން ވައިރަހަށް ޕޮޒިޓިވްވެ، އޭގެ ސަބަބުން 21،571 މީހަކު ވަނީ މަރުވެފަ އެވެ.


(2 ޖޫން 2019 އާ ގުޅޭ)\nއެ އަންހެނާގެ މުސްކުޅިކަން ފެނި ބިރުގަތީއެއް ނޫނެވެ. އޭނާގެ ދެ ލޯ ވަނީ ކޮނެލާފައި އެވެ. އަނދައިގެން ގޮސް ކަޅުކުލަ އަރާފައެވެ. ދެއަތް ވަނީ އުޅަންބޮށްޓާ ހަމައިން ބުރިކޮށްލާފަ އެވެ. ޠަލަބް ހަލުވިކޮށް ގޮސް ރައުލް އޮތް ގޮޅިއަށް ވަނީ އެވެ.\n"ކާކު؟... އަނގައިންނުބުނެ ދިޔައީތަ؟" މަޑުމަޑުން އަންހެން މީހާ ބުނެލިއެވެ. ނަމަވެސް އޭރު އެތަނުގައި ހުރި މީހަކު ހިނގައްޖެކަން އޭނާ ދެނެގަތެވެ.\n"މިތަނަށް އިތުރު ބަޔަކު އަތުވެއްޖެ" އަމިއްލަ ނަފްސަށް ބުނެލި ފަދައިން އެ އަންހެންމީހާ ވާހަކަދެއްކިއެވެ.\nފަރުވާ ދިނުމަށްފަހު އެނބުރި ނުކުމެގެން ދިޔަ ޙަކީމުންނާއެކު މައި ދޮރާ ހަމައަށް ލާވީ ނުކުތެވެ. އެމީހުންނަށް ޝުކުރު އަދާކުރިއެވެ. ލާވީ ގޭތެރެއަށް ވަނީ ޚަކީމުންގެ ތިން މީހުން ދިޔައީމައެވެ. އޭނާ އައިސް ރާވިން އޮތް އެނދުގެ މަގަތުގައި އިށީނެވެ. އުނަގަނޑާ ހަމާގައި އަޅާފައި އޮތް ފޮތިގަނޑުން އެ ޒުވާން ހަށިގަނޑު ނިވާކުރެވިފައި އޮތެވެ. ހަރަކާތްކެނޑިފައިވި ދެއަތް ފުށުންޖެހި އަތްތިލަ އޮތީ ހުޅުވިފައެވެ. ދެ ލޯ މަރާލައިގެން އޮތްއިރު ނޭވާވަނީ ހަމައަކަށް އެޅިފައެވެ. ނަމަވެސް ލާވީގެ ނަޒަރު ހުއްޓިފައި ހުރީ ރާވިންގެ ކަރުގައި އަޅާފައި އޮތް ބޭސްގަނޑަށެވެ. އޭނާއަށް ލިބިފައިވާ އެންމެ ބޮޑު ޒަޚަމަކީ އެއީއެވެ. ދަރިފުޅުގެ ނިތްކުރީގައާއި މޭގައި ލާވީ ފިރުމާލި އެވެ. ގިނައިރެއްނުވެ ހޭއަރާފާނޭ ޙަކީމުން ބުނެފައި ވެއެވެ. އެވަގުތައް ލާވީ އިންތިޒާރު ކުރާ ކަހަލަ އެވެ. ނަމަވެސް އޭނާ ފިކުރު އެ ކުރަނީ އެ ދަރިފުޅު ހޭ އަރައިފިނަމަ ދެން ކަންތައް ވާނޭ ގޮތަކާމެދުއެވެ. އެހެންވެ އަމިއްލަ ނިންމުމާމެދު ވެސް ލާވީ އިނީ ސުވާލު އުފެދިފައެވެ. ނިންމިނިންމުންތަކަކީ އެންމެ ރަނގަޅު ނިންމުންތަކެއްތޯ އަމިއްލަ ޟަމީރުގެ ކައިރިން އެހީ ޖަވާބެއް ހޯދުމަށެވެ.\nއެންމެންނާ އެކަހެރިވެ ބޭރީތު އައިސް ހުރީ އޭނާއާއި ޖިލައްޔާގެ ވަގުތު ގަނޑުވަރުގައި ހޭދަކުރެވުނު ބައިގައެވެ. ފައްވާރުގެ ކުރިމަތީ ހުއްޓި އޭގެ މެދުގައި ހުރި ރަނުގެ ބުދަށް ބަލަހައްޓައިގެންނެވެ.\n"ޖިލައްޔާ!... ކަލޭ އަހަރެންނާއެކު ދިރިއުޅުމެއް ފަށަން ރުހުނަމަ މިއަދު އަހަރެންގެ މި އެކަނިވެރިކަން ފިލައި ދިޔައީސް، ކަލޭގެ އަހުލުވެރީންގެ މައްޗަށް ފަހަރެއްގައި އަހަރެންގެ ހިތުގައި ރަހުމުގެ ވެސް އުފެދުނީސް، ސުލްހަވެރި އުފާވެރި ހަޔާތަކަށް ވުމުގެ ފުރުސަތު ވެސް އޮތީސް، އެހެނެއްނުވި... ނުވާނޭކަން ކަލޭ ޔަގީންކޮށްދިން، ކަލެއަށް ބޭނުންވި ވަރަށް އަހަރެންގެ ހަޔާތުގައި އެއްވެސް އަންހެނަކަށް ނޭދެން، ވިހުރާލެވިފައިވާ ދިގު އިސްތަށިގަނޑުގެ ތެރެއިން ކޯރުގެ އައްސޭރި ފަށުން ގަދަ އައްޔެއްފާޅުވި ކަހަލަ، އެރޭ އަހަރެންނަށް ގޮވީ ކަލޭގެ ޢާއިލާއިން، ޖިލައްޔާ!... އަހަރެންނަށް ކަލޭ ދެއްކީ ސައިފުލްކަރީމް، ކަލޭގެ ބޮޑުބޭބެ... އެއީ ކަލޭމެންގެ ތެރެއިންވީ ދަހިވެތި އަޑިނުބައި ޖިންނިއެއް، ކަލޭމެންގެ ރަސްކަމަށް ޖެހުނު ނުބައި ބަލިމަޑުކަމަކީ އެއީ، ކަލެއަށް އެކަން އޮތީ ޝައްކުވެފައިކަން ވެސް އެނގޭ، އޭނާއަށް މުހިންމީ ރަސްކަމުގެ ބާރައި ޢިއްޒަތް، އެމީހުންގެ ތެރެއިން ދުށް އެންމެ ރީތި އަންހެނަކީ ތީ، އެކަމަކު ކަލޭގެ ރީތިކަމަށް ގޮންޖަހާލެވޭ ރީތިކަމެއް ކަލޭގެ ދަރިފުޅު ޚިޔާރުކުރީ... އޭނާގެ ފުށުން އަހަރެންނަށް ފައިދާއެއްނުވުމަށް ކަލޭގެ ކަލާނގެއަށް ދަންނަވަމެންނު، އެނގޭތަ!... އޭނާ މަރުވެއްޖެ... މިއަދު ކަލޭ ދިރިހުރިނަމަ މި ޚަބަރު އިވުނީމާ ކަލޭ ކަންތައްކުރާނީ ކިހިނެއްބާއޭ ހިތަށް އަރާ؟... އެ ދަރިފުޅު މަރުވީތީ އުފާކުރާނީތޯ ނޫނީ ކަލޭ އެ ދަރިފުޅާމެދު ހިތާމަކޮށް ކަރުނަ އަޅާނަންތަ؟... ޖިލައްޔާ!... މިހެން މިވީ ކީއްވެކަން އެނގޭތަ، ކަލޭމެންގެ އަހުލުންގެ ގާތަށް އޭނާ ދިއުމުން ބަލިކަށިވީ، އެހެންވެ އޭނާގެ ފުރާނަ އެ ދިޔައީ... އަހަރެންގެ ގާތުގައި ހުރިއިރު ރައުލްއާ ކުރިމަތިލާން ޖިންނީން ޖެހިލުންވޭ، ޚުދު ކަސްދިޔާގެ ޒަގަންއަށް އޭނާގެ މައްޗަށް ކުރި ލިބިފައެއްނުވޭ، އެކަމަކު މިއަދު އޭނާ އެ އައީ ކަލޭގެ ދަރިފުޅު މަރާފައި... ކަލޭގެ ބަދުދުޢާ އެ ދަރިފުޅަށް ޖެހުނީ... ކަލޭ އެދުނު ފަދައިން އަހަރެންގެ އަތުން އޭނާ ބީވެގެން ހިނގައްޖެ، ކަލޭ ދުނިޔޭގައި ހުރިނަމަ ކަލޭގެ ފުށުން ދަރިއަކު އުފަންކުރާނަންކަން ޔަގީން، ގެއްލިގެންދިޔަ ރައުލްގެ ބަދަލުގައި ދެވަނަ ރައުލްއެއް އުފަންކުރާނަން، އަދި އޭނާ ބޮޑުކުރުމުގައި އަހަރެންނަށް ހެދުނު ގޯސްތައް ރަނގަޅުކުރާނަން" ބޭރީތުގެ ލޮލުން ކަރުނައިގެ އަސަރު ފާޅުވޭވޭ ހުއްޓެވެ. ޒަގަން ފޮނުވީ ބޭރީތު އަމިއްލައަށް ވިޔަސް ރައުލް ވަކިވެގެން ދިއުމުން އެކަމުގެ ސަބަބުން އަސަރުތަކެއްކުރީއެވެ. ދަރިއަކު ބޮޑުކުރުމުގައި އެ ދަރިއެއްގެ ހަޔާތުގައި އެންމެބޮޑަށް ބޭރީތުގެ ހިއްސާއެއްވި ހަމައެކަނި ދަރިއަކީ ރައުލް އެވެ. އޭނާ އުފަންވީ އެހެން ދަރީން ފަދައިންނެއްނޫނެވެ. ހާލަތު މުޅިން ތަފާތެވެ. ރައުލް އުފަންވީ ނަފުރަތުގެ ހޫނު ދާނެއްގައި މަޖުބޫރު ހިތްހަމަޖެހުމަކާއި ވޭނުގެ ރުއިމުގެ ތެރެއިންނެވެ.\n"ސިއްރުތައް ހިފެހެއްޓުމުގެ ބޭނުން ކެނޑިއްޖެ، ކަލޭގެ އަހުލުންގެ ތެރޭގައިވަނިކޮށް އޭނާ އެ ދިޔައީ... ކަލޭ އެދޭކަހަލަ ޖަނާޒާއެއް އެ މީހުން އެ ދަރިފުޅަށް ޓަކައި ބާއްވާނެ، އެކަމަކު ބުނަން... ކަލޭ ފަދައިން އެ އަންހެންކުއްޖާ އަހަރެމެންގެ ތެރެއަށް ދަރިއަކު އުފަންކުރާނެ، އަހަރެންނަށް ކަލޭ ރައުލް އުފަންކުރި ފަދައިން، އޭނާ އަހަރެންގެ ޒަގަންއަށް ދަރިއަކު އުފަންކުރާނެ، ކަލޭފަދަ ބަލިކަށި އަންހެނެއްނޫންކަން އެނގޭ އީޝަލްއަކީ، ޖިލައްޔާ!... އޭނާ އަހަރެމެންގެ ތެރެއަށް އެތައް ދަރީންނެއް އުފަންކުރާނެ" ބޭރީތު ޔަގީންކަމާއެކު ބުނެލިއެވެ. އާރެއްބާރެއްނުވާ ރަނުން ހެދިފައިވާ ޖިލައްޔާގެ ސޫރައާ ބޭރީތު ވާހަކަދައްކަމުން ދިޔައީ ޖިލައްޔާގެ މައްޗަށް ހިތުގައި އޮތް ޝަކުވާތައް ނުހިފެއްޓިގެންނެވެ. އަދި ޖިލައްޔާއާ ބައެއްކަންކަމުގައި ގޮންޖަހާލަން ބޭނުންވެފައި ހުރެއެވެ. ބޭރީތުގެ އެންމެ ބޮޑު ހިތާމައަކީ އެއީއެވެ. އޭނާ ބޭނުންވި ދިރިއުޅުން ޖިލައްޔާއާއެކު ނުލިބުމެވެ. ރުޅިވެރިކަމުން މީހާ ހިސާރުވަނީ އެހެންވެއެވެ.\nދަރުބާރަށް ބޭރީތު އައިއިރު އެތަނުގައި ޒަގަން ހުއްޓެވެ. އޭނާއާއެކު ކަސްދިޔާ ވެސް ހުއްޓެވެ. ދަރިފުޅުގެ ކަންކަން ހަމަޖެހިއްޖެނަމަ ޒަރޫރީ ކަމަކު ބޭރީތުގެ ގާތަށް އައުމަށް ލާވީއަށް ގޮވާލިއެވެ. އަދި ކަސްދިޔާގެ ގާތުގައި ދަރުބާރުން ނުކުންނަން ބޭރީތު އެންގިއެވެ. ރައުލް މަރުވި ނަމަވެސް މީހެއްގެ ފަރާތުން އޭނާއަށް ދެރަބަހެއް ބުނާއަޑު އަހާކަށް ބޭރީތު ނޭދެއެވެ. ކަސްދިޔާ ހުރެއްޖެނަމަ ރައުލްއާ ގުޅުވައި ބޭރީތު ނުރުހޭފަދަ އެއްޗެކޭ ބުނާނޭކަން އެނގޭތީވެ ގަސްދުގައި ދަރުބާރުން އޭނާ ބޭރުކުރީއެވެ. އެކަމާ ވިއްދާ އެއްޗެއް ބުނަން ކަސްދިޔާ އުޅުމުން އެކަމަށް ހުރަސްއެޅީ ޒަގަންއެވެ. ދަރިފުޅުގެ ބަސް ޤަބޫލުކޮށް ބޭރީތަށް ކުރުނީސްކުރަމުން ދަރުބާރުން ކަސްދިޔާ ނުކުތެވެ. ދަރުބާރުގެ ތެރެއިން ވަދެވެން ހުރި މަޝްވަރާ ކޮޓަރިއަށް ޒަގަން ގޮވައިގެން ބޭރީތު އައިސް ވަނެވެ. އެތަނުގައި ހުރި ގޮނޑިތަކުގައި އެ މީހުން އިށީނެވެ. ޒަގަންގެ ހަށިގަނޑުން ފާޅުވާ ޒަޚަމްތަކަކީ އަމިއްލައަށް ހަށިގަނޑަށް ދީފައި ހުރި ޒަޚަމްތަކެއްކަން ބޭރީތަށް ވެސް ދެނެގަންނާކަށް ނޭނގުނެވެ. ލާވީ އެތަނަށް އަންނަންދެން ޒަގަންގެ ޒަޚަމްތަކާ ގުޅުވައި ބޭރީތު އެއްސެވެ. އެކަމުގައި ޚަކީމުންގެ ބަސް އޮޅުންފިލުވިއެވެ.\nލާވީ ވަދެގެން އައުމާއެކު އޭނާއަށް އިށީނުމަށް ބޭރީތު އިޝާރާތްކުރިއެވެ. އެއަށްފަހު ފުރަތަމަ ވެސް ބޭރީތު އަހާލީ ރާވިންގެ ހާލަކީ ކޮބައިތޯ އެވެ. ލާވީގެ ޖަވާބު އަޑުއެހުމަށް އެ ބައްދަލުވުމުގެ ހަޤީޤީ ބޭނުމަށް ސަމާލުވިއެވެ. ރައުލްއާ ކުރިމަތިލުން ހިނގިގޮތް ފެށިގެން ނިމެންދެން ކިޔައިދިނުމަށް ޒަގަންއަށް ބޭރީތު އެންގިއެވެ. އޭނާ ޒިޔަޒެލްމެންގެ ރޭވުންތެރިކަމާއި އެ މީހުންގެ އެތުރުން ތިބި ގޮތާއި ލޮނުގަނޑުގެ ތެރެއިން ފަސްގަނޑަށް އެރުމަށް ކުރިމަތި ހުރަސްތައް ކިޔާދިނެވެ. އެމީހުންގެ ތެރޭގައި އޮތް ހައިވާނެއްގެ ބާރާމެދު ޖެހިލުންވާންޖެހޭ ކަމުގެ އިންޒާރު ޒަގަން ދިނެވެ. އޭތި ގަތުލުކޮށްލައިފިނަމަ އެ މީހުންގެ ތެރެއަށް ގަދަވުމަކީ އެއްވެސް ކަމެއްނޫންކަމުގައި ބުނެލިއެވެ. ރައުލްއާ ދެ މީހުންގެ ކުރިމަތިލުން ހިނގައިދިޔަ ގޮތް ތަފްސީލުކޮށްދިނުމަށް ބޭރީތު އެދުނެވެ. ޒަގަން އޭނާގެ ބައްޕައަށް އޮޅުވާލައި ދޮގު ހަދަން ފެށީ ދެނެވެ. ދާރިއުސްއާއި ސޭމެސް ބަލިވެފައިވާއިރު ކަސްދިޔާގެ ގާތުގައި ބުނި ފަދައިން ހަތޯރުގެ ދުވަސް ހިނގައްޖެކަމުގައި ޒަގަން ބުންޏެވެ. އަދި ޒިޔަޒެލްމެންގެ ބާރު އެއްކޮށް ކެނޑިޖެކަމެވެ. ރާވިން ގެންދަން ފެށުމުން އޭނާ ހުއްޓުވަން އީޝަލް އައުމުން އިފްރީތާއި އީޝަލްއާ ދެމެދު ހިނގި ކުރިމަތިލުމުގައި އެހެން ޖިންނިތައް އަރައިގަތްކަމެވެ. އަދި އިފްރީތު އީޝަލްގެ އެއް ވަރަފަތް ބިންދާލައި އުފުރާލިކަން ބުންޏެވެ.\n"ވަރަ ބިންދައިގެން ގޮސްފައި އިން ދޫންޏެއް ހިފަން ދެން އުނދަގުލެއްނުވާނެ، ދެން އޮތީ އެކަން... އޭނާ ހުންނާނީ އަޅުގަނޑާއެކު މިގަނޑުވަރުގައި، އަޅުގަނޑު ބޭނުން ވީ އެންމެ އަވަހަކަށް ކައިވެނިކުރަން" ހިނިތުންވެލަމުން ޒަގަން ބުންޏެވެ. ބޭރީތު އެކަމާ ދެކޮޅެއް ނުހެދިއެވެ. ބޭރީތު ވަޢުދުވެފައިވާ ފަދައިން އީޝަލް ގޮވައިގެން ޒަގަން އަތުވެއްޖެނަމަ އެ ދެ މީހުންގެ ކައިވެނި ގަނޑުވަރުގައި ކުލަގަދަކޮށް ކުރެވޭނޭކަމުގެ ޔަގީންކަން ޒަގަންއަށް ދިނެވެ. އެހެންނަމަވެސް އޭނާ އެދުނީ އިހަށް އަވަސް އަރުވާނުލައި ޒަޚަމްތައް ފަސޭހަވަންދެން މަޑުކުރުމަށެވެ. އެއަށްފަހު ބަޔަކާއެކު އީޝަލް ބަލާ ދާނީ ކަމުގައެވެ. އެ މީހުންގެ ބާރު ކެނޑިފައިވާނަމަ އެމީހުންގެ ތެރޭގައި ތިބި ދާރިއުސްއާއި ސޭމެސް ގެންނަން ބޭރީތު ލަފާ ދިނެވެ. އެކަމުގައި ލާވީގެ ޚިޔާލަކަށް އެދުމުން އޭނާ ވެސް އެއްބަސްވީ އެގޮތެވެ. ރައުލް ވެސް އެ މީހުންގެ ތެރޭގައި ނެތްއިރު ދާރިއުސްއާއި ސޭމެސް އެ މީހުންގެ ތެރޭގައި މަޑުކުރުމުގެ ބޭނުމެއް މިހާރު އޮތްކަމަށް ނުދެކޭކަން ލާވީ ހާމަކުރިއެވެ.\n"އިކަރޯސް، ކަލޭތަ؟" ދަގަނޑު ދޮރު ހުޅުވިގެން ދިޔަ އަޑާއެކު އެ އަނދިރި ގޮޅީގެ ތެރޭގައި އިން މުސްކުޅިޔާ އަހާލީ މޫނު ކުރިއަށް ނެރެ ވަހެއްދުވާތީ އެ ވަސްދެނެގަންނަން މަސައްކަތް ކުރަމުންނެވެ.\n"ލައްބަ، ފެންތަށްޓެއް ހިފައިގެން" އިކަރޯސް ޖަވާބު ދިނެވެ.\n"ކޮއެފުޅާ، ކަލޭގެ ހެޔޮކަމުގައި ﷲ ބަރަކާތްލައްވާނެ، ކަލޭގެ ބިރުކުޑަކަން، ބޭރީތުގެ ސިފައިންނަށް ކަލޭގެ ޢަމަލުތައް ފެނިއްޖެނަމަ މިތަނުގައި ގައިދުކުރުމުގެ ކުރީން ކަލޭ ގަތުލުކުރާނޭކަން ނޭނގޭތަ" އެ މުސްކުޅިޔާ ބުނެލިއެވެ.\n"މިތަނަށް އަހަރެންނޫނީ އަންނާނޭ މީހަކުނެތް، މީ މަރުގެ ހުރަގެއެއް... އަހަރެން މިތަނުގެ ދަށުގައި މަސައްކަތްކުރާއިރު މިތަނުގެ ޤައިދީން ރޯއަޑު އިވިއިވި ހުރޭ... ޚާއްޞަކޮށް ކަލޭ ކިޔާ ލަވަ އަހަރެން މިތަނަށް އަންނަން މަޖުބޫރުކުރީ، ކަލޭގެ އެ ލަވައިން މިތަނުގައިވީ ޤައިދީންގެ ރޯއަޑުތައް ކެނޑިއްޖެ، ކަލޭގެ ވާހަކަތަކަށް އުފެދުނު ޝައުގު ބޮޑުވެ އެކަމަށް ހިތްޖެހިއްޖެ" އިކަރޯސް ބުންޏެވެ.\n"އޭނާ އަތުވެއްޖޭ އަހަރެންގެ ހިތްބުނޭ، އިކަރޯސް... އަހަރެންގެ ގާތަށް މިއަދު ގޮތްނޭނގޭ ޖިންނިއަކު އަތުވެއްޖެ، ބޭރީތުގެ ޖައްބާރު ދަރި މިތަނަށް ވަދެފައި ދިޔަފަހުން، ކޮއިފުޅާ... ދޭބަލަ... ކަލޭގެ ލޮލުން އަހަރެންނަށް ޔަގީންކޮށްދީބަލަ، މި ހުރަގެއަށް އެކުއްޖާފުޅު ގެނެވިއްޖެތޯ ބަލާބަލަ، ނޫނީ އަހަރެންގެ މަރު ގާތްވެއްޖެހެން ހީވޭ... މިކުރެވޭ އިހްސާސަކީ މަރުގެ ސަކަރާތަކީ ކަންނޭނގެ" މުސްކުޅިޔާގެ ބުރިވެފައިވާ ދެ އަތް ކުރިއަށް ނެރެލަމުން ބުނެލިއެވެ.\n"ޒޮރައިދާ!... މިތަނުގައި ތިޔަފަދަ ކަމެއްނެތް؟ ކަނބުރުގެއަކީ އަހަރެންގެ ގެ... އެތަނުން ނުކުތުމަކީ އަހަރެން ކުރާކަމެއްނޫން، އަހަރެންގެ ބައްޕަ ބުނާގޮތުން ގަނޑުވަރުގެ ކަނބުރުންނަށް ހުއްދަލިބިގެނެއްނުވޭ މިނިވަންކަމާއެކު ނުކުމެ އުޅުމަކަށް، އަހަރެން ބޮޑުވެ ޒުވާނަކަށްވީއިރު އެންމެ ގިނައިން އަހަރެން އަޑުއެހީ ކަލޭގެ އަޑު، ކޮންމެ ދުވަހަކު އެތައް ފަހަރަކު ތަކުރާރުކޮށް ކަލޭ އެއްލަވައެއް ތިކިޔަނީ، މިތަނަށް ސިއްރުން ވަންނަން ހިތްވަރު ލިބުނީ އެހެންވެ، ކަލޭގެ ތި ލަވައިގެ ހަޤީޤަތް ކިޔައިނުދޭންވީ ސަބަބެއް އަހަރެންނަކަށް ނުވިސްނުނު، ކަލޭގެ އަހުލުންނާއި ކަލޭގެ ދީން އަހަރެންނަށް އޮޅުން ފިލުވައިދީފީމު، އެކަމަކު އެ މީހުންގެ ތެރެއަށް ގޮސް އެ މީހުންގެ ދިރިއުޅުން އަމިއްލަ ލޮލުން ދުށުމަށް މިވަނީ ކެތްތެރިކަން ކުޑަވެފައި" މުސްކުޅިޔާ އިން ގޮޅީގެ ދޮރުކަނީގައި ލެނގިލައިގެން ހުރެ އިކަރޯސް ވާހަކަދެއްކިއެވެ. އޭނާއަކީ ގަނޑުވަރުގެ އެންމެ އަޑީގައި ހުރި ކަނބުރު ގޭގައި މަސައްކަތް ކުރާ ޒުވާން ޖިންނިއެކެވެ. އޭނާ އުފަންވީ އެ މީހުންގެ ތެރެއަކަށްނޫނެވެ. އެހެންނަމަވެސް އޭނާ އެތަނަށް ގެނައީ ގަނޑުވަރުގައި ހުރި އެންމެ ކުޅަދާނަ ކަނބުރެވެ. ހަތިޔާރު ހެދުމަށް މަޢުދަން ހޯދުމުގައި އުޅުނު އުޅުމުގެ ތެރެއިން އާދަޔާ ޚިލާފު ޔަތީމު ކުއްޖަކު ފެނި އޭނާގެ ހިތަށް ރަހުމުވަދެ ބޭރީތުގެ ހުއްދައާއެކު ގަނޑުވަރަށް ގެނެސް އެ ކަނބުރުގެ ބެލުމުގެ ދަށުގައި ހުރެ ބޮޑުވީއެވެ. އޭނާއަކީ އުޅޭ ޖިންނިއެއްކަމެއް ވެސް ދެން އުޅޭ ޖިންނީންނަށް ނޭނގެއެވެ. އޭނާ ބޮޑުވަމުން އައިއިރު ހަމައެކަނި އިވޭ އަޑަކީ މަތީގައި ހުރި ހުރަގެއިން އިވޭ ޤައިދީންގެ އަޑުތަކެވެ.\n"އިކަރޯސް، ކަލޭ ނިކަން ގޮސް ބަލާބަލަ... މިތާ ތެރޭގައި އިހު ނެތް ކުށްވެރިއަކު ވޭތޯ" ޒޮރައިދާ އާދޭހުގެ ރާގުގައި އެދުނެވެ. އެއާއެކު އިކަރޯސް އެކަމާ އެއްބަސްވެ ހިނގައިގަތެވެ. އޭނާގެ ހިތުގައި އެތަނުގައި ދެން ތިބި އެއްވެސް ޤައިދީއަކަށް ހަމްދަރުދީގެ ކަންފުޅެއް ވެސް ނުވެއެވެ.


Israafu kuda kurumah Kulhudhuffushi Council in muhinmu message thakeh\nމިދަނޑިވަޅާ ގުޅޭ ގޮތުން ކުޅުދުއްފުށީ ކައުންސިލްކޮށްފައިވާ މުހިންމު މެސެޖްތަކެއް\nއިސްރާފު ކުޑަކުރުމަށް ކައުންސިލުން މުހިންމު މެސެޖްތަކެއް\nކޮވިޑް-19 ގެ ނުރައްކާތެރި ބިޔަ ރާޅު އެތައް ގޮތަކުން މިދަނީ އަހަރެމެން އިންސާނުން އިމްތިހާނުކުރަމުންނެވެ. މި ބިޔަ ރާޅު އެންމެ ފުރަތަމަ ބިންދާލީ އަހަރެމެންގެ އިގްތިސޯދީ މައި ނާރުކަމުގައިވާ ޓޫރިޒަމް އިންޑަސްޓްރީ އަށެވެ. ރިސޯޓް ފަހަރުގައި މަސައްކަތް ކުރާ ފަރާތްތަކުން ނޫން ކަމުގައިވިޔަސް ގިނަ މީހުންގެ ދިރިއުޅުމާއި ގުޅިފައިވަނީ ޓޫރިޒަމްއާ އެވެ. ނަމަވެސް މި އިންޑަސްޓްރީ ހުއްޓުމަކަށް އައިސް ކުރިމަތިލާން ޖެހިފައިމިވަނީ ވަރަށް ހިތްދަތި ދުވަސްތަކަކަށެވެ.\nދިވެހިންގެ ތެރޭގައިވެސް އޮތް އިންތިހާ އިސްރާފުކުރުމާއި ކުރިން އުޅެމުންދިޔަ "މިނިވަން" ދިރިއުޅުން މިވަނީ އިލާހީ ގާނޫނު ހުއްޓުވާލަދީ އިންސާނާއަށް އޭނާގެ އަސްލު ނިކަމެތިކަން ބަޔާން ކޮށްދީފައި އެވެ. މުޅި ދުނިޔެ ޒަރޫރީ ތަކެއްޗަށް ބޭނުންވެފައިމިވާ ދަނޑިވަޅުގައި އެންމެ މުހިންމު އެއްކަމަކީ އިސްރާފުނުކުރުމެވެ. ކާބޯތަކެއްޗާއި ކަރަންޓާއި އެހެނިހެން ތަކެތިވެސް ބޭނުންކުރުމުގައި ވީހާވެސް މަދުކޮށް، ފަހުން ބޭނުންކުރެވޭނެ ގޮތް ހެދުމެވެ. އެކަން ހަނދާންކޮށްދީ ކުޅުދުއްފުށީ ކައުންސިލުން ދަނީ މުހިންމު ޕޯސްޓްތަކެއް ސޯޝަލް މީޑިއާއަށް ދޫކުރަމުންނެވެ.\nއެހެންކަމުން ވީހާވެސް މަދުން ކެއިން ބުއިމުގެ ތަކެތި ތައްޔާރުކޮށް އިސްރާފުކުރުން ހަމަ އެއްކޮށް ހުއްޓާލަން ޖެހެއެވެ. އިސްރާފު ކުރުމުގެ ނުބައި އާދަ ހުއްޓުވުމަކީ އަހަރެމެންގެ މާތް ވެގެންވާ އިސްލާމްދީނުގައިވެސް ނުހަނު ބޮޑަށް ބާރުއަޅާ ކަމެއްކެވެ.\nބަތް ބާކީ ވެއްޖެނަމަ އުކާލުމުގެ ބަދަލުގައި ފުރިޖުގައި ރައްކާކޮށް އަލުން ބޭނުން ކުރައްވާ!\nއިސްރާފު ކުރުން ހުއްޓާލާ! #Covid19Maldives pic.twitter.com/uJVsVANCjM\n— Kulhudhuffushi Council (@KfCityCouncilmv) April 22, 2020\nކެއުމަށް ތައްޔާރުކުރާ ތަކެތި ބާކީވެއްޖެނަމަ އެ އެއްޗެއް އުކާލުމުގެ ބަދަލުގައި ރައްކާކުރުމަށްފަހު އެހެން އެއްޗެއް ތައްޔާރު ކުރުމަށް ނުވަތަ ދެވަނަ ފަހަރަށް ބޭނުންކުރުމަކީ ކާބޯތަކެތި ލިބުމުގެ ދަތިކަން ކުރިމަތިވަމުންދާ މިދަނޑިވަޅުގައި ކުރުން ވަރަށް މުހިންމު ކަމެކެވެ.\nރޮށި މުރަނަކޮށް ފަހުން ބޭނުން ކުރައްވާ! ކާބޯތަކެތި އިސްރާފު ކުރުން ހުއްޓާލާ!#StopFoodWaste #Covid19Maldives pic.twitter.com/Nwlex7EDP2\n— Kulhudhuffushi Council (@KfCityCouncilmv) April 23, 2020\nކުރިމަތިވާނެ ދުވަސްތައް ނުވަތަ ހާލަތެއް ނޭގޭ މިހާލަތުގައި ފުޅީގައި ބަންދުކުރި ފެން ބޭނުންކުރާ ފަރާތްތަކުންވެސް އެމްޑަބްލިއުއެސްސީ އިސްކުރު ފެނަކީ ބުއިމަށް ރައްކާތެރި ފެން ކަމުން އެ ފެން ބޭނުންކުރުމަށް އަހުލުވެރިކުރުމަކީ ކުރެވޭ ވަރަށް ބުއްދިވެރި ކަމަކަށެވެ.\nމާލެ ލޮކް ޑައުންކުރުމާއިގުޅިގެން މާލެ ދަތުރުކުރާ ބޯޓުފަހަރު މާލެ ދެވުނު ކަމުގައިވިއަސް ހަނޑޫ ފަދަތަކެއްތަކީ ބޭރުގައުމުތަކަށް ބަރޯސާވެފައި އޮންނަ އެއްޗެހިކަމުން ހަނޑޫ ލިބުމުގައި ދަތިތަކެއް ކުރިމަތިވެދާނެކަމަށް ކުރިޔާލައި ވިސްނާ، މި ދަނޑިވަޅުގައި ބަތް ބާކީ ވެއްޖެނަމަ އުކާލުމުގެ ބަދަލުގައި ފުރިޖުގައި ރައްކާކޮށް ފަހުން ބޭނުން ކުރުން މުހިންމު ކަމެކެވެ.\nކަރަންޓު އިޤްތިޞާދު ކުރައްވާ! ދަތުރުފަތުރު ކުރުމަށް އައިސްފައިވާ ބަދަލާއެކު ތެޔޮ ގެނައުމާއި އެހެނިހެން ލޮޖިސްޓިކަލް ކަންތަކަށް އިތުރު ވަގުތާއި މަސައްކަތް ކުރަންޖެހޭ! pic.twitter.com/j9As5CbfPJ\nހަމަ އެހެންމެ ގޮދަންފުއް ލިބުމަށް ދަތި މި ދަނޑިވަޅުގައި ބާކީވާ ރޮށި އުކާލުމުގެ ބަދަލުގައި މުރަނަކޮށް ފަހުން ބޭނުންކޮށްލެވިދާނެ އެވެ. އަދި ފާން ފަދަ ތަކެއްޗަކީވެސް އަވަނަށް ލުމަށްފަހު މިގޮތަށް މުރަނަ ކޮށްލައިގެން ފަހުން ބޭނުންކޮށްލަން ރައްކާ ކުރެވިދާނެ އެއްޗެއްކަން ކައުންސިލުން ވަނީ ހަނދާންކޮށްދީފައި އެވެ.\nމީގެ އިތުރުން ގޯތިތެރޭގައި މޭވާ، ތަރުކާރީ އަދި ފަތްޕިލާވެލީގެ ބާވަތްތައް ހެއްދުމުގެ މަގު ތަނަވަސްވެފައިވާ ފަރާތް ތަކުން ލޮކްޑައުންގެ ހާލަތުގައި ގޭގައި ތިބެގެން މިމަސައްކަތްކޮށް ކާބޯތަކެތީގެ ޔަގީންކަން ކަށަވަރު ކުރުން މުހިންމެވެ. އަދި ކަރަންޓު ފަދަ ޒަރޫރީ ބޭނުންތަކަށް ބޭނުންކުރާ ތަކެތީގެ ހަރަދުކުޑަ ކުރުން ފަދަ މުހިންމު މެސެޖުތަކުން ކައުންސިލްގެ ސޯޝަލް މީޑިއާ ވަނީ ފުރާލާފަ އެވެ. މި ޕޯސްޓްތަކަށް ގިނަ ބަޔަކު ރީޓްވީޓްކޮށްފައިވާއިރު މިނިސްޓަރުންނާއި ސަރުކާރުން އެކި މަގާމުތަކުގައި ތިބި ވެރިންނާއި ކައުންސިލްތައްވެސް މި މެސެޖްތައް ފޯރުކޮށްދިނުމަށް އަންނަނީ ރީޓްވީޓްކުރަމުންނެވެ.\nމި މުހިންމު މަސައްކަތްކުރަމުންދަނީ ކުޅުދުއްފުށީގެ އާޓިސްޓެއްކަމަށްވާ މުސްތަފާ މުހައްމަދުގެ އެހީތެރިކަމާއެކު ކުރާ ކަމެކެވެ. އޭނާ މިމަސައްކަތްކޮށްދެނީ ހިލޭ ސާބަހަށެވެ. ކައުންސިލުން ދެނީ ލިޔާނެ މެސެޖެވެ. އެހެން ހުރިހާ ކަމެއް ކުރަނީ މުސްތަފާކަމަށް ކައުންސިލުން ބުންޏެވެ.\nކައުންސިލުން ބުނީ މިދަނޑިވަޅުގައި ވަރަށް ގިނަ ބައެއްގެ އެހީތެރިކަމާއި އެއްބާރުލުން ކައުންސިލަށް ލިބެމުންދާ ކަމަށެވެ.


Nahula Ge Fenilun: Mifaharu Taxi Thakaa Pickup Center Thakuge Verinnaa Eku - Vaguthu\nނަހުލާގެ ފެނިލުން: މިފަހަރު ޓެކްސީތަކާއި ޕިކަލް ސެންޓަރުތަކުގެ ވެރިންނާ އެކު\nޓްރާންސްޕޯޓް މިނިސްޓަރު އައިޝަތު ނަހުލާ. --- ފޮޓޯ: ޓްރާންސްޕޯޓް މިނިސްޓްރީ\nމާލެ ސަރަހައްދުގައި ހުއްދަ ދީފައިވާ ޓެކްސީތަކާއި ޕިކަޕް ސެންޓަރުތަކުގެ އިސް ވެރިންނާއި ޓްރާންސްޕޯޓް މިނިސްޓަރު އައިޝަތު ނަހުލާ ރޭ ބައްދަލު ކުރައްވައި، އެ ބައްދަލުވުމުގެ ފޮޓޯތައް މީސްމީޑިއާގައި އާންމު ކުރައްވައިފިއެވެ.\nޓްރާންސްޕޯޓު މިނިސްޓްރީން ކުރި ޓުވީޓެއްގައި ވަނީ ނަހުލާގެ ދެ ފޮޓޯއެއް އާންމުކޮށްފައެވެ. އެއް ފޮޓޯއަކީ ނަހުލާ ގޭގައި އިންނަވަނިކޮށް ނަގާފައިވާ ފޮޓޯއަކާއި ވެބްކޮންފަރެންސް މެދުވެރިކޮށް ޓެކްސީތަކާއި ޕިކަޕް ސެންޓަރުތަކުގެ ވެރިންނާ އެކު ނެގި ފޮޓޯއެކެވެ.\nއެ ދެ ފޮޓޯއާ އެކުގައި ޓްރާންސްޕޯޓް މިނިސްޓްރީން ކުރި ޓުވީޓެއްގައި ވަނީ ޓެކްސީތަކާއި ޕިކަޕް ސެންޓަރުތަކުގެ ވެރިންނާ އެކު ނަހުލާ ބޭއްވެވި ބައްދަލުވުމުގައި މަޝްވަރާ ކުރެވުނީ ޓެކްސީ ސެންޓަރުތަކާއި ޕިކަޕް ސެންޓަރުތަކަށް މިދުވަސްވަރު ދިމާވެފައިވާ ދަތިތަކަށް އަވަސް ހައްލެއް ހޯދުމާއި ގުޅޭ ގޮތުން ކަމަށެވެ.\nޓްރާންސްޕޯޓުން މި ފޮޓޯތައް އާންމުކުރީ ނަހުލާ އާއި މިނިސްޓްރީން ކުރާ މަސައްކަތް މާބޮޑަށް ނުފެންނަނީ ފޮޓޯ ނަގައި އާއްމު ނުކުރާތީ ކަމަށް ރައްޔިތުންގެ މަޖިލިހުގެ ގައުމީ ތަރައްގީ އާއި ތަރިކައިގެ ކޮމިޓީގައި ނަހުލާ ވިދާޅުވެފައިވަނިކޮށެވެ. ޓްރާންސްޕޯޓު މިނިސްޓްރީގެ މަސައްކަތްތައް ނުހިނގާ ކަމަށް ވިދާޅުވެ، މެމްބަރުން ފާޑު ވިދާޅުވާން ފެއްޓެވުމުން ނަހުލާ ވަނީ އެކަމަށް ރައްދު ދެއްވައިފައެވެ.\nނަހުލާ ވިދާޅުވީ، ކޮވިޑް19 އާ ދެކޮޅަށް އިސްސަފުގައި މަސައްކަތް ކުރުމަށް ރައީސް އޮފީހުން ނެގި ޓާސްކްފޯސްގައި އޭނާ ހިމެނިވަޑައިނުގަންނަވާ ކަމަށާއި ނަމަވެސް އެ ޓާސްކްފޯސްގައި ހިމެނޭ އެހެން މިނިސްޓަރުންނާ ގުޅިގެން ކުރަން ޖެހޭ ކަންކަން ޓްރާންސްޕޯޓް މިނިސްޓްރީން ކުރަމުންދާ ކަމަށެވެ. ފުރަބަންދުގައި ވެސް ހުއްޓުމެއް ނެތި މަސައްކަތްތައް ކުރަމުންދާ ކަމަށް އޭނާ ވިދާޅުވިއެވެ.\nއޭގެ ފަހުން، ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ނަހުލާ ވިދާޅުވީ މާލޭގައި ވެހިކަލް ކޮންޓްރޯލްކުރުމުގެ ގޮތުން ޓެކްސީގެ ވިޔަފާރި ކުއްލިއަކަށް ހުއްޓުވާ ނުލެވޭނެ ކަމަށެވެ. އެކަމަކު، ވެހިކަލް ގިނަ ވުމުގެ މައްސަލައަކީ މާލެއަށް ދިމާވެފައިވާ އެންމެ ސީރިއަސް އެއް މައްސަލަ ކަމަށް ވެސް ނަހުލާ ވިދާޅުވިއެވެ.\nޖޫން 7, 2020 14:45\nނަހުލާ ދޮގުހަދާ ވަރުން ކަމައްވެސް ވެދާނެ. ވަރަށް ނޭފަތް ދިގުކަން ފާހަގަ ކުރެވޭ.


ހެޑަށްއޮޅުން – ޖަމްޢިއްޔަތުއް ސަލަފް\nތާރީޚް: 6:50 10 މެއި 2018\nލިއުއްވީ: އައްޝައިޚް އަޙްމަދު ސަމީރު އިބްރާހީމް\nހެޑަށް އޮޅުމަކީ މިޒަމާނުގެ ކުދިންނަށް ފަހަރެއްގައި ދެނެގަންނަން އުނދަގޫ ވާހަކައަކަށް ވެދާނެއެވެ. ތަންކޮޅެއް ކުރީޒަމާނުގައި މީހުން ލަވަޖަހާ އުޅެނީ ކެސެޓް ޕްލެޔަރ އަށް ކެސެޓް ރޯލު ލައްވައިގެންނެވެ. އެޒަމާނުގައި ޢާންމުކޮށް ފިލްމު ބަލަނީވެސް ވީސީއާރަށް ވީޑިއޯ ރޯލު ލައްވައިގެންނެވެ. މިކަމުގައި އެންމެ ނުރައްކާކަމަކަށް ވަނީ ކެސެޓްރޯލުގެ ފީތާ، ކެސެޓް ޕްލެޔަރުގެ ތެރޭގައި ދައުރުވަމުންދާ ދިޔުމަށް ބުރޫއަރައި، އޭގެހަމައިން ނެއްޓި ކެސެޓް ރޯލުގެ ފީތާ ވަންނަން ނުޖެހޭ ތަންތަނަށް ވަދެ އޮޅި ތާށިވުމެވެ. އޭގެސަބަބުން ފީތާ ހަލާކުވެ ކެސެޓް ރޯލު އެއްލާލަން ޖެހެއެވެ. އަދި ބޭނުންކުރި ނަމަވެސް، އެ ހަލާކުވި ހިސާބަށް އަންނައިރު ކިޔާނުކިޔާއެއް ނޭނގެއެވެ. ވީޑިއޯ ރޯލެއްނަމަ މަންޒަރު ނުސާފުވެ ވާނުވާގޮތް އޮޅެއެވެ.\nޝައްކެއްނެތެވެ. މިއަދު އަޅުގަނޑުމެން ދައްކަންވީ ކެސެޓް ރޯލު ހެޑަށް އޮޅޭ ވާހަކައެއް ނޫނެވެ. އެހެނީ އެ އުދަގުލުން މިއަދު އަޅުގަނޑުމެންނަށް މިވަނީ އަރައިގަނެވިފައެވެ. ނަމަވެސް މިއަދު އަޅުގަނޑުމެން ދައްކަންވީ ހެޑަށްއޮޅޭ ރޯލުގެ ބަދަލުގައި ހެޑަށް އޯޅޭމީހުންގެ ވާހަކައެވެ. މީހުން ހެޑަށް އޮޅުމުން ވާގޮތުގެ ވާހަކައެވެ. އޭގެސަބަބުން މުޖުތަމަޢަށް އަންނަ އޮޅުންބޮޅުންތަކުގެ ވާހަކައެވެ. ޚާއްޞަކޮށް ހެޑަށް އޮޅިފައިވާ ބައެއް ފަރާތްތަކަކީ މުޖުތަމަޢުގައި އެމީހުންގެ ދުންމާރީގެ އަޑުގަދަ ފަރާތެއްކަމުގައި ވެއްޖެނަމަ އޭގެ ގެއްލުން މުޖުތަމަޢަށް ބޮޑުވެގެންދާނެ މިންވަރުގެ ވާހަކައެވެ.\nނިކަން ދެކިބަލާށެވެ! އަޅުގަނޑުމެންގެ މުޖުތަމަޢަށް ނަޒަރު ހިންގާލައިފިނަމަ މިފަދަ އެތައް ފަރާތެއް އަޅުގަނޑުމެންނަށް ފެނިގެން އެބަދެއެވެ. ތިމާމެންގެ ޙަޤީޤަތް ފާޅުވެދާނެތީ ، ތިމާމެން ޤަބޫލުކުރާ ނުބައި ފިކުރުތައް ސީދާގޮތުގައި ފާޅުކުރަން ނުކެރި އޮޅުންބޮޅުން އަރާގޮތަށް ޚިޔާލު ފާޅުކުރާ ކިތައް މީހުންގެ ލިޔުންތައް އަޅުގަނޑުމެންނަށް ފެންނަމުން އެބަ ދޭހެއްޔެވެ؟ އިސްލާމްދީނުގައި އޮންނަ މެދުމިނުގެ މިންގަނޑާ ދީނުގެ ޢިލްމުވެރިން ޚިލާފުވެ، ދީނީ ޢިލްމުވެރިންނަކީ ޙައްދު ފަހަނައަޅާފައިވާ ހަރުކަށި ފިކުރުތަކަށް ދަޢުވަތުދެއްވާ ބައެއް ކަމުގައި އެފަދަމީހުން އެބަ ޞިފަކުރެއެވެ. މިފަދަ އޮޅުންބޮޅުންތައް އަރާފައިވާ މީހުން، އެމީހުން އެ ޤަބޫލުކުރާ މެދުމިނާ ބެހޭގޮތުން އެ ދައްކާ ވާހަކައެއް، އެބުނާ މިންގަނޑެއްވެސް ސާފެއް ނުވެއެވެ. ބައެއްފަހަރު ދީނުގައި ވާޖިބު ކުރައްވާފައިވާ ކަންކަން ކުރުމާއި އެކަންކަން ކުރުމަށް ނަޞޭޙަތް ދިނުން އެއީ ހަރުކަށި ވިސްނުންކަމުގައި އެބަ ތުހުމަތުކުރެއެވެ. އަދި އެފަދަ ނަޞޭޙަތްތައް ޓީވީތަކާއި ރޭޑީއޯ އިން ފޮނުވުމީ ހަރުކަށިވިސްނުން ފެތުރުމަށް ވާގިދިނުން ކަމުގައިވެސް މިފަދަ މީހުން އެބަ ޞިފަކުރެއެވެ. އެއީ ހަމަ ޙަޤީޤަތުގައިވެސް ހެޑަށް އޮޅުނީމައި ވާގޮތެވެ.\nހެޑަށް އޮޅުނީމައިވާ އަނެއްގޮތަކީ ތިމާމެންގެ ފެންވަރާއި ދާއިރާ އޮޅުމެވެ. ޤަލަމެއް އަތުޖެހި ލިޔާނެ ތަނެއް ފެންނަ އިރަށް، ހިތުހުރި ކޮންމެ މައުޟޫޢެއްގައި ތިމާމެންނަކީ މާހިރުންކަމުގައި ހީވުމެވެ. އެއީ ކެސެޓް ރޯލު، އޭގެހަމައިން ނެއްޓި ވަންނަން ނުޖެހޭ ތަންނަތަނަށް ވަދެ ތާށިވެ އޮޅިހަފުސްވާ ފަދައިންނެވެ. ހިތަށް އަރާކޮންމެ ވާހަކައެއް ދައްކަން ފަސްނުޖެހުމާއި ހިތަށް އަރާކޮންމެ އެއްޗެއް ލިޔަންކެރުމަކީ އެމައުޟޫޢެއްގައި ވާހަކަދައްކަން ތިބާ ކުފޫހަމަވީކަމުގެ ސެޓްފިކެޓެއް ނޫނެވެ. އަދި ކިއެއްތަ އެއީ ޖާހިލުކަމުގެ އިންތިހާއެވެ. ދަންނަމީހުންނާއި ނުދަންނަ މީހުންގެ މައިގަނޑު އެއް ތަފާތަކީ މިއެވެ. އެމީހުން ވާހަކަ ދައްކާނީ އެމީހުންގެ ދާއިރާގައެވެ. އެ ދާއިރާގައި އެމީހުން ވާހަދައްކާ ތަނަވަސްކަމާއި ފުޅާކަން ބިނާވެފައިވާނީ އޭނާގެ ޢިލްމީ ދިރާސާގެ ތަނަވަސްކަމުގެ މައްޗަށެވެ. ފަހަރެއްގައިވެސް އޭނާއަށް ލިބިފައިވާ ޤަލަމުގެ ދެލީގެ ގިނަމާއި ލިޔަން ލިބިފައިވާ ކަރުދާހުގެ ގިނަކަމަށް ބަލައިގެންނެއް ނޫނެވެ. ނަމަވެސް ހެޑަށް އޮޅިފައި ހުންނަމީހާ ބަލަނީ އޭނާއަތުގައި އޮތް ގަލަމުގެ ދެއްޔާއި ލިޔަން ލިބިފައިފާ ކަރުދާހުގެ ގިނަކަމަށް އެކަންޏެވެ. އޭނާގެ ލިޔުން ބިނާކުރަނީ ޢިލްމީ ޙަޤީޤަތާއި ޢިލްމީ އުޞޫލެއްގެ މައްޗަކަށް ނޫނެވެ. އަދި ކެއްތަ؛ ފުރަތަމަވެސް އޭނާ ނިންމަނީ ކަން އޮންނަވީ ގޮތްކަމުގައި އޭނާއަށް ފެންނަ ގޮތެވެ. އެޔަށްފަހު އެ މައުޟޫގައި ވާރިދުވެފައިހުރި ހުރިހާ ނައްޞުތަކެއް އޭނާ ނިންމި ނިންމުމާ ސީދާކުރަންވެގެން ގަދަކަމުން ލަންބުވާ ނުލެބުނު އެއްޗެއްނަމަ ބިންދަމުން ކުރިޔަށް ދެއެވެ. އޭނާގެ ކޮށި ވިސްނުމާ ޚިލާފު އެންމެންނަކީ ހަރުކަށި މީހުންކަމުގައި ބުނަމުންނެވެ.\nޝައްކެއް ނެތެވެ! ފުރިހަމަގޮތުގައި އެއްޗެއް އުފެއްދުމުން ދޭހަކޮށްދެނީ އެ އެއްޗެއް އީޖާދުކުރި ފަރާތުގެ ޤާބިލުކަމެވެ. އަދި އެކަމުގައި އެފަރާތަކަށް ލިބިފައިވާ ޢިލްމާއި ތަޖުރިބާއެވެ. މި ޢިލްމާއި ތަޖުރިބާގެ މިންވަރު ވަޒަންކުރެވޭނީވެސް އުނގެނި ދަސްކޮށްފައިވާ މަޢުރިފާގެ އަހުލުވެރިންނަށެވެ. ކަންކަން އުނގެނި ދަސްކުރުމާއި، އުނގެނި ދަސްކޮށްފައިވާ މީހުންނަށް ދޭންޖެހޭ ޤަދަރާއި އިޙްތިރާމަކީ ޖާހިލުން ދަންނަ އެއްޗެއް ނޫނެވެ. އެހެންވެ ކަންކަމާމެދު ޖާހިލުން ދެކޭގޮތާއި ވިސްނާގޮތް؛ ޢިލްމާއި މަޢުރިފާގެ އަހުލުވެރިންނާ ވަރަށް ތަފާތުވާނެއެވެ. ޖާހިލުން ފުރަތަމަވެސް ނެރޭނީ އޭނާ ބޭނުންވާ ޖަވާބެވެ. އެހެން ގޮތަކަށް ބުނާނަމަ އެކަމެއް އޮންނަން އޭނާ ބޭނުންވާ ގޮތެވެ. ޢިލްމާއި މަޢުރިފާގެ އަހުލުވެރިން ކުރިޔަށް ދާނީ އެކަމެއްގައި ކުރިޔަށް ދިޔުމަށް ކަނޑައެޅިފައިވާ ޢިލްމީ އުޞޫލުތަކާއި ޤަވާޢިދުތަކުގެ މަތިންނެވެ. ނަތީޖާއަކީ އެ ޢިލްމީ އުޞޫލުތަކާއި ޤަވާޢިދުތަކުގެ މަތީގައި ކުރިޔަށް ދިޔުމުން ނިކުންނަ އެއްޗެކެވެ. ފަހަރެއްގައި ވެސް އެއީ އޭނާގެ އުފެއްދުމެއް ނޫނެވެ. އޭނާއަށް އެ ނިސްބަތްކުރެވެނީ އޭނާކުރި މަސައްކަތުގެ ނަތީޖާވީމައެވެ. ޙިސާބު ނަންބަރެއްގެ ޖަވާބަކީ ފަހަރެއްގައިވެސް ޙިސާބުހަދާމީހާ ނެރެން ބޭނުންވާ ވަކި ޖަވާބެއްނޫނެވެ. އެހެނަސް އެއީ ޙިސާބު ޢިލްމުގައި ކަނޑައެޅިފައިވާ ޢިލްމީ އުޞޫލުތަކާއި ޤަވާޢިދުތަކުން ކުރިޔަށް ދިޔުމުން ނިކުންނަ އެއްޗެކެވެ. ތިމާ ބޭނުންވާ ވަކި ޢަދަދެއް އެއީ ޖަވާބުކަމުގައި ނިންމާފައި އެޔާ އެއްގޮތަށް ޙިސާބު ޢިލްމުގެ އުޞޫލުތައް ބިންދާ މުގުރުމަކީ ޙައްދު ފަހަނައެޅުމެވެ.\nދީނު ކަންކަން ތިބާގެ ހަވާނަފްސުއެދޭ ވަކި ގޮތަކަށް ކަނޑަ އެޅުމީ މެދުމިނެއް ނޫނެވެ. އެއީ ޙައްދު ފަހަނައެޅުމެވެ. އެހެނީ ދީނުގެ އިންތަކާއި މިންތަކަކީ ކީރިތި ޤުރްއާނާއި ސުންނަތުގައި ކަނޑައަޅުއްވާފައިވާ އެއްޗެކެވެ. ސީދާކޮށް ބަޔާން ކުރައްވާފައި ނުވާ ކަމެއްނަމަ ދެން އެކަމެއްގެ ޙުކުމް ހޯދުމަށް ތަބާވާން ޖެހޭ ޢިލްމީ އުޞޫލުތައް މި ދެމަޞްދަރުގެ އަލީގައި ޢިލްމުވެރިން ވަނީ ބަޔާންކުރައްވާފައެވެ. މި އިންތަކުން ބޭރުވެއްޖެމީހަކީ ޙައްދުފަހަނައަޅާފައިވާ މީހެކެވެ.


Twitter Beynun Kuranee Umurun Dhuvasvee Meehun - Vaguthu\nޓްވިޓާ ބޭނުން ކުރަނީ އުމުރުން ދުވަސްވީ މީހުން\nޓްވިޓަރ އަކީ ދުނިޔޭގެ ގިނަ ބައެއްގެ މެދުގައި މަޝްހޫރު އެޕްލިކޭޝަންއެކެވެ. ޓެކްނޮލޮޖީއިން ތޮށްޖެހިފައިވާ މި ޒަމާނުގައި ޓްވިޓަރ ފަދަ އެޕްލިކޭޝަންތަށް ބޭނުން ނުކުރާ މީހަކު މަދުވާނެއެވެ. ޓްވިޓަރ އަކީ ގިނަ ބައެއް އެއަށް މަރުދޭ އެއްޗަކަށް ވާއިރު ޓްވިޓަރ އެންމެ ގިނައިން ބޭނުން ކުރަނީ ކޮން އުމުރެއްގެ މީހުންތޯ ބަލާލުންވެސް މުހިންމެވެ.\nމިއަހަރުގެ ގޮލޯބަލް ސޯސަލް މިޑިއާ ޕޯޓަލް އިން ދައްކާ ގޮތުގައި ޓްވިޓަރ އެންމެ ގިނައިން ބޭނުން ކުރަނީ އުމުރުން 54 އަހަރާއި 70 އަހަރާއި ދެމެދުގެ މީހުންނެވެ. އަދި ފާއިތުވި ތިން އަހަރު ޓްވިޓަރ ބޭނުން ކުރާ ޒުވާނުންގެ އަދަދު ވަރަށް ބޮޑަށް މަދުވެފައިވާ ކަމުގައި އެޕޯޓަލް ގައި ބުނެއެވެ.\nއަދި ޓްވިޓަރ ބޭނުންކުރާ މީހުންގެ އަދަދު މަދުވެފައިވަނީ އެހެން މިސްމީޑިއާތަށް ތައާރަފްވުމުން ކަމުގައިވެސް އެ ޕޯޓަލްގައި ވެއެވެ.\nޓްވިޓަރ ބޭނުންކުރާ 330 މިލިއަން މީހުން ތިބި އިރު ޓްވިޓަރ އޮތީ އެންމެ މަގުބޫލް މީސް މީޑިއާ ލިސްޓުގެ 11 ވަނައިގައެެވެ.\nއެންމެ މަގުބޫލު މީސްމީޑިއާ ލިސްޓުގެ އެއްވަނައިގައި އޮތީ ދުނިޔޭގެ އާބާދީގެ ތިންބައިކުޅަ އެއްބައި މީހުން ބޭނުންކުރާ ފޭސްބުކެވެ.2ބިލިއަނަށްވުރެއް ގިނަ މީހުން ފޭސްބުކް ބޭނުންކުރާއިރު އެންމެ ކުރިއަރަމުންދާ މީސް މިޑިއާ އަކީވެސް އެއީއެވެ. އެންމެ މަގުބޫލު މީސްމީޑިޢާ ލިސްޓުގެ ތިންވަނައިގައި ޔޫޓިއުބް އޮތް އިރު ހަތަރުވަނައިގައި އޮތީ ވަޓްސްއަޕްއެވެ.\nޓްވިޓާ ބޭނުންކުރާ 11 މީހެއްގެ މައުލޫމާތު ހޯދަން ދިވެހި ސަރުކާރުން އެދުނު\nވަޒީފާ އަދާކުރާ މީހުންގެ ޙައްޤުގައި ލޮލުފިޔަ ނުޖެހުނު މީހުން ކޮބާ؟\nމަޝްހޫރު ގިނަ ބައެއްގެ ޓްވިޓާ އެކައުންޓް ތަކެއް ހެކް ކޮށްފި


BREAKING NEWS: Covid-19: Raajje In Ithuru 24 Meehaku Fassivejje - Vaguthu\nކޮވިޑް-19: ރާއްޖެ އިން އިތުރު 24 މީހަކު ފައްސިވެއްޖެ\nސިއްހީ ހިދުމަތްެރިން ؛- ވަގުތު އިމޭޖަސް- މުހައްމަދު އަފްޒަލް\nރާއްޖެ އިން މިއަދު އިތުރު 24 މީހަކު ކޮވިޑް-19 އަށް ފައްސިވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވީ މިއަދު ކޮވިޑް-19 އަށް ފައްސިވެފައި ވަނީ 11 ދިވެހިންނާއި، ބަންގްލަދޭޝްގެ ހަތް މީހުންނާއި އިންޑިއާގެ ހަމީހުން ކަމަށެވެ.\nރާއްޖެ އިން ކޮވިޑް-19 ޖެހުނު މީހުންގެ އަދަދު މިހާރު ވަނީ 2361 އަށް އަރާފައެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ޑރ.އިބްރާހިމް އަފްޒަލް ވިދާޅުވީ މިއަދު ފައްސިވި މީހުންގެ ތެރެއިން ހަތް ދިވެހިންނަކީ ކްލަސްޓާތަކަށް ނިސްބަތްވާ މީހުން ކަމަށެވެ. އަދި ދިހަ ބިދޭސީންނަކީ ވެސް ކްލަސްޓާތަކަށް ނިސްބަތްވާ މީހުން ކަމަށް ޑރ.އަފްޒަލް ވިދާޅުވިއެވެ.\nޑރ.އަފްޒަލް ވިދާޅުވީ ފަހަކަށް އައިސް އެއްވެސް ކްލަސްޓާއަކަށް ނިސްބަތްނުވާ މީހުން ފެންނަ އަދަދު ނިސްބަތުން އިތުރު ވަމުން އަންނަ ކަމަށެވެ. ނަމަވެސް އަދި ފެންނަ މަންޒަރަށް ބަލާއިރު އެއީ ކަންބޮޑުވާން ޖެހޭ މިންވަރެއް ނޫން ކަމަށް ޑރ.އަފްޒަލް ވިދާޅުވިއެވެ.\nމާލެ އިން އޭޕްރީލް 15 ވަނަ ދުވަހު ކޮވިޑް-19 ފެނުމާއި ގުޅިގެން ފުރަބަންދުކޮށް އެޅި ހަރުކަށި ފިޔަވަޅުތަކަށް މާދަމާ އިން ފެށިގެން އަނެއްކާވެސް އިތުރު ލުއިތައް ދިނުމަށް ވަނީ ނިންމާފައެވެ. އޭގެ ތެރޭގައި ކެފޭތަކާއި ރެސްޓޯރެންޓްތައް ހުޅުވާލުމުގެ ހުއްދަ ދިނުމާއި މާލޭ ސަރަހައްދުގައި ޖަމާޢާތުގައި ނަމާދު ކުރުމުގެ ހުއްދަ ދިނުން ހިމެނެއެވެ. އަދި މާލޭ ސަރަހައްދުގައި ގްރޭޑް 09 އިން ފެށިގެން މަތީ ގްރޭޑްތަކުގެ ކިޔެވުން ވެސް މާދަމާ ފަށާނެއެވެ.\nޖޫން 30, 2020 22:05\nކޮބާ އަދިވެސް ސުކޫލު ހުޅުވައި ހުރިހައި އިދާރާތައްވެސް ހުޅުވަންވީ އެއިރުން ހުރިހާކަމެއް ސޭފް\nޖޫން 30, 2020 22:40\nހުޅުވާ ހުޅުވާ... މާލެ ސޭފް... މީހުންގެ ދަރިން ސްކޫލުތަކަށް ގެންގޮސްގެން ކޮވިޑުޖައްސައިގެން ދޔނިޔެގަި ސަލާން ޖަހާ...ސަރުކާރު.....\nޖޫން 30, 2020 23:08\nނެތެއްނު ސަލާމަތެއް. ސަރުކާރު ނުހުޅުވައިގެން އެއްޗެހި ގޮވާނީ ވެސް ހަމަ ރައްޔިތުން. މިސްކިތްތަކުންވެސް ބަލި ފެތުރުމުގެ ޗާންސް އޮވޭ ދެމެދުގަ ހުސްޖާގަ ނުބާއްވާ ޖަމާއަތުގަ ނަމާދު ކުރާއިރު އަދި މިސްކިތްތަކަށްވެސް ދާނެ ހުރިހާ ޤައުމެއްގެ މުސްލިމުން. ލޮކްޑައުން ލުއި ނުދިނަސް ފައްސިވާ ރޭޓު ކޮންޓްރޯލެއް ނުވާނެ ރައްޔިތުން މައިތިރިނުވެގެން ބުރުޖަހަން ދާނަމަ. ސްކޫލް ނުހުޅުވިޔަސް ހުރިހާ ގަޑިތަކެއްގަ ފެނޭ ބެލެނިވެރިން ދަރިން ގޮވައިގެން ހިނގާ މަންޒަރު މާސްކެއްވެސް ނާޅުވާ . ދެން ދަރިން ފެއިލް ވީމަ ކުށްވެރި ކުރާނީ އެޑިއުކޭޝަން މިނިސްޓްރީ. އޯލެވެލް ކުދިންނަކަށް އެނޫން ގޮތެއް ނޯންނާނެ. ދެންވެސް އެންމެން އެއްގަލަކަށް އަރައިގެން މިބަލާ އިން މިންޖުވޭތޯ ހިނގާ ބަލަ\nޖޫން 30, 2020 22:08\nއަދި ރާއްޖެ ނިއު ނޯމަލް އަށްވެސް ދާވަރެއް ނުވޭ. ލޮކްޑައުންގަ ބާއްވަންފެނޭ. މީހުން އުޅެނީ ވަރަށް ފަރުވާ ކުޑަކޮށް. މީހުން ނުނިކުމެ ކުރިއެކޭ އެއްގޮތަށް ދެލިވަރީ ކުރަންވީ ތަންކޮޅެއް ފަސޭހަކޮށް އަދި އޯގަނައިޒްކޮށް. ކުޑަކޮށް އާމާންވީވެސް ލޮކްޑައުންގަ އޮތީމަ.\nޖޫން 30, 2020 22:13\nހުޅުވާލާ ހުރިހާތަނެއް.. މަޖްލިސްގެ ބޮސް އަންގާގޮތަކަށް ކަންތައްތައް ކުރީމާ ހުންނާނީ ރަނގަޅަށް..ބުއްޅަހޮއްކޮ.\nޖުލައި 1, 2020 08:20\n30 މައްޗަކަށް ނުދޭ ދުވަހަކުވެސް. މިދެން އަޖައިބެއް. ބުއްދި ޤަބޫލު ނުކުރާ ގޮތަށް މިކަންތައްތައްވެސް މިކުރަނީ. ބަޔަކު ލޮލުގައި އަދުން އަޅުވައިގެން ރައްޔިތުން ނުރައްކަލަކަށް ވައްޓާލައިގެން ބަޔަކު ބޭނުންވާ ކަންތައްތައް ކުރަން އުޅެނީ. މިހާރު ކޭސް ރިޕޯޓުކުރާ ވަރު މަދުވަނީ ލުއިތައް ދިނުމުން މި ނުފެތުރޭކަން ދައްކަންތަ؟ ތިހެން ހަދައިގެން ޤައުމު ހިންގާކަށް ބަޔަކު ނުތިބޭނެ.


Report aai gulhigen maru commission haazirukuran 241 committee in faaheh nuvi - vNews.mv\nޑރ އަފްރާޝީމްގެ މަރުގެ ރިޕޯޓާއި ގުޅިގެން މަރު ކޮމިޝަން ހާޒިރުކުރަން 241 ކޮމިޓީން ފާހެއްނުވި!\nޝުރުފާ މުޙައްމަދު 22 November 2019, 17:41\nދީނީ އިލްމުވެރިޔާ ޑރ އަފްރާޝީމް އަލީގެ މަރުގެ ރިޕޯޓު ދިރާސާ ކުރުމަށް ފަހު ސަބް ކޮމިޓީން ނެރުނު ރިޕޯޓާއި މެދު ސުވާލު އުފައްދައި އިދިކޮޅު މެންބަރުން ހުށަހެޅުއްވި ހުށަހެޅުންތައް މަޖިލީހުގެ ސަލާމަތީ ޚިދުމަތްތަކާބެހޭ ކޮމިޓީން ފާސްނުވެ ރިޕޯޓު ތަޅުމަށް ފޮނުވައިފިއެވެ.\nރައްޔިތުންގެ މަޖިލީހުގެ ސަލާމަތީ ޚިދުމަތްތަކާ ބެހޭ ކޮމިޓީން ރޭ ބޭއްވި ބައްދަލުވުމަށް ކޮމިޓީގެ މެމްބަރު ތ. ގުރައިދޫ ދާއިރާގެ ޕީޕީއެމްގެ މެންބަރު މުހައްމަދު ޣައްސާން މައުމޫން ހުށަހެޅުއްވީ ފުރަތަމަ މަރު ކޮމިޝަންގެ މެންބަރުން ހާޒިރުކޮށް ރިޕޯޓުގެ ސައްހަކަން ކޮމިޓީން ބެލުމަށެވެ. ޣައްސާންގެ ހުށައެޅުމަށް ތާއިދުކުރެއްވީ ޕީއެންސީ އަށް ނިސްބަތްވެ ވަޑައިގަންނަވާ މަޑުއްވަރީ ދާއިރާގެ މެމްބަރު އާދަމް ޝަރީފެވެ. މި ހުށަހެޅުން ހުށަހެޅުއްވިއިރު ކޮމިޓީގެ މުގައްރިރަކަށް ހުންނެވީ ފަރެސްމާތޮޑާ ދާއިރާގެ މެމްބަރު ހުސައިން މުހައްމަދު ލަތީފެވެ.\nއެހެންނަމަވެސް ކޮމިޓީގައި ތިއްބެވި އެމްޑީޕީގެ މެމްބަރުން ވަނީ އެކަމަށް ދެކޮޅު ހަދާފައެވެ. ކޮމިޓީގެ މެޖޯރިޓީއަކީ އެމްޑީޕީ މެމްބަރުންނެވެ. އެގޮތުން ހަނިމާދޫ ދާއިރާގެ މެމްބަރު ޢަބްދުލްޣަފޫރު މޫސާ ވިދާޅުވީ، ކޮމިޓީގެ ރިޕޯޓަކީ ހުރިހާ މެމްބަރުންވެސް ތިއްބަވައިގެން ކުރިޔަށް ގެންދިޔަ ރިޕޯޓެއް ކަމަށެވެ. ރިޕޯޓާއި ބެހޭ ގޮތުން ތިން ފަހަރެއްގެ މަތިން ތިން ބައްދަލުވުން ބާއްވާފައިވާއިރު މިހާރުމީ ރިޕޯޓާއި މެދު ސުވާލު އުފައްދަން ޖެހޭ ވަގުތެއް ނޫން ކަމަށެވެ.\nމި ހުށަހެޅުމާއި ގުޅިގެން ގަލޮޅު ދެކުނު ދާއިރާގެ މެންބަރު އީވާ އަބްދުﷲ ވިދާޅުވީ މީގެކުރިން ބޭއްވި ކޮމިޓީގެ ސިއްރު ބައްދަލުވުންތަކުގައި ކޮމިޝަންގެ ރިޕޯޓާ މެދު އިދިކޮޅު މެމްބަރުން ސުވާލު އުފައްދަވާފައި ނުވާ ކަމަށެވެ. މިހާރު ސަބް ކޮމިޓީގެ މަސައްކަތް ނިންމައި މައި ކޮމިޓީގައި މަޝްވަރާ ކުރައްވައި ފާސްކޮށް ނިމުމުން ދެން ރިޕޯޓާ މެދު ސުވާލު އުފައްދައި ކޮމިޝަން ހާޒިރު ކުރަން ޖެހޭ އެއްވެސް ސަބަބެއް އޮތް ކަމަށް ގަބޫލުފުޅު ނުކުރައްވާ ކަމަށެވެ. އަދި ވިދާޅުވީ ސަބް ކޮމިޓީގެ ރިޕޯޓް ފާސްކުރުމުގެ ވޯޓުގައި ބައިވެރިވެވަޑައިގަތުމަށްފަހު، ހުޅުވާލެވިފައިވާ ކޮމިޓީގައި އެހެން ގޮތަކަށް އަމަލު ކުރެއްވުމުން އެ ކުރައްވަނީ ހަމަޖެހޭ ކަމެއް ކަމަށް ފެނިވަޑައިނުގަންނަވާ ކަމަށެވެ.\nރޭގެ ބައްދަލުވުމުގެ އެޖެންޑާގައި އޮތީ އަަފްރާޝީމްގެ މަރުގެ ރިޕޯޓާ ގުޅޭ ގޮތުން އެ ކޮމިޓީން އެކުލަވާލައި ފާސްކުރި ރިޕޯޓްގައިވާ ރެކޮމެންޑޭޝަންސްތަކަށް އަމަލު ކުރާނެ ގޮތަކާ މެދު މަޝްވަރާ ކުރުމެވެ. އެހެންނަމަވެސް ކޮމިޓީން ފާސްކުރި ރެކޮމެންޑޭޝަންތަކާ ގުޅޭގޮތުން މަޝްވަރާ ކުރެވޭ ގޮތް ވަނީ ނުވެފައެވެ. އެއީ މަރު ކޮމިޝަންގެ ރިޕޯޓްގެ ސައްހަ ކަމާމެދު ސުވާލު އުފައްދައި އިދިކޮޅު ޕީޕީއެމްއާއި ޕީއެންސީގެ މެންބަރުން އަޑުގަދަކޮށް ޒުވާބު ކުރައްވަން ފެއްޓެވުމުންނެވެ.\nއަދި ކޮމިޓީގައި ހިމެނިވަޑައި ނުގަންނަވާ އިދިކޮޅު ދެ މެމްބަރުން ކަމުގައިވާ ނައިފަރު ދާއިރާގެ މެންބަރު އަޙްމަދު ޝިޔާމާއި މާވަށު ދާއިރާގެ މެމްބަރު މުހައްމަދު ސައީދު ވެސް ވަނީ ކޮމިޓީ ރޫމަށް ވަޑައިގެން ހަމަނުޖެހުން އުފައްދަވާފައެވެ. އިދިކޮޅު މެންބަރުންގެ އިހްތިޖާޖާ ގުޅިގެން ކޮމިޓީގައި ތިއްބަވާ އެމްޑީޕީގެ މެންބަރުން ވެސް އަޑުގަދަ ކުރެއްވިއެވެ. ކޮމިޓީ އިތުރަށް ކުރިއަށް ގެންދެވުނީ މެންބަރު އަހްމަދު ޝިޔާމާއި މުހައްމަދު ސައީދު ކޮމިޓީ ރޫމުން ނުކުމެވަޑައިގަތުމުންނެވެ.\n241 ކޮމިޓީ މަރު ކޮމިޝަން ޑރ. އަފްރާޝީމް ރާއްޖެ ރައްޔިތުންގެ މަޖިލިސް ސިޔާސީ


TC nukunnaanee furihama ithubaaraa eku: Nizambe | Mihaaru\nލީގުގެ މެޗެއްގެ ތެރެއިން ޓީސީގެ ކޯޗު މުހައްމަދު ނިޒާމް (ނިޒާމްބެ).-- ފޮޓޯ: ނިޝާން އަލީ/ މިހާރު\n30 ނޮވެމްބަރ 2018 - 09:51\nލީގުގެ އެއް ވަނައިގައި ޓީސީ އޮތީ 39 ޕޮއިންޓާ އެކު އެވެ. ދެ ވަނައިގައި އޮތް މާޒިޔާ އަށް ވަނީ 37 ޕޮއިންޓް ލިބިފަ އެވެ. އީގަލްސް ތިން ވަނައިގައި އޮތީ 35 ޕޮއިންޓާ އެކު އެވެ. އެންމެ ފަހުގެ ޗެމްޕިއަން ނިއު ހަތަރު ވަނައިގައި އޮތީ 27 ޕޮއިންޓް ހޯދައިގެންނެވެ.\nލީގުގައި މިއަދު ހަވީރު ކުޅޭ މެޗުން ނިއު އަތުން މާޒިޔާ މޮޅުވެއްޖެނަމަ ޓީސީ އަށް ލީގު ލިބޭނީ މިރޭ އީގަލްސް ބަލިކޮށްގެންނެވެ. އެކަމަކު މާޒިޔާ އަށް ނިއު އަތުން ހަތް ގޯލުގެ ފަރަގަކުން މޮޅުނުވެވިއްޖެނަމަ ޓީސީ އަށް އެއްވަރުކޮށްލައިގެން ވެސް ލީގު ހޯދޭނެ އެވެ.\nމެޗުގެ ކުރިން ޓީސީގެ ކޯޗު ނިޒާމްބެ "މިހާރަ"ށް ބުނީ އެ ޓީމުން އިތުރުކަމަކަށް ނުވިސްނައި ބޭނުންވަނީ އެންމެ މޮޅު ކުޅުން ދައްކައިގެން މެޗުން މޮޅުވުމަށް ކަމަށެވެ.\n"މާޒިޔާ އާއި ނިއު މެޗުގެ ނަތީޖާ ނުކުންނަ ގޮތަކުން އީގަލްސް އަށް މި މެޗު މުހިއްމުވާނީ. އެއީ ދެ ވަނަ ލިބެން އޮތީ އެ މެޗަށް ބަރޯސާވެގެން ނޫނީ އަނެއްހެއް އެ ޓީމަށް (އީގަލްސް އަށް) ޓާގެޓެއް ނެތް. އަނެއްކޮޅުން އެބައޮތް އީގަލްސް އަށް ޓީސީ އަތުން މޮޅެއް ނުހޯދި މި ފަހަރު އޮތީމަ އެކަން ކުރަން ވެސް ވިސްނާނެ. އެކަން ކަމަށް ނުބަލައި ޓީސީ ތައްޔާރުވާނީ ބެސްޓް ދީގެން މެޗުން މޮޅުވާން،" ނިޒާމްބެ ބުންޏެވެ.\nޓީސީން 2015 ވަނަ އަހަރުން ފެށިގެން ފުރަތަމަ ޑިވިޝަނުގައި ކުޅެން ފެށި ފަހުން އީގަލްސްއާ ދެކޮޅަށް ކުޅޭ މެޗުތައް ފެންނަނީ ވަރަށް ވާދަވެރިކޮށެވެ. އޭގެ ތެރެއިން އެންމެ ފޯރިގަދަކޮށް ފެނުނު މެޗަކީ 2016 ވަނަ އަހަރުގެ ޕްރެޒިޑެންޓްސް ކަޕް ފައިނަލެވެ. އެ ފަހަރު ޓީސީ އަތުން އީގަލްސް މޮޅުވީ 1-0 އިންނެވެ. އެއީ އީގަލްސް އަށް ފުރަތަމަ ޑިވިޝަނުގައި ލިބުނު ހަމައެކަނި ބޮޑު ކާމިޔާބީ އެވެ. ޓީސީ އަށް މި ފަހަރު އީގަލްސް ބަލިކޮށް އެ ޓީމުގެ ފުރަތަމަ ޑިވިޝަނުގެ އަލަތު ކާމިޔާބީ ހޯދުމުގެ ފުރުސަތު އެބައޮތެވެ.\nނިޒާމްބެ ބުނީ ޓީމުތަކުން ކާމިޔާބީ ހޯދުމުގައި އަބަދުވެސް ވާދަވެރިކަން އޮންނާނެ ކަމަށާއި އެކި މީހުން ވިސްނާގޮތް ތަފާތު ވާނެ ކަމަށެވެ. އަދި ވަކި ބަޔަކަށް ތަށި ލިބުމަށް އެހެން ޓީމުތަކުން ބޭނުންނުވާނެކަން ވެސް ގަބޫލުކުރަން ޖެހޭ ކަމަށް ބުންޏެވެ.\n"ތީ ހަގީގަތެއް ނޫނޭ ބުނެވޭކަށެއް ވެސް ނޯންނާނެ. އެއީ ފުޓްބޯޅައިގައި މި އޮންނަނީ ވާދަވެރިކަން. އެއް ބަޔަކު މޮޅުވާން ނޫނީ ކާމިޔާބު ހޯދަން އުޅޭއިރު އެކަން ވިޔަ ނުދޭން ވެސް ބަޔަކު ނުތިބޭނެކަމަށް ދެކިގެން ނުވާނެ. މީގެ އެންމެ މުހިއްމު ކަމަކީ އެހެން ބަޔަކާ މެދު ނުވިސްނައި އަމިއްލަ އަށް ކާމިޔާބު ހޯދަން މަސައްކަތްކުރުން،" ނިޒާމްބެ ބުންޏެވެ.\nފުރަތަމަ ޑިވިޝަނަށް ޓީސީ ޕްރޮމޯޓްވި ފަހުން އެ ޓީމަށް ލިބުނު ހަމައެކަނި ކާމިޔާބީ އަކީ މިދިޔަ އަހަރު ބަންގްލަދޭޝްގައި އޮތް ޝެއިހް ކަމާލް ކަޕެވެ. ރާއްޖޭގައި މިހާތަނަށް ޓީސީ ވާދަކުރި މުބާރާތްތަކަށް ބަލާއިރު ތިން މުބާރާތެއް ފިޔަވައި ހުރިހާ މުބާރާތަކުން ލިބުނީ ދެ ވަނަ އެވެ.\nމިދިޔަ ހަތަރު ވަރަކަށް އަހަރު ޓީސީން ވަނީ ގިނަ ތަޖުރިބާތަކެއް ކޮށްފަ އެވެ. މި ފަހަރުގެ އޭއެފްސީ ކަޕްގެ ކޮލިފައިންގައި ވެސް އެ ޓިމު ކުޅުނެވެ. އެކަމު ޕްލޭއޮފް ބުރަށް ވުރެ ކުރިއަށް ނުދެވުނެވެ. ޓީސީ ދެން އޮތް ހަރުފަތަށް ދިއުމަށް މި ވަގުތަށް އެންމެ މުހިއްމު ކަމަކީ ރާއްޖޭގެ މުބާރާތެއް ކާމިޔާބު ކުރުމެވެ.\nނިޒާމްބެ ބުނީ އެކަން އެހެން އޮތް ނަމަވެސް ހަގީގަތުގައި މެނޭޖްމަންޓުން މާ ބޮޑު ޕްރެޝަރެއް ނެތް ކަމަށެވެ.\n"މެނޭޖްމަންޓުގެ ޓާގެޓްތަކެއް އޮވޭ. އޭގެތެރެއިން މި އަހަރު ފެށިއްސުރެން އެންމެ ބޮޑު އިސްކަމެއްދީގެން ކުރި އެއް ކަމެއް އެއީ ފެންވަރު ރަނގަޅު ކުޅުންތެރިން ތައާރަފްކުރުމަކީ. އެހެން ޓީމުތަކުން ގެންދާވަރުގެ ހަތަރު ކުޅުންތެރިއަކު ނެރެން ބޭނުންވި. އިރާދަކުރެއްވިއްޔާ ހަތް ކުޅުންތެރިއަކު ނެރެވުނު. ލީގުގެ ކާމިޔާބު ކުރުމުގެ މަސައްކަތަކީ މެނޭޖްމަންޓުން ފަހުން ބޯނަހެއްގެ ގޮތުގައި ފެށި ކަމެއް. ހަގީގަތުގައި މާ ބޮޑު ޕްރެޝަރުތަކެއް ނެގުމަށް ވުރެން ރިއަލިސްޓިކް ޓާގެޓްތަކެއް ޓީސީގެ އޮންނާނީ،" ނިޒާމްބެ ބުންޏެވެ.\nމި ފަހަރު ލީގަށް ޓީސީ ވަރުގަދަކުރިއިރު އެ ޓީމުން ވަނީ ނޭޕާލުގެ ކީޕަރު ކިރަން ޝެމްޝޮން އާއި ނިއު ރޭޑިއަންޓްގެ އަލީ އަޝްފާގު (ދަގަނޑޭ) ގެނެސްފަ އެވެ. ދަގަނޑޭ ވަނީ ޓީސީ ލީގުގެ ކުރީގައި ބޭއްވުމުގައި މުހިއްމު ދައުރެއް އަދާކޮށްފަ އެވެ. އޭނާ ވަނީ އެ ޓީމަށް މިހާތަތަނަށް 21 ލަނޑު ޖަހައިދީފަ އެވެ.\nނިޒާމްބެ ބުނީ ޓީސީގެ ހުރިހާ ކުޅުންތެރިން ވެސް ތިބޭނީ ވަރަށް ރަނގަޅަށް ތައްޔާރުވެގެން ކަމަށާއި މިއީ ހުރިހާ ކުޅުންތެރިންގެ ވެސް ބައިވެރިވުން ބޮޑު ޓީމެއް ކަަމަށެވެ.\nމާޒިޔާ އާއި ނިއު ކުޅޭ މެޗު ފަށާނީ މިއަދު ހަވީރު 15:45 ގަ އެވެ. ޓީސީ އާއި އީގަލްސް ބައްދަލުކުރާ މެޗު ފަށާނީ މިރޭ9ޖަހާއިރު އެވެ.


Mihaathanah fithuru zakaathuge gothugai Kulhudhuffushin 97,000 ah vure gina rufiyaa balaigenfi\nކުޅުދުއްފުށީ ކައުންސިލް އިދާރާ--ފޮޓޯ: ކުޅުދުއްފުށީ ކައުންސިލް\nމިހާތަނަށް ފިތުރު ޒަކާތުގެ ގޮތުގައި ކުޅުދުއްފުށިން 97،000 އަށް ވުރެ ގިނަ ރުފިޔާ ބަލައިގެންފި\nކުޅުދުއްފުށީ ކައުންސިލުން މިހާތަނަށް 97،000 އަށްވުރެ ގިނަ ރުފިޔާ ފިތުރު ޒަކާތުގެ ގޮތުގައި ބަލައިގެންފި އެވެ. ކައުންސިލަށް ފިތުރު ޒަކާތް ބަލައިގަނެފައިވާ ހިސާބުތަކަށް ބަލާއިރު މިމަހު ވިހި ވަނަ ދުވަހާ ހަމައަށް 97،293ރ ވަނީ ބަލައިގެންފަ އެވެ.\nމިމަހުގެ ވިހިވަނަ ދުވަހުގެ ނިޔަލަށް އެކައުންސިލަށް 97،293ރ ފިތުރުގެ ގޮތުގައި ބަލައިގެންފައިވާއިރު އެއީ ފިތުރު ދެއްކި މީހުންގެ އަދަދަށް ބަލާނަމަ 5753 މީހުންނެވެ.\nފިތުރު ޒަކާތް ބަލައިގަތުން ކުރިއަށްދާނީ ރަމްޟާންމަހުގެ 25 ވަނަ ދުވަހުގެ ނިޔަލަށް ބަންދުނޫން ކޮންމެ ދުވަހެއްގެ ހެނދުނު 9:30 – 12:00 އަށެވެ. މީގެ އިތުރުން ރަމަޟާންމަހުގެ 26 ވާ ހުކުރު އަދި 27 ވާ ހޮނިހިރު، ދެ ދުވަހު ވެސް ޒަކާތްބަލައިގަތުން ކުރިއަށް ދާނެ އެވެ. ހުކުރު ދުވަހު ޒަކާތް ބަލައިގަންނާނީ މެންދުރުފަހު 14:00 ހަވީރު 16:00 ށެވެ. އަދި ހޮނިހިރު ދުވަހު ހެނދުނު 09:00 ން މެންދުރު 12:00 އަށެވެ.\nކުޅުދުއްފުށީގައި ޒަކާތް ބަލައިގަންނަމުން ދާނީ އާދައިގެ ހަނޑޫން ނަމަ މީހަކަށް 12 ރުފިޔާ، ތައިލެންޑް ހުދު ހަނޑޫނަމަ މީހަކަށް 48 ރުފިޔާ، ބާސްމަތީ ހަނޑޫނަމަ މީހަކަށް 60 ރުފިޔާ، އަދި ރަތް ހަނޑޫނަމަ މީހަކަށް 75 ރުފިޔާގެ ރޭޓުންނެވެ. އަދި އާޓް ފުށުންނަމަ މީހަކަށް ދައްކަންޖެހެނީ 48 ރުފިޔާ އެވެ.


SunOnline: Lh. Atholhu5sarahadheh thimaavesheege gothun himaayaiy koffi\nޅ. އަތޮޅު ފަސް ސަރަހައްދެއް ތިމާވެށިގެ ގޮތުން ހިމާޔަތްކޮށްފި\nޅ. އަތޮޅު: އެ އަތޮޅުގެ ފަސް ސަރަހައްދެއް ހިމާޔަތް ކުރުމަށް ވަނީ ނިންމާފައި --\nޅ. އަތޮޅުގެ ފަސް ސަރަހައްދެއް ތިމާވެށީގެ ގޮތުން ހިމާޔަތް ކުރުމަށް ރައީސް އިބްރާހިމް މުހައްމަދު ސޯލިހް މިއަދު ނިންމަވައިފި އެވެ.\nހިމާޔަތް ކުރި ސަރައްހަދުތަކަކީ، ޅ.މާގަނދު (އެނިމޮނީ) ތިލަ، ޅ.ދިއްފުށި-މާދޫގައި ހިމެނޭ5ރަށުގެ ތެރެއިން އެންމެ އުތުރުން އޮންނަ ރަށްކަމަށްވާ ސެއްޅިފުށީގެ ޗަސްބިން ސަރަހައްދު، ޅ.މާކޯ، ޅ.ވައްވަރު އަދި ދަނޑިފަޅު ކަނޑު އޮޅި އާއި ދަނޑިފަޅު ފިނޮޅު ސަރަހައްދު އަދި ޅ. ދަށުގިރި ފިނޮޅު ސަރަހައްދެވެ.\nރައީސް އޮފީހުން ބުނީ، އެ ފަސް ސަރަހައްދު ހިމާޔަތް ކުރުމަށް ރައީސް ސޯލިހް ނިންމެވީ، ވަޒީރުންގެ މަޖިލީހުގެ މެންބަރުންގެ ލަފާފުޅާއެކު ކަމަށެވެ.\nމިއަދު މެންދުރުފަހު އޮންލައިންކޮށް ބޭއްވެވި އެ މަޖިލީހުގެ ޖަލްސާގައި، އެންވަޔަރަންމަންޓު މިނިސްޓްރީން ހުށަހެޅުއްވި ކަރުދާހަކަށް ވަޒީރުން މަޝްވަރާކުރެއްވުމަށްފަހު ހިމާޔަތްކުރެއްވުމަށް ނިންމެވި އެ ސަރަހައްދުތަކަކީ ތިމާވެށީގެ ގޮތުން ހާއްސަ ސިފަތަކެއް ލިބިގެންވާ ސަރަހައްދުތަކެކެވެ.\nވަޒީރުންގެ މަޖިލީހުގައި ވާހަކަ ދައްކަވަމުން ންވަރަޔަރަމަންޓް މިނިސްޓަރު ޑރ. ހުސައިން ރަޝީދު ހަސަން ވިދާޅުވީ، ޅ. އަތޮޅުގެ ފަސް ސަރަހައްދު ހިމާޔަތްކުރުމަށް ހުށަހެޅީ ކަމާބެހޭ މިނިސްޓްރީތަކާއި، އިދާރާތަކާއި، އެކި ސިނާއާތްތަކާވެސް މަޝްވަރާކުރެއްވުމަށްފަހު ޖކަމަށެވެ. އެ ތަންތަން ހިމާޔަތްކުރުމުގެ ކަންކަން ކުރިއަށް ގެންދަވާއިރު، ޅ. އަތޮޅުގެ އުމްރާނީ ތަރައްގީއާ ގުޅޭ މަޝްރޫޢުތަކަށް ހުރަސްނޭޅޭނެ ފަދަ ގޮތަކަށް ކަންކަން ހަމަޖައްސަވާނެކަމަށްވެސް މިނިސްޓަރު ވިދާޅުވިއެވެ.\nއެ ސަރަހައްދުތައް ހިމާޔަތްކުރުމުން އެކަމުގެ ފައިދާ އަންނަން އޮތް ޖީލިތަކަށް ލިބުމާއެކު، އެކޯ ޓޫރިޒަމާއި، އިންޓާގްރޭޓެޑް ޓޫރިޒަމާއި، ދިރުން ހުރި އިގްތިޞާދީ ހަރަކާތްތަކަށް މަގުފަހިވެގެންދާނެކަމަށްވެސް މިނިސްޓަރުގެ ވާހަކަފުޅުގައި ފާހަގަ ކުރެއްވިއެވެ.\nރާއްޖޭގެ ތިމާވެށި ރައްކާތެރިކޮށް ދެމެހެއްޓުމާބެހޭ ގާނޫނުގެ ދަށުން ޅ. އަތޮޅުގެ ދެ ސަރަހައްދެއް މީގެ ކުރިން ވަނީ ހިމާޔަތްކޮށްފައެވެ. އެއީ ސެޕްޓެންބަރު 27، 1995 ގައި ހިމާޔަތްކޮށްފައިވާ ޅ.ފުށިފަރު ތިލަ ސަރަހައްދާއި، އޮކްޓޫބަރު 21، 1999 ގައި ހިމާޔަތްކޮށްފައިވާ ޅ.ކުރެއްދޫ ކަނޑު އޮޅި (ކުރެއެދޫ އެކްސްޕްރެސް) ސަރަހައްދެވެ.


Dharifulhu Cancer In Dhurukuran Mithakethi Kaan Dhinun Huhttaalaa - Vaguthu\nތިމާގެ އަމިއްލަ ދަރިފުޅު ދުޅަހެޔޮ ސިއްހަތެއްގައި ހުރުމަށް ކޮންމެ މަޔަކު އަދި ބަފަޔަކު ވެސް ބޭނުން ވާނެވެ. ނަމަވެސް ބައެއްފަހަރު އެ ދަރިފުޅުގެ އުފަލަށްޓަކައި ދަރިފުޅު ބޭނުން ވާއެއްޗެއް ކާން ދިނުމުން، ފަހުން ނިކުންނަ ނަތީޖާ ވަރަށް ހިތިވެދެއެވެ.\nމިގޮތުން ދިވެހިންގެ ތެރޭގައި ކެއުމަށް ބޭނުން ކުރާ ބައެއް ތަކެތީގެ ސަބަބުން ކެންސަރަށް މަގު ފަހިވެގެން ދެއްވެ.\nތިމާގެ ދަރިފުޅު ކެންސަރުން ދުރުކުރުމަށް މި ތަކެތި ކާން ދިނުން ހުއްޓާލާށެވެ. އަދި ތިމާ ވެސް މިތަކެތި ކެއުމުން ދުރުވެލާށެވެ.\nމިއީ ދިވެހިން ގެ ތޭރޭގައި ވަރަށް މަޤްބޫލު އެއްޗެކެވެ. ހަވީރު ފިންޏަށް ނުކުންނަ ދަރިފުޅު ހިތްހަމަ ޖައްސާލުމަށް ޕޮޕްކޯން ގަނެ ދިނުމަކީ ގިނަ ދިވެހި މައިންބަފައިންގެ އާދެ އެކެވެ. ނަމަވެސް ޕޮޕްކޯން ގައި ހުންނަ ތެޔޮކަމެއްގެ ސަބަބުން އިންސާނާގެ ފުއްޕާމެއަށް ކެންސަރު ޖެހުން މަގުފަހި ވާނެއެވެ.\nހޮޓްޑޯގް އަކީ ގިނަ ކުދިންގެ ފެވަރިޓް އެކެވެ. އާންމު ގޮތެއްގައި ސްކޫލް އިންޓަވަލް ނުވަތަ ހެނދުނު ނާސްތާ އަށް ވެސް ބޭނުން ކުރެވޭ އެއްޗެކެވެ. ނަމަވެސް ރަނގަޅު ކާނާ އެއްކަމަށް އުއްމީދު ކޮށްގެން ހުއްޓަސް، ހޮޓްޑޯގް އަކީ ސޯޑިއަމް ފޮސްފޭޓް ކިޔާ މާއްދާ އެއް ހިމެނޭ އެއްޗެކެވެ. އަދި ދިރާސާ ތަކުން ދައްކާ ގޮތުން ނަމަ އަހަރެއްގެ މައްޗަށް 34000 މީހުން މި މާއްދާ ގެ ސަބަބުން މަރުވެ އެވެ.\n3- ޕޮޓޭޓޯ ޗިޕްސް\nކެންސަރަށް މަގުފަހިވާ މާއްދާއެއް އެކުލެވިގެން ވާ އެއްޗަކަށް ޕޮޓޭޓޯ ޗިޕްސް ވެސް ވަނީ ވެފައެވެ. ހައިރާން ވާން ޖެހޭ ތަންކޮޅަކީ މި މާއްދާ އަކީ ސިނގިރޭޓްގައި ވެސް ހިމެނޭ ވިހަ މާއްދާ އެއްކަމެވެ. މިކަމާ ގުޅޭގޮތުން އެމެރިކަން ކޮމިޔުނިޓީ ސަރވޭއިން ވަނީ ކަންބޮޑުވުން ފާޅުކޮށް އަދި ސުވާލު ތަކެއްވެސް އެކުންފުންނިތަކާއި ކޮށްފައެވެ.\nމި ވެގެން ދާނީ ދިވެހި ގިނަބައެއްގެ ޚާއްސަކޮށް ދިވެހި ޒުވާން އަންހެން ކުދިންގެ ހިތް ކަތިލާ ވަރުގެ އެއްޗަކަށެވެ. ނަމަވެސް ދުޅަހެޔޮ ސިއްހަތެއް ބޭނުންވަނީ ނަމަ މިފަހަރު މި ޖެހެނީ ފްރެންޗް ފްރައިސް އާއި ގުޅުން ކަނޑާލާށެވެ. އެހެން ގޮތަކަށް ބުނަނީނަމަ "ބްރޭކްއަޕް" ވާންވީއެވެ. ދަރިން ގެ ކާ އެއްޗެހީގެ މެނޫ އިން "ބްލޮކް" ކޮށްލާށެވެ. ސަބަބަކަށް ވެގެން ދަނީ ޕޮޓޭޓޯ ޗިޕްސް ގަ ހުންން ކެންސަރަށް މަގުފަހިވާ މާއްދާ ގެ އިތުން އޭގަހުންނަ ތެލު ގެ ހުންނަ މާއްދާ އަކުން ވެސް ކެންސަރަށް މަގުފަހިވެގެން ދެއެވެ.\nޖޫން 10, 2019 11:49\nތިބުނާ ހުރިހާ އެއްޗަކީ ގުދުރަތީމާއްދާއަކުން، އެއާނުލާ ދުނިޔެ ފަށުނީއްސުރެ ނޫޅޭ ތެލުން ތައްޔާރުކުރާ އެއްޗެހި.. ދެން ތިބުނާ ކެންސަރަށް ނަގުފަހިވާގޮތެއް ނިކަން ބުނެދީބަލަ.. މިސާލަކަށް ޕޮޕްކޯން، ޕޮޓޭޓޯޗިޕްސް، ފްރެންޗް ފަރައިސް ކެންސަރަށް މަގުފަހިވާގޮތެއް ނިކަން ބުނެބަލަ.. ކައްޓަލަ، ބަނާނާޗިޕްސް، ޖެކްފުރުޓް ޗިޕްސް ތެލުލައިގެން ކާއިރު އޯކޭ. އަލުވި، ޒުވާރި ތެލުލީމަ ނުރައްކާ. މީ ކިހިނެއް ވާކަމެއް.\nޖޫން 10, 2019 11:53\nތި އެއްޗެހިތައް ރާއްޖެ އެތެރެ ކުރުން މަނާ ކޮށްލީމާ ނިމުނީއެއްނޫން. އޭރުން އެއްވެސް މީހަކަށް ނުކެވޭނެ އެއްނޫން. އަދި މފަދަ ބޮޑެތި ބަލިތަކުން އިރާދަކުރެއްވިއްޔާ އަޅުގަނޑުމެން ސަލާމަތްވާނެ. ގެއްލުމެއް ހުރި އެއްވެސް އެއްޗެއް ކާކަށް އެއްވެސް މީހަކު ބޭނުމެއް ބޭނުމެއް ނުވާނެ.\nޖޫން 16, 2019 08:57\nއިންޑިޔާގެ ކޯރުތަކުގެ ހަޑިމުޑުދާރު ފެންޖަހަިގެން ހައްދާ މޭވާޔާ ތަރުކާރީ އެއީ ދިވެހިންގެ ސިއްހަތައް އެންމެ ރަންގަޅު ތަކެތި ދެން ބޭސް އެންރަންގަޅުވާނީ އިންޑިޔާގެ ލޯކޮލިޓީ ބޭސް އެތަނުގަ ހަދާ ރަންގަޅު ކޮލިޓީ ރާއްޖެޔައް ކަމަކު ނުދާނެ\nޖޫން 10, 2019 18:36\nހަނޑޫ ހަކުރު ފުއް ނުވިތާކަށް ކަނޑުމަސް ވެސް ތި ލިސްޓްގަ ހިމަަންވީނު


Fahathun Arai United In Newcastle Bali Kohfi – adduLIVE\nފަހަތުން އަރައި ޔުނައިޓެޑުން ނިއުކާސަލް ބަލިކޮށްފި\nOct 18, 2020, 10:37 ހަސަން ރަޝީދު\nފަހަތުން އަރައި 4-1 އިން ނިއުކާސަލް ޔުނައިޓެޑްގެ މައްޗަށް މެންޗެސްޓަރ ޔުނައިޓެޑުން ކުރި ހޯދައިފިއެވެ.\nމި މޮޅާއެކު ޔުނައިޓެޑް އޮތީ ހަ ޕޮއިންޓާ އެކު ލީގުގެ 14 ވަނައިގައެވެ. ނިއުކާސަލް އޮތީ7ޕޮއިންޓާ އެކު ލީގުގެ 11 ވަނައިގައެވެ. ލީގުގެ އެއްވަނައިގައި 13 ޕޮއިންޓާ އެކު އޮތީ އެވަޓަން އެވެ.\nނިއުކާސަލްގެ ދަނޑުގައި ރޭ ކުޅުނު މި މެޗުގެ ދެވަނަ މިނެޓްގައި ނިއުކާސަލް އިން ވަނީ ލީޑު ނަގާފައެވެ. މި ގޯލަކީ ޔުނައިޓެޑްގެ ޑިފެންޑަރު ލޫކް ޝޯ އަތުން ބައިކޮޅަށް ވަތް ގޯލެކެވެ. ނަމަވެސް މެޗުގެ 23 ވަނަ މިނެޓްގައި ހެރީ މެގުއާ ވަނީ ޔުނައިޓެޑަށް ނަތީޖާ އެއްވަރުކޮށްދީފައެވެ.\nދެ ޓީމުވެސް އެއްވަރެއްގައި އޮވެ ނިމުނުއިރު ދެވަނަ ހާފްގެ ކުރީކޮޅު ނިއުކާސަލްގެ ފޯވާޑް ވިލްސަން އަށް ވަނީ އެޓީމަށް އަލުން ލީޑު ނަގައިދޭން ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް އޭނާ ފޮނުވާލި ހަމަލާ ޔުނައިޓެޑްގެ ކީޕަރު ޑޭވިޑް ޑެހެޔާ ވަނީ ހުޝިޔާރުކަމާއެކު ދިފާއުކޮށްފައެވެ.\nމެޗުގެ 58 ވަނަ މިނެޓްގައި ޔުނައިޓެޑަށް ޕެނަލްޓީ އެއް ލިބުނު ނަމަވެސް ބްރޫނޯ ފަނާންޑޭސް ފޮނުވާލި އެ ޕެނަލްޓީ ނިއުކާސަލްގެ ކީޕަރު ވަނީ ދިފާއުކޮށްފައެވެ. އެ ޕެނަލްޓީ ކާމިޔާބު ނުކުރެވުނު ނަމަވެސް މެޗުގެ 86 ވަނަ މިނެޓްގައި ފަނާންޑޭސް ވަނީ ޔުނައިޓެޑަށް މެޗުގެ ލީޑު ނަގާދީފައެވެ.\nއަދި މެޗުގެ 90 ވަނަ މިނެޓްގައި ވެން ބިސާކާ ޔުނައިޓެޑްގެ ތިންވަނަ ގޯލު ކާމިޔާބުކޮށްދިންއިރު، މެޗުގެ ފަހު ވަގުތުކޮޅުތެރޭ އެޓީމުގެ ހަތަރުވަނަ ގޯލު ކާމިޔާބުކޮށްދިނީ ރަޝްފޯޑް އެވެ.\nލީގުގައި ޔުނައިޓެޑް ދެން ބައްދަލުކުރާނީ ޗެލްސީ އާއެވެ. ނިއުކާސަލް ނިކުންނާނީ ވުލްވްސްއާ ދެކޮޅަށެވެ.


Film 'Tezaab' ge remake eh ufadhdhanee - vNews.mv\nފިލްމު "ތޭޒާބް" ގެ ރިމޭކެއް އުފައްދަނީ\nމަރިޔަމް ޝާހިދާ 20 May 2022, 10:41\nބަތަލާ މަދޫރީ ޑިކްސިޓްއާއި އެކްޓަރު އަނިލް ކަޕޫރުގެ އައިކޮނިކް ފިލްމު "ތޭޒާބް" ގެ ރިމޭކްއެއް އުފެއްދުމަށް ޚިޔާލު ގެންގުޅޭކަމަށް ޕްރޮޑިއުސަރު މުރާދް ޚެތާނީ ބުނެފިއެވެ.\nފިލްމީ ޚަބަރުތަކުން ބުނާގޮތުން ޕްރޮޑިއުސަރު މުރާދު މިހާރުވަނީ މިފިލްމު ކޮޕީރައިޓްސް ގަންނަން ޝައުގުވެރިވާކަން ފާޅުކޮށްފައެވެ.\n1988 ވަނަ އަހަރު ރިލީޒްކުރި މިފިލްމަކީ ބަތަލާ މަދޫރީ ޑިކްސިޓް ހިންދީ ސިނަމާއަށް ތައާރަފްވި ވަރަށް މަގުބޫލުވެގެންދިޔަ ފިލްމެކެވެ. ޚާއްސަކޮށް ފިލްމުގައި މަދޫރީ ފެނިގެންދިޔަ އައިކޮނިކް ލަވަ އޭކް ދޯ ތީން ލަވަޔަކީ މިހާރުވެސް ގިނަ ބައެއްގެ ހިތުން ފޮހެވިގެންނުދާ ލަވައެކެވެ.\nމެއިން ލީޑްއިން އެކްޓަރު އަނިލް ކަޕޫރު މަދޫރީއާއެކު ފެނިގެންދިޔަ މިފިލްމަކީ2އެކްޓަރުންގެ ކުރިމަގު ވަރަށް ބޮޑަށް ކާމިޔާބީއާ ހަމައަށް ވާސިލުކޮށްދިނުމުގައި ބޮޑު ދައުރެއް އަދާކުރި ކާމިޔާބު ފިލްމެކެވެ.\nއެއަހަރުގެ ފިލްމު ފެއަރ އެވޯޑްގެ އެންމެ މޮޅު އެކްޓަރުގެ މަގާމު އަނިލް ކަޕޫރަށް ފިލްމުން ލިބިގެންދިޔައިރު މާދޫރީ އެއަހަރުވަނީ މި ކެޓެގަރީއަށް ނޮމިނޭޓް ވެފައެވެ.\nފަހުގެ ރިމޭކްގައިވެސް ކުރީގެ ފިލްމުގެ ވާހަކަ ތަކުރާރުވާނެތޯ ނޫސްވެރިޔަކު ސުވާލުކުރުމުން ޕްރޮޑިއުސަރު މުރާދު ބުނެފައިވަނީ، ކުރީގެ ފިލްމުގެ ވާހަކަ ގެނެސްދޭނީ މިޒަމާނަށް ފެތޭގޮތަށް ބަދަލުތަކަކާއެކު ކަމަށެވެ.\nފަހުގެ ފިލްމުން ފެނިގެންދާނެ ތަރިންނާ ބެހޭގޮތުން އުފެދޭ ސުވާލުތަކަށް އަދި ވަކި ޖަވާބެއް ނުލިބެއެވެ.\nފިލްމުގެ މަސައްކަތް ވަރަށް އަވަހަށް ފެށުމަށް ތައްޔާރުވަމުން އަންނައިރު ޕްރޮޑިއުސަރު ބުނެފައިވަނީ ފިލްމާގުޅޭ އިތުރު ތަފްސީލު ވަރަށް އަވަހަށް މީޑިއާއާއި ހިއްސާކުރާނެ ކަމަށެވެ.\nދާދިފަހުން "ދަ ފޭމް ގޭމް" އިން ދާދިފަހުން ފެނިގެންދިޔަ ބަތަލާ ދެން އެންމެ އަވަހަށް ފެންނާނީ އެމޭޒަން ޕްރައިމްއިން ގެނެސްދޭ "މާޖާ މާ" އިންނެވެ. އަދި އެކްޓަރު އަނިލް ކަޕޫރު ދެން އެންމެ އަވަހަށް ފެނިގެންދާނީ ރިލީޒްވުމުގެ މަރުހަލާގައި އޮތް ފިލްމު "ޖުގް ޖުގް ޖިއޯ" އިންނެވެ.


Shippe: Reendhoo lashkarugai dhegotheh nuve kuriah | Mihaaru\nޝިއްޕެ: ދެ ވަނަ ދައުރަކަށް އެމްޑީޕީގެ ރައީސަކަށް ކުރިމަތިލެއްވީ އާއްމު މެމްބަރުންނަށް ޚިދުމަތް ކޮށްދެއްވުމުގެ ޝައުުގުވެރިކަމުގައި.\n21 ނޮވެމްބަރ 2019 - 11:27 11 comments\nއޭރު ވެސް އޭނާ އަނިޔާ އާއި ބޭއިންސާފާ ދެކޮޅެވެ. ކަޅުހުކުރު މުޒާހަރާގައި، ބައިވެރިވެވަޑައިގެންނެވުނީ އެ ސަބަބާ ހެދި އެވެ. ޚުދުމުހުތާރު ވެރިކަމަކާ ދެކޮޅަށް އެ މުޒާހަރާގައި އެކަކު އަނެކަކުގެ ކިބައިން ހޯއްދެވި ހިތްވަރަކީ އެމްޑީޕީގެ ފިކުރަށް ޝިއްޕެގެ ހިތުގައި ލޯބި އުފެދުނު ސަބަބެވެ. އަމާޒާއި މިސްރާބު ކަނޑައަޅުއްވައި މަސައްކަތް ފެއްޓެވީ އެ ހިސާބުންނެވެ.\nޚުދުމުހުތާރު ސިފަތަކުގެ ވަކި ރާއްޖެ އިން ނައްތާލައި ޑިމޮކްރަސީ އަށް ރުޖޫއަވެ ރައްޔިތުން ބާރުވެރިކުރުމަކީ އެމްޑީޕީގެ ފިކުރެވެ. ހާލަތު މިއަދު ބަދަލުވެފައި އޮތަސް، ހުދުމުހުތާރުކަމުން މިންޖުވީ "ޖިހާދަކުންނެ"ވެ. ގަދައަޅައި އެމްޑީޕީން ކުރި އެ ހިތްވަރުގައި ޝިއްޕެ ވެސް ދުލެއް ނުދައްވަ އެވެ. ޕާޓީއެއްގެ ގޮތުގައި އެ ފިކުރު ވުޖުދޫވެ، މުޅި ރާއްޖެ ރަން ރީނދޫކޮށްލި އިރު ވެސް ޝިއްޕެ ހުންނެވީ ފުރަތަމަ ފިޔަވަޅު މަތީގަ އެވެ.\nއެމްޑީޕީން ބޭއްވި ނޫސްވެރިންގެ ބައްދަލުވުމުގައި ޝިފާޒް ވާހަކަ ދައްކަވަނީ.\nއެމްޑީޕީގެ ވޭތުވެދިޔަ 14 އަހަރުގައި، އާއްމު މެމްބަރުން ޝިއްޕެ އަށް ބޭނުންވި އެންމެ ހިނދުކޮޅަކަށް ވެސް އޭނާ ނުގެއްލެ އެވެ. ޕާޓީ އަށް ކުރުމަތިކުރުވި ކަންކަމުން އަޑިއަޅާލައި އެންމެ ދަތި އުނދަގޫ ހާލަތްތަތުގައި ވެސް އާއްމު މެމްބަރުންނާ އެންމެ ގާތުގައި ހުންނެވި އެއް ބޭފުޅަކީ ޝިއްޕެ އެވެ.\nދެން ވެސް ނުގެއްލޭނެ އެވެ؛ މިއީ، އިތުބާރާ އެކު އާއްމު މެމްބަރުން ޝިއްޕެ ސިފަކުރާ ގޮތެވެ.\nއެމްޑީޕީގެ ރީނދޫ ބިޔަ ލަޝްކަރުގެ ނައިބު ރައީސަކަށް ދެ ވަނަ ދައުރަކަށް ނުކުމެވަޑައިގެން އެ ހުންނެވީ އެ އާއްމު މެމްބަރުންގެ އެ އިތުބާރުގެ މައްޗަށެވެ. އަމިއްލަ އެޖެންޑާއެއް ނުގެންގުޅުއްވަ އެވެ.\nއާއްމު މެމްބަރުންގެ ރޫހާއި ބޭނުންވާ ގޮތާ ދުރަށް ޝިއްޕެ ވަޑައިނުގަންނަވާނެ ކަން ކުލަގަދަ ތާރީޚެއް އޮތް އެމްޑީޕީގެ މާޒީން ހެކިދެ އެވެ.\n"ޕާޓީގެ އާއްމު މެމްބަރުން ގަބޫލުކޮށްފި ވޭތުވެދިޔަ ތަނުގައި ޕާޓީ އަށް އަޅުގަނޑު މަސައްކަތްތަކެއް ކޮށްދީފި ކަން. ކުރިއަށް އޮތް ތަނުގައި ވެސް ކޮށްދެވޭނެ ކަން. މިސްރާބު ވަރަށް ސާފު. އެ މިސްރާބަށް ޝައުގުވެރިކަން ހުރީމަ އަޅުގަނޑު އާއްމު މެމްބަރުންނަށް މި އެދެނީ އެ ފުރުސަތު އަނެއްކާވެސް އަޅުގަނޑަށް ދޭން،" ޝިއްޕެ ވިދާޅުވި އެވެ.\n"މި ޕާޓީގެ ހަޔާތުގައި މެމްބަރުން ބޭނުންވި އެއްވެސް ކަމަކާ އަޅުގަނޑު ދުރުވެފައެއް ނޯންނާނެ. ޕާޓީގެ އެޖެންޑާ އިން ބޭރުން ފިޔަވަޅެއް ވެސް އަޅާފައެއް ނޯންނާނެ. ދެންވެސް ހުންނަނީ އެ ގޮތުގައި،"\nގްރާސްރޫޓުން އިސް ސަފަށް!\nކަޅުހުކުރު މުޒާހަރާ އަށް ފަހު އެމްޑީޕީ އުފެއްދުމުގެ މަސައްކަތް ފަށައި 2005 ގައި ޕާޓީ ހިންގަން ފެށިއިރު ޝިއްޕެ އަކީ މެމްބަރުން އިތުރުކުރުމުގައި ހިއްސާވެވަޑައިގަތް އެކަކެވެ. އަމިއްލަ ރަށް، ހއ. ބާރަށުގައި ފޯމު ފުރުމުގެ މަސައްކަތް ކުރިއަށް ގެންދިޔަ އެވެ. އޭގެ ފަހުން، އެމްޑީޕީގެ ކޮންމެ ގޮވާލުމަކަށް އޭނާ ހުންނަވަނީ ތައްޔާރަށެވެ.\nއެމްޑީޕީގެ ރައީސް މުހައްމަދު ނަޝީދާ އެކު ޝިފާޒް އެމްޑީޕީގެ ހަރަކާތެއްގައި ބައިވެރިވެވަޑައިގަންނަވަނީ.\nޖަލްސާއެއް، އެއްވުމެއް، ހަރަކާތެއް ވިޔަސް އާއްމު މެމްބަރުންނާ އެކު ހުންނެވި އެވެ. މި މަސައްކަތުގެ ތެރެއިން، އެމްޑީޕީގެ ޕްރައިމަރީ ކާމިޔާބު ކުރައްވައި ރައްޔިތުންގެ މަޖިލީހުގައި އެމްޑީޕީ ތަމްސީލް ކުރެއްވި އެވެ. އެމްޑީޕީގެ ލީޑަޝިޕުން ޖާގަ ލިބިވަޑައިގަތީ އިޚްލާސްތެރިކަމާ އެކު މަސައްކަތުގައި ދެ ގޮތެއް ނުވެ ހުންނެވުމުގެ ނަތީޖާއެއްގެ ގޮތުންނެވެ.\nއޭނާ ދެއްކެވީ ނަމޫނާ އެވެ. އެމްޑީޕީ އަކީ ފުރުސަތު އޮތް ޕާޓީއެއް ކަމެވެ. ޒުވާނުންނަށް ކުރިމަގު ހޯދައިދޭނެ ޕާޓީއެއް ކަމެވެ. ސިޔާސީ ހަޔާތުގައި އޭނާ ތަޖުރިބާ ހޯއްދެވީ ރާއްޖޭގައި އެންމެ ތާއީދާއި މަގްބޫލްކަން ބޮޑު ލީޑަރުންގެ ފަހަތްޕުޅުގައި ހުންނަވަ އެވެ.\nއެމްޑީޕީގެ އިސް ބޭފުޅުން އެންމެ އިތުބާރު ކުރައްވާ އެއް ބޭފުޅެއްގެ ގޮތުގައި ދެމި ހުންނެވުނީ އެ ޕާޓީގެ ފަލްސަފާ ގަބޫލުކުރައްވައި ޕާޓީ އަށް ޝިއްޕެގެ ވަފާތެރިކަން އެނގިވަޑައިގަންނަވާތީ އެވެ.\nއާއްމު މެމްބަރުންނާ އެކު ހަތް އަހަރު މަގުމަތީގައި!\nޝިއްޕެ އަކީ ޕާޓީ އަށް ކިހާ އިޚްލާސްތެރި ބޭފުޅެއްތޯ ވަޒަންކޮށްލަން އާއްމު މެމްބަރުންނަށް ލިބުނު ފުރުސަތަކީ ޕާޓީގެ ހަޔާތުގައި އެންމެ ބޮޑު ނާކާމިޔާބީއަކާއި ހިތްދަތިކަން ކުރިމަތިވި ދަނޑިވަޅުތަކެވެ.\nކުރީގެ ސަރުކާރުގައި އެމްޑީޕީގެ ހަރުގޭގައި ބޭއްވި ޖަލްސާއެއްގައި ރައީސް އިބްރާހިމް މުހައްމަދު ސޯލިހާއި ޕާޓީގެ އިސް ބޭފުޅުންނާ އެކު ޝިފާޒް ބައިވެރިވެވަޑައިގަންނަވަނީ.---މިހާރު ފޮޓޯ: ހުސެއިން ވަހީދު\nއެމްޑީޕީގެ ވެރިކަން ބަޣާވާތަކުން 2012 ގައި ވައްޓާލުމަކީ އެ ޕާޓީ އަށް ކުރިމަތިވި އެންމެ ހިތްދަތި ވަގުތެވެ. އެ ހާލަތުން އަރައިގަތުމަށް އިންސާފަށް އެދިގެން އެމްޑީޕީ ހޭދަކުރި ހަތް އަހަރު ޝިއްޕެ ފަހަތަށް ޖެހިވަޑައެއް ނުގަންނަވަ އެވެ. އޭނާ އެ ހުންނެވީ، ފެބުރުއަރީ، 6، 2012 ވަނަ ދުވަހުގެ ރޭ އެމްޑީޕީގެ ހަރުގެއިން ޕާޓީގެ އިސް ބޭފުޅުންނާ އެކު ކަނޑައެޅުއްވި އަޒުމުގަ އެވެ. އިންސާފުގެ ދަތުރާއި މަގުމަތީ ހަރަކާތްތަކުގެ އެންމެ ކުރީ ސަފުގައި ހުންނެވި އެވެ. އާއްމު މެމްބަރުން އެކަނި ދޫކޮށްލައި އޭނާ ގެއްލުނު ވަގުތެއް ނާދެ އެވެ. ފެބުރުއަރީ 8 ގައި ފުލުހުންގެ އަނިޔާތަކުގެ ތެރޭގައި އިސްކުރެއްވީ ޕާޓީ އެވެ.\nކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދަށް ނުހައްގު ދައުވާއަކުން ޖަލަށް ލުމުން މުޅި ޕާޓީގެ ހިތްވަރު އެލި ވަރަށް ބޮޑު މާޔޫސްކަމަކާ ކުރިމަތިލާން ޖެހުނެވެ. ނައިބު ރައީސެއްގެ ގޮތުން، ޕާޓީގެ ޒިންމާތައް އުފުއްލަވަން ޖެހިވަޑައިގަތް އެއް ބޭފުޅަކީ ޝިއްޕެ އެވެ. އެމްޑީޕީގެ ލީޑަޝިޕް އެއްކޮށް ގޮޅި އަށް ލި އިރު ވެސް ޝިއްޕެ ހިތްވަރު ދުލެއް ނުކުރައްވަ އެވެ. ކޮންމެ ހާލެއްގައި ވެސް އެނާގެ މަސައްކަތަކަށް ވީ އާއްމު މެމްބަރުން އެދޭ ގޮތަށް ރައީސް ނަޝީދު މިނިވަން ކުރުމުގެ މަސައްކަތުގައި ދެމި ހުންނެވުމެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި ކުރިމަތިކުރުވާފައި އޮތް ހާލަތަށް ބަލާއިރު، ޝިއްޕެ އަށް ވެސް އޮތީ ޖަލު ގޮޅި އެވެ. މުޒާހަރާތަކުން ހައްޔަރު ވެސް ކުރި އެވެ. އެކަމަކު، ރައީސް ނަޝީދު މިނިވަންކުރަން ގޮވާލައި އާއްމު މެމްބަރުންނާ އެކު އޭނާ މަގުމައްޗަށް ނުކުންނެވީ އެ ހާލަތަށް ފަސްޖެހިވަޑައިގަތުމެއް ނެތި އެވެ.\nއެމްޑީޕީގެ ލީޑަޝިޕްގެ ބޭފުޅުންނާ އެކު ބައްދަލުވުމެއްގައި ޝިފާޒް ބައިވެރިވެވަޑައިގަންނަވަނީ.-- ފޮޓޯ: އެމްޑީޕީ\nމުޒާހަރާތަކުގައި ދައްކަވާ ވާހަކަތަކުން ސަރުކާރަށް ޕްރެޝަރު ކުރިމަތިކުރުވި އެވެ. އެއީ، ޓެރަރިޒަމަކާ އެކު 25 އަހަރުގެ ޖަލު ހުކުމެއް ކަން އެނގިވަޑައިގެން ހުންނަވައި ވެސް ޕްރެސް ކޮންފަރެންސްތަކާއި ހަރަކާތްތައް ބާއްވައި ސަރުކާރަށް ފާޑުވިދާޅުވި އެވެ. ހަރުގޭގެ ހަރަކާތަށް މަޑުޖެހުމެއް އަޔަ ނުދީ ކުރިއަށް ގެންދެވުމުގައި އެހީތެރިވެވަޑައިގަތެވެ. މަގުމައްޗަށް ހަމަ ނުކުންނަވާ އިރަށް މޫނަށް ޕެޕަ ސްޕްރޭ ޖަހައި ކޮއްޕައި ވައްޓާލިއަސް އެއަށް ވުރެ ބާރަށް ތެދުވެވަޑައިގެން އަޒުމް ވަރުގަދަ ކުރައްވަ އެވެ.\nމިއީ، އެމްޑީޕީގެ އާއްމު މެމްބަރުން ދެކެ ފަރިތަ މަންޒަރެކެވެ.\n"އޭރު ވެސް އަޅުގަނޑު ދެކުނީ މީހަކު ހުންނަން ވާނެއޭ. އެސްއެމްއެސްކޮށްލާފައި ނުވަތަ ޕްރެސް ކޮންފަރެންސެއް ބާއްވައި މާދަމާ މުޒާހަރާއެއް އޮތޭ ބުނެ ނިންމައެއް ނުލެވޭނެ ކަމަށް ގަބޫލުކުރީ. އެ މީހުންނާ އެންމެ ގާތުގައި ހުރީ އެހެންވެ،"\nޕާޓީން މުޅިން އޭރު ހުސްވީ ނަޝިދު މިނިވަންކުރުމަށެވެ. ޝިފާޒް މަސައްކަތް ކުރެއްވީ އާއްމު މެމްބަރުންގެ ރޫހާ އެއްގޮތަށެވެ.\n"ރައީސް ނަޝީދު މިނިވަންކުރުމަކީ ވަރަށް ބޮޑު ޒިންމާއެއްގެ ގޮތުގައި ދެކުނިން. އެކަމަށް ގޮތެއް ފެންނަންދެން އެކަމުގައި ދެމިހުންނަން އަޒުމްވެސް ކަނޑައެޅިން."\nދެހާސް ސާދަ ވަނަ އަހަރު ބޭއްވި ލޯކަލް ކައުންސިލް އިންތިޚާބު ފަށައި، ތިން އިންތިޚާބަކުން އެމްޑީޕީ މިވަނީ މޮޅު ހޯދައިފަ އެވެ. މި ހުރިހާ އިންތިޚާބެއް ކާމިޔާބު ކުރުމުގައި ވެސް ޝިއްޕެގެ ބައިވެރިވުން އޮތެވެ. ނިމިގެން ދިޔަ ރައްޔިތުންގެ މަޖިލީހުގެ އިންތިޚާބުގައި ވެސް ޝިއްޕެ ވަނީ އެމްޑީޕީ އަށް ކާމިޔާބީ ހޯދައިދިނުމުގައި ހިއްސާވެވަޑައިގެންފަ އެވެ. އެމްޑީޕީން ވަކިން ވާދަކުރި އިރު، ވެރިކަން ކުރާ ކޯލިޝަނުން ވަކިވަކި ބޭފުޅުންގެ ތާއިދާއެކު ނުކުންނެވީ ކަމުގެ ދައުވާ ކުރެއްވި އިރު ވެސް ޝިއްޕެ ހުންނެވީ އެމްޑީޕީން ނެރުނު ކެންޑިޑޭޓުންގެ ފަހަތުގަ އެވެ. ކެމްޕޭން ކުރެއްވީ އެޖެންޑާ 19 އަށެވެ.\nއެމްޑީޕީ އޮފީހުގައި ބޭއްވި ނޫސްވެރިންގެ ބައްދަލުވުމުގައި އެ ޕާޓީގެ ނައިބު ރައީސް ޝިފާޒް ވާހަކަ ދައްކަވަނީ.\nއެއްވެސް ފިކުރެއްގެ ދޭތެރޭގައި އޭނާ ތާއްޓެއް ނުވެ އެވެ. ހާލަތު އޭނާ އަކަށް އޮޅިވަޑައެއްނުގަންނަވަ އެވެ.\nއެމްޑީޕީ ވެރިކަމުގައި އޮތަސް، ހަތް އަހަރު ބޭއިންސާފާ ކުރިމަތިލީ އެންމެންނަށް ވަގުތުން އިންސާފު ހޯދައެއް ނުދެވޭނެ އެވެ. އެ އުދާސްތައް އިހްސާސްކުރެއްވޭ ކަމަށާއި ބުއްދިވެރި ގޮތަކީ މި ވަގުތުގެ އަޖަލުގައި ނުޖެހި ދެމިތިބުން ކަމަށް ވިދާޅުވި އެވެ. އެމްޑީޕީގެ އާއްމު މެމްބަރުންނަކީ ހޭލުންތެރި، ތަސައްރަފު ފުދޭ މެމްބަރުންތަކެއް ކަން ޝިއްޕެ ފާހަގަކުރެއްވި އެވެ.\nމައިދާން ދޫކޮށްނުލައްވާނެ ލީޑަރެއް\nޝިއްޕެ ވިދާޅުވި ގޮތުގައި، އޭނާ އާ ދައުރަކަށް ނުކުމެވަޑައިގަތީ ވެސް ޕާޓީގެ އެޖެންޑާ ހިފައިގެންނެވެ. އަމިއްލަ ޕޮލިސީތަކެއް ހައްދަވައި މަސައްކަތް ކުރެއްވުމަކީ އޭނާގެ އުސޫލެއް ނޫން ކަމަށް ވިދާޅުވި އެވެ. ކުރިއަށް ވަޑައިގަންނަވާނީ އެމްޑީޕީގެ އާއްމު މެމްބަރުންގެ ރޫހާއި ލީޑަޝިޕްގެ އިރުޝާދާއި އަސާސީ ގަވާއިދުގެ އިމުގައި ކަމަށް ވިދާޅުވި އެވެ.\nޕާޓީގެ އަސާސީ ގަވާއިދުގައި ނައިބެއްގެ ދައުރު ލިއެފައިވާ ކަން އޮޅިވަޑައިނުގަންނަވާނެ ކަމަށް ވިދާޅުވި އެވެ.\nއެމްޑީޕީގެ އާއްމު މެމްބަރުންގެ ވިސްނުމާއި ރޫހަށް، ޕާޓީ ހިންގުމުގެ ތެރެއިން އަބަދުވެސް ޖާގަ ލިބެން ޖެހޭ ކަމަށް އޭނާ ގަބޫލު ކުރައްވަ އެވެ. އޭނާ ދެއްވާ ޔަގީންކަމަކީ މިއެވެ!\n"ހާލަތެއް ނާންނާނެ އެމްޑީޕީގެ އާއްމު މެމްބަރުން ދޫކޮށްފައި ގެއަށް ވަންނާނެ. ފޫހިވީމަ ގެއްލިފައި، ހަމައަކަށް އެޅުނީމަ ފެންނާނެ ހާލަތެއް ނާންނާނެ. ބޭނުންވާ ކަމެއް ނޫވީމަ ފުރަގަސްދީފައި، އެ ކަމެއް ވީމަ އެނބުރި އަންނާނެ ފަދަ ހާލަތެއް ނާންނާނެ،" ޝިއްޕެ ވިދާޅުވި އެވެ.\nއޭނާ ވިދާޅުވި ގޮތުގައި ޕާޓީގެ ލީޑަރުން އަންގާ ގޮތެއް، ދެއްވާ އިރުޝާދަށް ބޯނުލަނބައި ޕާޓީ ހިންގާނެ ހާލަތެއް ނާންނާނެ އެވެ.\nއެމްޑީޕީ ހަރުގޭގައި ބޭއްވި ޖަލްސާގައި ޝިއްޕެ ވާހަކަ ދައްކަވަނީ.\nޝިއްޕެގެ މާޒީ އަކީ މިއެވެ؛ އާ ފެށުމަކަށް، ޕާޓީގެ އާއްމު މެމްބަރުންނަށް ޚިދުމަތް ކުރެއްވުމުގެ ފުރުސަތެއް ދޭން ޖެހެނީ ވެސް މި ސަބަބުތަކާ ހެދި އެވެ. ދެން ވެސް ދެގޮތެއް ނުވެ ރީނދޫ ލަޝްކަރާ އެކު ގުރުބާންވެވަޑައިގަތުމަށް ޝިއްޕެ ތައްޔާރެވެ.\nއެޑިޓަރުގެ ނޯޓް: މިއީ މާދަމާ ބާއްވާ އެމްޑީޕީގެ ރައީސާއި ނައިބު ރައީސްގެ އިންތިޚާބުގައި ވާދަކުރައްވާ ބޭފުޅުންނަށް ވިޔަފާރި އުސޫލުން ޝާއިއުކޮށްފައިވާ އާޓިކަލެކެވެ.\nއިތުރު ލިޔުންތައް އެމްޑީޕީގެ ނައިބު ރައީސް މުހައްމަދު ޝިފާޒް އެމްޑީޕީ


CMDA ge Corporate Governance workshop fashaifi\nސީއެމްޑީއޭގެ ކޯޕަރޭޓް ގަވަނެންސް ވޯކްޝޮޕް ފަށައިފި\nސީއެމްޑީއޭއިން ފެށި ކޯޕަރޭޓް ގަވަނަންސް ވޯކްޝޮޕް. -- އަވަސް ފޮޓޯ: މުހައްމަދު އަޒާން\nކެޕިޓަލް މާކެޓް ޑިވެލޮޕްމެންޓް އޮތޯރިޓީ (ސީއެމްޑީއޭ) އިން ދުބާއީގެ ކުންފުންޏެއް ކަމަށްވާ ނަސްތަގް ދުބާއީ އާ ގުޅިގެން ވޯކްޝޮޕް މިއަދު ފަށައިފި އެވެ.\nއެއް ދުވަހުގެ މުއްދަތަށް މި ވޯކްޝޮޕް ކުރިއަށް ގެންދަނީ ހުޅުލޭ އައިލެންޑް ހޮޓަލުގަ އެވެ. ވޯކްޝޮޕްގެ ބައިވެރިންނަށް މައުލޫމާތު ދޭން ހަމަޖެހިފައިވަނީ ނަސްތަގް ދުބާއީގެ ފަރާތުންނެވެ.\nމި ވޯކްޝޮޕް ފެށުމަށް މިއަދު ބޭއްވި ރަސްމިއްޔާތުގައި ވާހަކަފުޅު ދައްކަވަމުން އޮޑިޓާ ޖެނެރަލް ހަސަން ޒިޔަތު ކޯޕަރޭޓް ގަވަނަންސް މެއިން ސްޓްރީމް ވާން ފެށީ ދެހާހުގެ ކުރީކޮޅު ބޮޑެތި ގިނަ ކުންފުނިތަކެއް ބަނގުރޫޓުވާނެ ފެށުމުން ކަމަށެވެ.\nޒިޔަތު ވިދާޅުވީ ހަރުދަނާ ގަވަމެންޓް ފްރޭމް ވޯކެއް އެކުލަވާލާ ތަންފީޒު ކުރަން ފެށުމުން ކުންފުނީގެ މަގްސަދު ކަނޑައަޅަންވީ ގޮތާއި އެ މަގުސަދު ހާސިލް ކުރަން ކުރިމަތިވާނެ ނުރައްކާތަތަކީ ކޮބައިކަން ބަލައި ދެނެގަނެވޭނެ ގޮތަކަށް އަދި ހާމަކަންބޮޑު ގޮތަކަށް ވިޔަފާރީގެ ހަމަތަކާއި އުސޫލުތައް ކަނޑައެޅިގެންދާނެ ކަމަށެވެ.\nސީއެމްޑީއޭއިން ފެށި ކޯޕަރޭޓް ގަވަނަންސް ވޯކްޝޮޕް ފެށޫމުގެ ރަސްމިއްޔާތުގައި އޮޑިޓާ ގެނެރަލް ޒިޔަތު ވާހަކަ ދައްކަވަނީ. -- އަވަސް ފޮޓޯ: މުހައްމަދު އަޒާން\nމި ގޮތަށް ވިޔަފާރި ހިންގަން ފެށުމުން ކުންފުނީގެ ބޯޑުން ވިޔަފާރި ހިންގަން ކަނޑައަޅާ އުސޫލާ އެއްގޮތަށް ވިޔަފާރި ހިންގޭނެ ކަމަށެވެ.\n"ކުންފުނި ހިންގަނީ ހިއްސާދާރުންނެއް ނޫން. ކުންފުނި ހިންގަން މެނޭޖްމަންޓެއް ކަނޑައަޅާފައިވޭ، މެނޭޖްމަންޓުން ކުންފުނި ހިންގަނީ ހިއްސާދާރުންގެ މަސްލަހަތަށް ބަލައިގެން ކަން ކަށަވަރުކުރަން އެބަޖެހޭ. މިކަމަށް އެންމެ މުހިއްމު ކަމަކީ ހަރުދަނާ ކޯޕަރޭޓް ގަވަނަންސް ކޯޑަށް އަމަލުކުރުން" ޒިޔާތު ވިދާޅުވި އެވެ.\nދުނިޔޭގައި ބޭނުންކުރާ ކޯޕަރޭޓް ގަވަނަންސްގެ އެންމެ ފުރިހަމަ އުސޫލު ރާއްޖެއަށް ވެސް ތައާރަފްވާން ޖެހޭ ކަމަށެވެ. އަދި އެއީ ވިޔަފާރިތައް އިތުރަށް ހަރުދަނާވެ ސިސްޓަމެޓިކް ކުރުމަށް ކުރަންޖެހޭ ކަމެއް ކަމަށް ޒިޔަތު ވެސް ވިދާޅުވި އެވެ.\nމިއަދު ފެށި މި ވޯކްޝޮޕްގައި ދައުލަތުގެ ކުންފުނިތަކުގެ އެގްޒެކެޓިވުން އަދި ބޯޑް މެމްބަރުން ބައިވެރިވި އެވެ. މި ވޯކްޝޮޕްގައި ކޯޕަރޭޓް ގަވަނަންސްއާ ބެހޭ ގިނަ މައުލޫމާތުތަކެއް ބައިވެރިންނާ ހިއްސާކުރާނެ ކަމަށް ސީއެމްޑީއޭއިން ބުނެ އެވެ.\nކޮވިޑް: މާލެއިން 59، އަތޮޅުތަކުން 33 ޕޮޒިޓިވް


Ras Online - ރޭޕާ ދެކޮޅަށް މާލޭގައި ކުރި މުޒާހަރާ އިން ހައްޔަރުކުރީ ދެ މީހުން: ފުލުހުން\nރޭޕާ ދެކޮޅަށް މާލޭގައި ކުރި މުޒާހަރާ އިން ހައްޔަރުކުރީ ދެ މީހުން: ފުލުހުން\nރޭޕާ ދެކޮޅަށް މާލޭގައި ކުރި މުޒާހަރާގެ ތެރެއިން\nރޭޕްކުރުމާ ދެކޮޅަށް މިއަދު މާލޭގައި ކުރިއަށް ގެންދިޔަ މުޒާހަރާގެ ތެރެއިން ހައްޔަރުކޮށްފައިވަނީ ދެ މީހުން ކަމަށް ފުލުހުންގެ އިދާރާ އިން ބުނެފިއެވެ.\nމިދިޔަ ހުކުރު ދުވަހުގެ ރޭ ހުޅުމާލޭގެ ފަޅުގައި އޮތް ސަފާރީ އެއްގައި ބިދޭސީ އަންހެނަކު ރޭޕްކުރި ކަމަށް ބުނާ ހާދިސާ އާ ގުޅިގެން، ރޭޕް އާ ދެކޮޅަށް އަޑު އުފުލާ އިންސާފު ހޯދުމަށް މިއަދު ކުރިއަށް ގެންދިޔަ މި މުޒާހަރާގައި ގިނަ އަދަދެއްގެ ޒުވާނުން ބައިވެރިވެފައިވެއެވެ. މި މުޒާހަރާގައި އެ މީހުން ވަނީ ޖިންސީ ގޯނާގެ މައްސަލަތައް ނުފޫޒެއް ނެތި ބެލުމަށް ގޮވާލާފައެވެ. އަދި އެފަދަ މައްސަލަތަކުގައި އިންސާފު ގާއިމްކޮށް ދިނުމަށް ގޮވާލާ އަޑުއުފުލާފައިވެއެވެ.\nފުލުހުން ބުނީ މިއަދުގެ މުޒާހަރާގެ ތެރެއިން ހައްޔަރު ކޮށްފައިވަނީ ދެ މީހުން ކަމަށެވެ. އެ މީހުން ހައްޔަރު ކޮށްފައިވަނީ ފުލުހުންގެ އަމުރަށް ނުކިޔަމަންތެރިވެ ހަމަނުޖެހުން ހިންގާ، ފުލުހުންގެ ގަޔަށް އަތްލާ މާރާމާރީ ހިންގި ކަމުގެ ތުހުމަތުގައި ކަމަށް ފުލުހުން ބުނެއެވެ. ޖެންޑާ މިނިސްޓްރީ ކައިރީގައި އަޑުއުފުލުމަށްފަހު މުޒާހަރާގެ ބައިވެރިން ވަނީ ބޮޑުތަކުރުފާނު މަގުގައިވެސް މުޒާހަރާ ކޮށްފައެވެ.\nނަމަވެސް ބޭރު މަގަށް މުޒާހަރާގެ ބައިވެރިން ދިއުމާއެކު ފުލުހުން ވަނީ އެ މީހުންނަށް ހުރަސް އަޅާފައެވެ. މުޒާހަރާގެ ބައިވެރިން ތިބީ އެ މީހުންގެ ޝުޢޫރު ފާޅުކުރުމުގެ ގޮތުން އެކި ކަހަލަ ބެނާތައް ހިފައިގެންނެވެ. އެތަނުގައި ތިބުމަށް ފަހު އެ މީހުން ބޮޑުތަކުރުފާނު މަގާ ދިމާއަށް ހިނގަމުން ދަނިކޮށް ފުލުހުން ވަނީ ހުރަސް އަޅާފައެވެ. ނަމަވެސް ފުލުހުންގެ ލައިން ފޫއަޅުވާލާފައި މުޒާހަރާގެ ބައިވެރިން ކުރިޔަށް ދިޔަ މަންޒަރު ވަނީ ފެނިފައެވެ. އޭގެ ކުރިން ފުލުހުން އެއްވެސް ވަރަކަށް މުޒާހަރާގެ ބައިވެރިންނަށް ހުރަސް އަޅާފައި ނުވާކަން ފާހަގަކޮށްލެވެއެވެ. ފުލުހުން ވަނީ މުޒާހަރާގެ ބައިވެރިންނާ ދެކޮޅަށް ޕެޕާސްޕްރޭ ޖަހާ ބާރުގެ ބޭނުންވެސް ކޮށްފައެވެ.\nސަފާރީ ރޭޕް ކޭސްގައި ހިމެނޭ މީހުން ދޫކޮށްލުމާއި ގުޅިގެން ސަރުކާރަށާއި، ފުލުހުންނަށް ވަރަށް ގިނަ ބައެއްގެ ފާޑުކިޔުން ވަނީ އަމާޒުވެފައެވެ. ފުލުހުން ބުނީ ހައްޔަރު ކުރި މީހުން ދޫކޮށްލީ އެމީހުން ބަންދުގައި ބައިތިއްބާނެ ވަރުގެ ހެއްކެއް ނެތުމުން ކަމަށެވެ.


Tottenham ge faraathun Marine bodu support eh\nޓޮޓެންހަމްގެ ފަރާތުން މަރީންއަށް ބޮޑު ސަޕޯޓެއް\nމޮރީނިއޯ އާއި އޭނާގެ ކޯޗިން ޓީމު، މަރީންގެ ގޮނޑިތަކުގައި އިޝިންދެގެން\nއިނގިރޭސި އެފްއޭ ކަޕްގެ ތިން ވަނަ ރައުންޑްގައި، ޓޮޓެންހަމް ހޮޓްސްޕާސް އިން ނޮން ލީގްގެ ކުލަބު މަރީން އޭފްސީ އާ ދެކޮޅަށް ކުޅުނު މެޗުގެ ނަތީޖާއަށް ވުރެ ވަރުގަދަ ވާހަކަ އަކީ، އެ މެޗުން ޓޮޓެންހަމްގެ ފަރާތުން މަރީން އަށް ފޯރުކޮށް ދިން އެހީތެރި ކަމެވެ.\nކޮވިޑްގެ ލޮކްޑައުން އާ ހެދި މަރީންގެ މާލީ ހާލަތު ދަށަށް ގޮސްފައި ވަނިކޮށް، ހޯޒޭ މޮރީނިއޯގެ ޓޮޓެންހަމް އާ ދެކޮޅަށް ކުޅެން ފުރުސަތު ލިބުމަކީ މާލީ ގޮތުން އެ ޓީމަށް ލިބުނު ކޮންމެވެސް ވަރެއްގެ ހިތްހަމަޖެހުމެކެވެ.\nމެޗުގެ ކުރިން މޮރީނިއޯ އިއުލާން ކޮށްފައި ވަނީ، މަރީންއަށް ފައިސާގެ ގޮތުން އެހީތެރިވުމަށް އެ ޓީމުގެ ޓިކެޓް އޭނާ ގަންނާނެ ކަމަށެވެ. ވާޗްއަލް ޓިކެޓްގެ ގޮތުގައި 30،000 ޓިކެޓް ވިއްކައިގެން މަރީން އިން ވަނީ ޓޮޓެންހަމްގެ މެޗުން 300،000 ޕައުންޑް ހޯދާފަ އެވެ. ވާޗްއަލްކޮށް ގިނަ ޓިކެޓް ގަތީ ޓޮޓެންހަމްގެ ސަޕޯޓަރުންނެވެ.\nކާލޯސް ވިނީސިއުސްގެ ހެޓްރިކުން ބޮޑު ތަފާތަކުން ޓޮޓެންހަމް މޮޅުވިޔަސް، މެޗުގެ ހާއްސަކަން ހައްގުވީ މެޗުން ބަލިވި މަރީން އަށެވެ. މެޗުން އުފެއްދުނު ފައިސާ އެކަންޏެއް ނޫނެވެ. މަރީންގެ ދަނޑުގައި ކުޅުނު މެޗަށް މޮރީނިއޯ ވަނީ، ސްޕާސްގެ އެންމެ މަޝްހޫރު ކުޅުންތެރިން ކަމަށްވާ، ގެރެތު ބޭލް، ޑެލީ އަލީ، ލޫކަސް މޯރާ އަދި މޫސާ ސިސޯކޯއަށް ފުރުސަތު ދީފަ އެވެ.\nމަރީންގެ ކޯޗް ޔަންގު\nސްޕާސްގެ ޓީމާ އަޅާކިޔާއިރު ފެންވަރުގެ ގޮތުން މަރީން އެތަށް ގޮތަކުން ދަށެވެ. ނަމަވެސް ޓީމުގެ އެންމެ މަޝްހޫރު ކުޅުންތެރިން ގޮވައިގެން މަރީން އާ ދެކޮޅަށް، މޮރީނިއޯ ނުކުތުމަކީ މަރީންއަށް އޭނާގެ ހިތުގައި އޮތް އިހްތިރާމް ހާމަ ކޮށް ދިން ސަބަބެއް ކަމަށް މަރީންގެ ކޯޗް ނީލް ޔަންގު ބުންޏެވެ.\n"މޮރީނިއޯގެ އިހްތިރާމް އަހަރެމެންނަށް ޓަކައި އޮތް އެކަން އެނގިގެންދޭ މެޗަށް އޭނާ ނެރުނު ޓީމުން ވެސް،" މެޗަށް ފަހު ޔަންގް ބުންޏެވެ. "އޭނާ އަށް ވަރަށް ފަސޭހަ ވާނެ ގެރެތު ބޭލް މެޗަށް ނުގެނެސް ވެސް. އެކަމަކު އޭނާ އެގޮތަށް ކަންތައް ކުރި ސަބަބަކީ މި މުބާރާތުގައި އަހަރެމެން ކުރި މަސައްކަތަށާއި މި ޓީމަށް އޭނާގެ ފަރާތުން އޮތް އިހްތިރާމް އަދާ ކުރަން."\nމޮރީނިއޯ އާއި އޭނާގެ ކޯޗިން ޓީމު އިށީންނަށް މަރީންގެ ދަނޑުގައި ހުރީ ބެންޗު ގޮނޑިތަކެއް ނޫނެވެ. އެ ގޮނޑިތަކަކީ ޑައިނިން ރޫމެއްގައި ބޭނުން ކުރާ ޒާތުގެ ގޮނޑިތަކެކެވެ. އެހެން ނަމަވެސް، ދަނޑުގެ ވިނަގަނޑުގެ ހާލަތު ރަނގަޅު ވުމުން މޮރީނިއޯ ހިތްހަމަޖެހެ އެވެ. މޮރީނިއޯ ބުނީ، އިނގިރޭސ ފުޓްބޯޅައިގައި ނޮން ލީގް ކުލަބަކާ ދެކޮޅަށް އޭނާ ނުކުތް ފުރަތަމަ މެޗަކީ މަރީންގެ މެޗު ކަމަށެވެ. އެ ލެވަލްގެ ޓީމަކާ ދެކޮޅަށްވެސް ސްޕާސްއިން ރަނގަޅު ޓީމެއް ގެނައުމުން އެކަމަކީ މަރީންއަށް ކިހާ މުހިންމު ކަމަކަށް ވާނެކަން އޭނާ އަށް އެނގޭ ކަމަށް މޮރީނިއޯ ބުންޏެވެ.\nޓޮޓެންހަމް ފައިނަލަށް، ތަށްޓެއް ހޯދުމުގެ ރޫހު އާވެއްޖެ\nއަލީ ދޫކޮށްލަން ޓޮޓެންހަމް ބޭނުމެއް ނުވޭ


Maavashu inthikhaabuge massala miadhu High Court gai\nކައުންސިލް އިންތިހާބުގައި ވޯޓު ލަނީ\n15 މޭ 2021 - 00:33:01\nފޯރިގަދަވީ ލ. މާވަށު އިންތިޚާބުގެ މައްސަލަ ހައިކޯޓަށް ބަލައިގަނެ، ޝަރިއަތުގެ އަޑު އެހުންތައް މިއަދު ފެށުމަށް ތާވަލުކޮށްފިއެވެ. އިލެކްޝަންސް ކޮމިޝަނާ ދެކޮޅަށް ލ. މާވަށު އޯޝަންވޭވް އާދަމް ޢަބްދުއްރަހްމާން ހުށަހެޅި މައްސަލައިގެ އަޑު އެހުންތައް ފަށާނީ މިއަދު މެންދުރު 1:00 ގައެވެ.\nމިއީ، އޭޕްރީލް މަހު ބޭއްވި އިންތިޚާބުގެ ނަތީޖާ އެއްވަރުވުމުން، މެއި އެއްވަނަ ދުވަހު ބޭއްވި ދެވަނަ ބުރުގެ އިންތިޚާބުގެ މައްސަލައެކެވެ. މާވަށު ކައުންސިލްގެ ރައީސްގެ ގޮނޑީގެ އިންތިޚާބުގެ ފުރަތަމަ ބުރުގައި އެމްޑީޕީގެ ކެންޑިޑޭޓް އާދަމް އަބްދުއްރަހްމަނަށާއި ޕީޕީއެމްގެ ކެންޑިޑޭޓް އަހްމަދު މޫސާއަށް ވެސް ލިބިފައިވަނީ ފަސް ސަތޭކަ ފަންސަވީސް ވޯޓެވެ. ދެވަނަ ބުރުގައި ޕީޕީއެމް ކެންޑިޑޭޓަށް ފަސް ސަތޭކަ ފަންސާސް ހަތް ވޯޓު ލިބުނު އިރު އެމްޑީޕީ ކެންޑިޑޭޓަށް ލިބުނީ ފަސް ސަތޭކަ ތިރީސް އެއް ވޯޓެވެ.\nމި މައްސަލަ ހައިކޯޓުގައި މިއަދު ފަށާއިރު، އިންތިޚާބާ ގުޅޭ ހަ މައްސަލައެއް ހައިކޯޓުގައި މިހާރުވެސް ފެށިގެން ކުރިއަށް އެބަދެއެވެ. އޭނގެ ތެރެއިން ގއ. ކޮނޑޭ ކައުންސިލްގެ ރައީސްގެ އިންތިޚާބާ ގުޅިގެން ހުށަހަޅާފައިވާ މައްސަލަ ނިމެންދެން، ގއ. ކޮނޑޭ ކައުންސިލްގެ ރައީސްގެ ހުވާ ކުރުން ފަސްކުރުމަށް ހައިކޯޓުންވަނީ ހުސްވި ހަފުތާ ތެރޭ އަމުރުކޮށްފައެވެ.


އިންޑިއާ ސަފީރު އަކިލޭޝް މިޝްރާ މިނިސްޓަރ އޮފް ފޮރިން އެފެއާޒް، ޑރ. މުޙައްމަދު އާސިމްގެ އަރިހަށް އިޙުތިރާމްގެ ޒިޔާރަތެއް ކުރެއްވުން - MFA\nއިންޑިއާ ސަފީރު އަކިލޭޝް މިޝްރާ މިނިސްޓަރ އޮފް ފޮރިން އެފެއާޒް، ޑރ. މުޙައްމަދު އާސިމްގެ އަރިހަށް އިޙުތިރާމްގެ ޒިޔާރަތެއް ކުރެއްވުން\nލިޔުނީ: އޮކްޓޫބަރު 09 2017\nދިވެހިރާއްޖެއިން އިންޑިއާއަށް ކަނޑައަޅުއްވާފައި ހުންނަވާ ސަފީރު، ހިޒް އެކްސަލެންސީ މރ. އަކިލޭޝް މިޝްރާ މިނިސްޓަރ އޮފް ފޮރިން އެފެއާޒް ޑރ. މުޙައްމަދު އާސިމްގެ އަރިހަށް މިއަދު އިޙްތިރާމްގެ ޒިޔާރަތެއް ކުރައްވައިފިއެވެ.\nމި ބައްދަލުކުރެއްވުމުގައި ދިވެހިރާއްޖެއާއި އިންޑިއާއާއި ދެޤައުމުގެ ގާތްގުޅުމަށް އަލި އަޅުއްވާލައްވައި މިގުޅުން އިތުރަށް ބަދަހިކުރެވޭނެ ގޮތްތަކާއި ގުޅޭގޮތުން މަޝްވަރާ ކުރެއްވިއެވެ. އަދި ސަރަޙައްދީ ފެންވަރުގައާއި ބައިނަލްްއަޤްވާމީ ފެންވަރުގައި ދެޤައުމުގެ ގުޅުން އިތުރު އުސްމިންތަކަކަށް ގެންދެވޭނެ ގޮތްތަކާއި ގުޅޭގޮތުންވެސް މަޝްވަރާ ކުރެއްވިއެވެ.\nމިބައްދަލުކުރެއްވުމުގައި، މިނިސްޓަރ އާސިމް އަރިހުގައި މިނިސްޓްރީގެ ސެކްރެޓަރީ (ބައިލެޓްރަލް) އަލްފާޟިލް އަޙުމަދު ޚަލީލް އަދި ޖޮއިންޓް ސެކްރެޓަރީ، އަލްފާޟިލާ އައިޝަތު އަޒީމާ ބައިވެރިވެވަޑައިގެންނެވިއެވެ.


Furathama mahu ai fathuruveringe adhadhu lakka akaa gaathah\nފުރަތަމަ މަހު ރާއްޖެ އައި ފަތުރުވެރިންގެ އަދަދު ލައްކައަކާ ގާތަށް\n29 ޖެނުއަރީ 2021 - 16:19:36\nމިއަހަރުގެ މިހާތަނަށް ރާއްޖެއަށް 81,134 ފަތުރުވެރިން އައިސްފައިވާ ކަމަށް ޓޫރިޒަމް މިނިސްޓްރީގެ ތަފާސްހިސާބުތަކުން ދައްކައިފި އެވެ.\nޓޫރިޒަމް މިނިސްޓްރީން ކޮންމެ ދުވަހަކު އާންމުކުރަމުން އަންނަ ތަފާސްހިސާބުތަކަށް ބަލާއިރު މިއަހަރުގެ މިހާނަތަށް ޖުމްލަ ރާއްޖެއައި ފަތުރުވެރިންގެ އަދަދު އުޅެނީ 81,134 ގަ އެވެ. އަދި ފާއިތުވި 28 ދުވަހަށް ބަލާއިރު އާންމުކޮށް ކޮންމެ ދުވަހަކު ވެސް ރާއްޖެއަށް އަންނަ ފަތުރުވެރިންގެ އަދަދު އުޅުނީ 2000 އިން މަތީގަ އެވެ.\nމިނިސްޓްރީގެ ތަފާސްހިސާބުތަކަށް ބަލާއިރު 2000 އާ ގާތްކުރާ އަދަދަކަށް ފަތުރުވެރިން ނާންނަނީ އެންމެ ދެ ދުވަހު އެވެ. އެއީ މިމަހުގެ 13 ވަނަ ދުވަހާއި 20 ވަނަ ދުވަހު އެވެ. އަދި މިމަހުގެ މިހާތަނަށް އެންމެ ގިނަ ފަތުރުވެރިން އައިސްފައި ވަނީ މިމަހުގެ ތިން ވަނަ ދުވަހު އެވެ. އެ ދުވަހު 4195 މީހުން އަ އެވެ.\nއޭގެ އިތުރުން، ރާއްޖެއަށް އެންމެ ގިނަ ފަތުރުވެރިން އައި ގައުމަކަށް އަދިވެސް އޮތީ ރަޝިއާ އެވެ. އެގައުމުން އައި ފަތުރުވެރިންގެ އަދަދު 17,870 ގައި އުޅޭއިރު ދެވަނައިގައި އޮތް އިންޑިއާއިން ވަނީ 16,155 މީހުން އައިސްފަ އެވެ. އަދި ތިންވަނައިގައި އޮތް ޔޫކްރެއިނުން އައި ފަތުރުވެރިންގެ އަދަދު އުޅެނީ 6,263 އެވެ.\nމިއަހަރުގެ މިހާތަނަށް 606 ޓޫރިސްޓް ފެސިިލިޓީއަކުން ހިދުމަތް ދެމުންދާއިރު އޮޕަރޭޝަންގައި 43,062 އެނދުވެ އެވެ.


SunOnline: Jumayyil ah dhauva nukuree heki nethigen, eynaa bunanee ''no comment'' kamah!\nޖުމައްޔިލަށް ދައުވާ ނުކުރީ ހެކި ނެތިގެން، އޭނާ ބުނަނީ "ނޯ ކޮމެންޓް" ކަމަށް!\nނަޖާހު މަސްއޫދު 02 Jul 2020, 21:15\nއެކްޓަރު މުހައްމަދު ޖުމައްޔިލް ނިމާލްގެ މައްޗަށް ތުހުމަތު ކުރެވޭ ކުޑަކުއްޖަކަށް ގަދަކަމުން ޖިންސީ ގޯނާކުރި މައްސަލައިގައި ޕްރޮސެކިއުޓާ ޖެނެރަލްގެ އޮފީހުން ނިންމާފައި ވަނީ ދައުވާ ނުކުރަން ކަމަށް އެ އޮފީހުން ބުނެފިއެވެ.\nއަދި އެ މައްސަލައިގައި ޖުމައްޔިލްއަށް ދައުވާ ނުކުރީ ބާރުގަދަ ފަރާތްތަކަކާ އޭނާއާ ދެމެދު އޮތް ގުޅުމެއްގެ ސަބަބުން ކަމަށް ބުނެފައިވެއެވެ. އޭރު ޕީޖީގެ މަގާމުގައި ހުންނެވީ އައިޝަތު ބިޝާމް އެވެ. މި ތުހުމަތާ ގުޅޭ ގޮތުން ބަހެއް ހޯދަން ބިޝާމްއަށް ގުޅުމުން ފޯނު ނަންގަވާފައި ނުވެއެވެ.\nޕީޖީ އޮފީހުން ބުނީ އެ މައްސަލައިގައި އޭނާގެ މައްޗަށް އޮރިޔާންކާޑު ގެންގުޅުމުގެ ދައުވާ ކުރި ކަމަށެވެ. ނަަމަވެސް، އިޖުރާއީ ބައެއް މައްސަލަތަކާ ހުރެ ކޯޓުން އެ މައްސަލަ ބޭރުކޮށްލީ ކަމަށެވެ. ނަމަވެސް، ޖިންސީ ގޯނާގެ މައްސަލައިގައި ދައުވާ ނުކުރާ ކަމަށެވެ.\nޕްރޮސެކިއުޓާ ޖެނެރަލް ހުސެއިން ޝަމީމް "ސަން"އަށް ވިދާޅުވީ، އެ މައްސަލައިގައި މީގެ ކުރިން ދައުވާ ނުކުރަން ނިންމާފައި އޮތީ ހެކި ނެތިގެން ކަމަށް ބުނެ ކަމަށެވެ.\n"އޭރު އެވިޑެންސް ނެތް ކަމަށް ލިޔެފައި އޮންނަނީ،" ޝަމީމް ވިދާޅުވިއެވެ.\nޖުމައްޔިލްއަށް ދައުވާ ނުކުރަން ނިންމި ނިންމުން ރިވިއުކޮށް، އޭނާއަށް ދައުވާ ކުރެވޭނެތޯ ނުވަތަ ނޫންތޯ ބައްލަވާނެ ކަމަށްވެސް ޝަމީމް ވިދާޅުވިއެވެ.\n"ވިކްޓިމް އެބަ ބުނޭ، ބަލައި ދޭށޭ. އަޅުގަނޑުމެން ނިންމައިފިން ދައުވާ ނުކުރަން ނިންމި ނިންމުން ރިވިއު ކުރުމަށް. އެކަން ނިންމައިފިވަނީ ރަނގަޅަށްތޯ އަޅުގަނޑުމެން ބަލާނަން. ބަލައިފައި ގޮތެއް ނިންމާނަން،" ޝަމީމް ވިދާޅުވިއެވެ.\nމި ތުހުމަތުތަކާ ބެހޭ ގޮތުން ޖުމައްޔިލްގެ ބަހެއް ހޯދަން "ސަން"އިން ގުޅުމުން އޭނާ ބުނީ އެކަމާ ގުޅޭ ގޮތުން އެއްވެސް ކޮމެންޓެއް ކުރަން ބޭނުން ނުވާ ކަމަށެވެ.\nޖުމައްޔިލްގެ ފަރާތުން ޖިންސީ ގޯނާ ލިބުނު އަންހެން މީހާ ބުނާ ގޮތުގައި، އެ އަނިޔާގެ ސަބަބުން އޭނާއަށް އެތައް ނަފްސާނީ މައްސަލަތަކާ ކުރިމަތިލާން ވަނީ ޖެހިފައެވެ. އެގޮތުން ޑިޕްރެޝަންއާއި އެންޒައިޓީއަށް ތެރަޕީވެސް ހޯދަން ޖެހުނު ކަމަށް ބުނެފައިވެއެވެ.